http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ (26 กรกฎาคม 2565) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทำเนียบรัฐบาล ซึ่งสรุปสาระสำคัญดังนี้

|  |
| --- |
| กฎหมาย |

 1. เรื่อง ร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้า เพียงอย่างเดียวตามกฎหมายว่าด้วยรถยนต์ พ.ศ. ....

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... [มาตรการภาษีเพื่อสนับสนุนการบริจาค

 ด้านสาธารณสุข (เพิ่มเติม)]

 3. เรื่อง การกำหนดข้อจำกัดในการดำรงตำแหน่งหรือการประกอบอาชีพของบุคคล ล้มละลายในกฎหมาย

 4. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมเมืองท่าโขลง- คลองหลวง-รังสิต จังหวัดปทุมธานี พ.ศ. .... (แก้ไขเพิ่มเติมกฎกระทรวงให้ใช้บังคับ ผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. 2552)

|  |
| --- |
| เศรษฐกิจ สังคม |

 5. เรื่อง โครงการสลากการกุศล

 6. เรื่อง (ร่าง) แผนปฏิบัติการด้านปัญญาประดิษฐ์เพื่อการพัฒนาประเทศไทย

 พ.ศ. 2565 – 2570

 7. เรื่อง การขอเพิ่มวงเงินกู้ระยะสั้นแบบ Credit Line ของการไฟฟ้าฝ่ายผลิต

 แห่งประเทศไทย

 8. เรื่อง การปรับปรุงแผนการบริหารหนี้สาธารณะ ประจำปีงบประมาณ 2565 ครั้งที่ 3

 9. เรื่อง รายงานผลการดำเนินงานตามนโยบายและแผนยุทธศาสตร์ความมั่นคงด้านวัคซีน แห่งชาติประจำปีงบประมาณ พ.ศ. 2563-2564

 10. เรื่อง รายงานประจำปีงบประมาณ พ.ศ. 2563 ของคณะกรรมการกำกับกิจการพลังงาน

 และสำนักงานคณะกรรมการกำกับกิจการพลังงาน

 11. เรื่อง รายงานผลการปฏิบัติงานประจำปี 2564 สภาองค์กรของผู้บริโภค

 12. เรื่อง รายงานสถานการณ์การส่งออกของไทย เดือนพฤษภาคม และ 5 เดือนแรก

 ของปี 2565

 13. เรื่อง โครงการเสริมสร้างและยกระดับความร่วมมือกับประเทศเพื่อนบ้านในการยุติ แหล่งผลิตยาเสพติดและทำลายเครือข่ายการค้ายาเสพติดระหว่างประเทศ ประจำปีงบประมาณ พ.ศ. 2565

 14. เรื่อง การปรับอัตราเงินอุดหนุนรายหัวตามความจำเป็นพื้นฐาน เพื่อลดภาระค่าใช้จ่าย

 ของผู้เรียนและเพิ่มศักยภาพสถานศึกษาในการจัดการศึกษาขั้นพื้นฐาน

 15. เรื่อง ขออนุมัติดำเนินโครงการลงทุนรายการก่อสร้างสวนสัตว์แห่งใหม่

 16. เรื่อง ผลการพิจารณาของคณะกรรมการกลั่นกรองการใช้จ่ายเงินกู้

 ภายใต้พระราชกำหนดฯ เพิ่มเติม พ.ศ. 2564 ในคราวประชุมครั้งที่ 20/2565

 17. เรื่อง โครงการสินเชื่อดอกเบี้ยต่ำ (Soft Loan) Re - Open ธุรกิจโรงแรม

 และ Supply Chain ของโรงแรม

 18. เรื่อง การขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักร

|  |
| --- |
| ต่างประเทศ |

 19. เรื่อง การดำเนินการในฐานะสมาชิก Global Forum on Transparency and

 Exchange of Information for Tax Information for Tax Purposes

 (Global Forum)

 20. เรื่อง การขอความเห็นชอบต่อร่างเอกสารผลลัพธ์ของการประชุมรัฐมนตรีต่างประเทศ

 อาเซียน ครั้งที่ 55 และการประชุมระดับรัฐมนตรีที่เกี่ยวข้อง

|  |
| --- |
| แต่งตั้ง |

 21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง

 (กระทรวงการพัฒนาสังคมและความมั่นคงของมนุษย์)

 22. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการ

 ศูนย์คุณธรรม

 23. เรื่อง การแต่งตั้งผู้อำนวยการองค์การสวนพฤกษศาสตร์

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| กฎหมาย |

**1. เรื่อง ร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานสภาพัฒนาการเศรษฐกิจและสังคมแห่งชาติไปประกอบการตรวจพิจารณาด้วย แล้วดำเนินการต่อไปได้ และให้กระทรวงคมนาคมและหน่วยงาน ที่เกี่ยวข้องรับความเห็นของกระทรวงการคลัง กระทรวงอุตสาหกรรม และสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 ทั้งนี้ คค. เสนอว่า

 1. โดยที่รัฐบาลมีการเร่งรัดนโยบาย แผนงาน และมาตรการต่าง ๆ ด้านการส่งเสริมการใช้ยานยนต์ไฟฟ้า เพื่อให้ทันต่อการเปลี่ยนแปลงด้านเทคโนโลยียานยนต์ไฟฟ้าและการใช้พลังงานของโลก **และในคราวประชุมคณะกรรมการนโยบายยานยนต์ไฟฟ้าแห่งชาติ ครั้งที่ 2/2564 เมื่อวันที่ 12 พฤษภาคม 2564 ได้มีมติในด้านการส่งเสริมการใช้ยานยนต์ไฟฟ้าที่เกี่ยวข้องกับกรมการขนส่งทางบกในการกำหนดมาตรการด้านภาษีเพื่อสนับสนุนยานยนต์ไฟฟ้า** โดยการลดอัตราภาษีประจำปีสำหรับยานยนต์ไฟฟ้าเพื่อเป็นการจูงใจให้มีการใช้ยานยนต์ไฟฟ้ามากขึ้น

 2. โดยที่**พระราชบัญญัติรถยนต์ พ.ศ. 2522 มาตรา 31** บัญญัติให้ในกรณีที่เห็นเป็นการสมควร ให้รัฐมนตรีว่าการกระทรวงคมนาคม**มีอำนาจลดภาษีประจำปีสำหรับรถในเขตท้องที่ใดหรือในกรณีใดลงจากอัตราที่กำหนดไว้ท้ายพระราชบัญญัติรถยนต์ พ.ศ. 2522 โดยการตราเป็นพระราชกฤษฎีกา** คค. โดยกรมการขนส่งทางบกจึงได้ยกร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. .... ขึ้น โดย**กำหนดให้ลดอัตราภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวที่จดทะเบียนระหว่างวันที่ 1 ตุลาคม 2565 ถึงวันที่ 30 กันยายน 2568 ลงร้อยละ 80** ของอัตรา ที่กำหนดตาม (11) ของอัตราภาษีประจำปีท้ายพระราชบัญญัติรถยนต์ พ.ศ. 2522 ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ 14) พ.ศ. 2550 **เป็นระยะเวลา 1 ปี** นับแต่วันที่จดทะเบียน เพื่อเป็นการสนับสนุนและสร้างแรงจูงใจให้มีการใช้ยานยนต์ไฟฟ้ามากขึ้น

 3. กรมการขนส่งทางบกได้นำร่างพระราชกฤษฎีกาในเรื่องนี้ลงรับฟังความคิดเห็นของประชาชนโดยทั่วไปทางเว็บไซต์ http://www.dlt.go.th และเว็บไซต์ http://elaw.dlt.go.th ตั้งแต่วันที่ 1 - 15 เมษายน 2565 มีประชาชนมาให้ความเห็น 20 ราย ซึ่งส่วนใหญ่เห็นพ้องด้วย

 4. **คค. ได้ดำเนินการตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 แล้ว** โดยรายงานว่าโดยที่กรมการขนส่งทางบกมีหน้าที่ต้องจัดเก็บเงินภาษีประจำปี เงินเพิ่ม และค่าธรรมเนียมตามกฎหมายว่าด้วยรถยนต์ รายได้จากการจัดเก็บดังกล่าวจะตกเป็นรายได้ของกรุงเทพมหานคร และในจังหวัดอื่นจะตกเป็นรายได้ขององค์กรปกครองส่วนท้องถิ่นตามมาตรา 41 แห่งพระราชบัญญัติรถยนต์ พ.ศ. 2522 ซึ่ง**กรมการขนส่งทางบกประมาณการรายได้จากการจัดเก็บภาษีสำหรับรถที่ขับเคลื่อนด้วยพลังงานไฟฟ้า ตั้งแต่วันที่ 1 ตุลาคม 2565 - 30 กันยายน 2568 เป็นจำนวนเงินทั้งสิ้น 50,897,330 บาท** (คาดว่าจะมีรถที่ขับเคลื่อนด้วยพลังงานไฟฟ้าจำนวน 128,736 คัน) หากร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. .... ดังกล่าวมีผลใช้บังคับแล้ว **จะส่งผลกระทบต่อหน่วยงานที่ได้รับเงินภาษีดังกล่าวด้วย โดยจะได้รับเงินภาษีเป็นรายได้ประมาณ 31,922,758 บาท ซึ่งจะทำให้รัฐสูญเสียรายได้ประมาณ 18,974,572 บาท** คิดเป็นร้อยละ 37 ของรายได้ที่จะสามารถจัดเก็บรถไฟฟ้าทั้งหมด **แต่เนื่องจากจำนวนภาษีของรถที่เสียภาษีประจำปี 2565 ถึงปี 2568 (รถทุกประเภท) ที่กรมการขนส่งทางบกจัดเก็บได้จะมีรายได้ประมาณการในปี 2568 จำนวน 33,913,995,256 บาท การสูญเสียรายได้จากการลดอัตราภาษีประจำปีสำหรับรถ ที่ขับเคลื่อนด้วยพลังงานไฟฟ้าเพียงอย่างเดียวลงในอัตราร้อยละ 80 ดังกล่าว คิดเป็นจำนวนเพียงร้อยละ 0.05 จึงคาดว่าการลดอัตราภาษีลงดังกล่าวจะไม่ส่งผลกระทบต่อรายได้ของกรุงเทพมหานครและองค์กรปกครองส่วนท้องถิ่นในการนำไปจัดทำบริการสาธารณะให้กับประชาชน** แต่จะก่อให้เกิดประโยชน์โดยเป็นการส่งเสริมและสร้างแรงจูงใจในการใช้ยานยนต์ไฟฟ้าที่เป็นมิตรต่อสิ่งแวดล้อม และช่วยลดปริมาณการปล่อยก๊าซคาร์บอนไดออกไซด์ (CO2) และปริมาณ PM 2.5 ในอากาศ ตลอดจนช่วยกระตุ้นระบบเศรษฐกิจการผลิตยานยนต์ไฟฟ้าในภาพรวมของประเทศ

 **สาระสำคัญของร่างพระราชกฤษฎีกา**

กำหนดให้**ลดอัตราภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวที่จดทะเบียนระหว่างวันที่ 1 ตุลาคม 2565 ถึงวันที่ 30 กันยายน 2568 ลงร้อยละ 80** ของอัตราที่กำหนดตาม (11) ของอัตราภาษีประจำปีท้ายพระราชบัญญัติรถยนต์ พ.ศ. 2522 ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ 14) พ.ศ. 2550 **เป็นระยะเวลา 1 ปี นับแต่วันที่จดทะเบียน** โดยรถที่ขับเคลื่อนด้วยพลังงานไฟฟ้ามีอัตราภาษีประจำปี ดังนี้

**อัตราภาษีประจำปีสำหรับรถที่ขับเคลื่อนด้วยพลังงานไฟฟ้า**

|  |  |  |  |
| --- | --- | --- | --- |
| **ประเภทรถ** | **น้ำหนักรถ****(กิโลกรัม)** | **อัตราภาษี****ท้าย พ.ร.บ. รถยนต์****พ.ศ. 2522 (บาท)** | **อัตราภาษีตามร่าง พ.ร.ฎ.****(จัดเก็บร้อยละ 20)****(บาท)** |
| **1. รถยนต์นั่งส่วนบุคคล** **ไม่เกิน 7 คน** | ไม่เกิน 500501 - 750751 - 1,0001,001 - 1,2501,251 - 1,5001,501 - 1,7501,751 - 2,0002,001 - 2,5002,501 - 3,0003,001 - 3,5003,501 - 4,0004,001 - 4,5004,501 - 5,0005,001 - 6,0006,001 - 7,0007,001 ขึ้นไป | 1503004508001,0001,3001,6001,9002,2002,4002,6002,8003,0003,2003,4003,600 | 306090160200260320380440480520560600640680720 |
| **2. รถยนต์นั่งส่วนบุคคล เกิน 7 คน** | ไม่เกิน 500 501 - 750751 - 1,0001,001 - 1,250 1,251 - 1,5001,501 - 1,7501,751 - 2,0002,001 - 2,5002,501 - 3,0003,001 - 3,5003,501 - 4,0004,001 - 4,5004,501 - 5,0005,001 - 6,0006,001 - 7,0007,001 ขึ้นไป | 751502254005006508009501,1001,2001,3001,4001,5001,6001,7001,800 | 15304580100130160190220240260280300320340360 |
| **3. รถจักรยานยนต์** (ก) รถจักรยานยนต์ส่วนบุคคล (ข) รถจักรยานยนต์สาธารณะ | -- | 5050 | 1010 |
| **4. รถบดถนน** | - | 200 | 40 |
| **5. รถแทรกเตอร์ที่ใช้ในการเกษตร** | - | 25 | 5 |
| **6. รถยนต์รับจ้างระหว่างจังหวัด****รถยนต์บริการ** | ไม่เกิน 500501 - 750751 - 1,0001,001 - 1,250 1,251 - 1,5001,501 - 1,7501,751 - 2,0002,001 - 2,5002,501 - 3,0003,001 - 3,5003,501 - 4,0004,001 - 4,5004,501 - 5,0005,001 - 6,0006,001 - 7,0007,001 ขึ้นไป | 2253755256758251,0501,2751,5001,7251,9502,1752,4002,6252,8503,0753,300 | 4575105135165210255300345390435480525570615660 |
| **7. รถรับจ้าง** | ไม่เกิน 500501 - 750751 - 1,0001,001 - 1,250 1,251 - 1,5001,501 - 1,750 1,751 - 2,000 2,001 - 2,5002,501 - 3,0003,001 - 3,5003,501 - 4,0004,001 - 4,5004,501 - 5,0005,001 - 6,0006,001 - 7,0007,001 ขึ้นไป | 92.5155255280342.5437.5530625717.5812.59051,0001,092.51,187.51,2801,375 | 18.531455668.587.5106125143.5162.5181200218.5237.5256275 |
| **8. รถยนต์บรรทุกส่วนบุคคลหรือรถยนต์สำหรับลากจูงซึ่งมิใช้ประกอบการขนส่งส่วนบุคคลตามกฎหมายว่าด้วยการขนส่งทางบกหรือรถแทรกเตอร์ที่มิได้ใช้ในการเกษตร** | ไม่เกิน 500501 - 750751 - 1,0001,001 - 1,250 1,251 - 1,5001,501 - 1,750 1,751 - 2,000 2,001 - 2,5002,501 - 3,0003,001 - 3,5003,501 - 4,0004,001 - 4,5004,501 - 5,0005,001 - 6,0006,001 - 7,0007,001 ขึ้นไป | 1502253003754505256758259751,1251,2751,4251,5751,7251,8752,025 | 3045607590105135165195225255285315345375405 |

**หมายเหตุ** : อัตราภาษีปกติที่จะจัดเก็บสำหรับรถที่ขับเคลื่อนด้วยพลังงานไฟฟ้าในลำดับที่ 2 - 8 จะจัดเก็บภาษี ในอัตรากึ่งหนึ่งของอัตราภาษีท้ายพระราชบัญญัติรถยนต์ พ.ศ. 2522 ของแต่ละประเภทนั้น

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... [มาตรการภาษีเพื่อสนับสนุนการบริจาคด้านสาธารณสุข (เพิ่มเติม)]**

 คณะรัฐมนตรีมีมติรับทราบและอนุมัติดังนี้

 1. รับทราบการปรับปรุงหลักเกณฑ์เพื่อเป็นแนวทางในการกำหนดสิทธิประโยชน์ทางภาษีสำหรับการบริจาคด้านสาธารณสุขตามมติคณะรัฐมนตรีเมื่อวันที่ 30 พฤศจิกายน 2564 ตามที่กระทรวงการคลัง (กค.) เสนอ

 2. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 ทั้งนี้ การปรับปรุงหลักเกณฑ์การบริจาคด้านสาธารณสุขและร่างพระราชกฤษฎีกาที่ กค. เสนอ เป็นการยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคล โดยให้หักลดหย่อนหรือหักเป็นรายจ่ายได้ 2 เท่าของจำนวนเงินหรือทรัพย์สินที่บริจาค สำหรับการบริจาคผ่านระบบบริจาคอิเล็กทรอนิกส์ (e-Donation) ของกรมสรรพากร ให้แก่มูลนิธิรวม 3 แห่ง ได้แก่ (1) มูลนิธิชัยพัฒนา (2) มูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดาฯ สยามบรมราชกุมารี และ (3) มูลนิธิรามาธิบดี ในพระบรมราชูปถัมภ์สมเด็จพระเทพรัตนราชสุดาฯ สยามบรมราชกุมารี และยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สิน หรือการขายสินค้า หรือการกระทำตราสารอันเนื่องมาจากการบริจาคให้แก่มูลนิธิทั้ง 3 แห่งดังกล่าว ที่ได้กระทำตั้งแต่วันที่คณะรัฐมนตรีมีมติเห็นชอบถึงวันที่ 31 ธันวาคม พ.ศ. 2567 ทั้งนี้ เพื่อเป็นการส่งเสริมให้ภาคประชาชนและภาคเอกชนได้มีส่วนร่วมสนับสนุนการบริจาค ซึ่งจะส่งผลให้ประชาชนทั่วไปได้รับการรักษาพยาบาลอย่างมีประสิทธิภาพมากขึ้น รวมทั้งมีส่วนช่วยในการลดงบประมาณของภาครัฐด้านสาธารณสุขได้อีกทางหนึ่ง

 **สาระสำคัญของการปรับปรุงหลักเกณฑ์การบริจาคด้านสาธารณสุข และร่างพระราชกฤษฎีกาฯ**

 1. **การปรับปรุงหลักเกณฑ์การบริจาคด้านสาธารณสุข**

 1.1 **จากเดิม** “เป็นมูลนิธิที่มีวัตถุประสงค์เพื่อสนับสนุนการรักษาพยาบาลผู้ป่วยของสถานพยาบาลของทางราชการหรือองค์การของรัฐบาล” **เป็น** “เป็นมูลนิธิที่มีวัตถุประสงค์**หรือ**มี**การดำเนินงาน**เพื่อสนับสนุนการรักษาพยาบาลผู้ป่วยของสถานพยาบาลของทางราชการหรือองค์การของรัฐบาล

 1.2 **จากเดิม** “มีผู้บริหารสูงสุดของโรงพยาบาลเป็นกรรมการมูลนิธิ” **เป็น** “มีผู้บริหารสูงสุดของโรงพยาบาล **ผู้บริหารสูงสุดของหน่วยงานต้นสังกัดของโรงพยาบาล หรือผู้บริหารสูงสุดขององค์กรที่มีภารกิจโดยตรงในการอุปถัมภ์ การส่งเสริม หรือการสนับสนุนกิจการของโรงพยาบาล**เป็นกรรมการมูลนิธิ”

 2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....**

 2.1 **กำหนดให้ยกเว้นภาษีเงินได้สำหรับการบริจาคผ่านระบบบริจาคอิเล็กทรอนิกส์ (e-Donation) ให้แก่มูลนิธิ รวม 3 แห่ง** ได้แก่ **(1)** มูลนิธิชัยพัฒนา **(2)** มูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดาฯ สยามบรมราชกุมารี และ **(3)** มูลนิธิรามาธิบดี ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี **ที่ได้กระทำตั้งแต่วันที่คณะรัฐมนตรีมีมติเห็นชอบถึงวันที่ 31 ธันวาคม พ.ศ. 2567** ดังนี้

 1) **บุคคลธรรมดา ให้ยกเว้นสำหรับเงินได้พึงประเมินหลังจากหักค่าใช้จ่ายและหักลดหย่อนเป็นจำนวนสองเท่าของจำนวนเงินที่บริจาค** แต่เมื่อรวมคำนวณกับเงินได้ที่กำหนดให้มีการยกเว้นภาษีเงินได้เป็นจำนวนสองเท่าของเงินที่ได้จ่ายตามกรณีที่กำหนดไว้แล้ว ต้องไม่เกินร้อยละสิบของเงินได้พึงประเมินหลังจากหักค่าใช้จ่ายและหักลดหย่อนนั้น

 2) **บริษัทหรือห้างหุ้นส่วนนิติบุคคล ให้ยกเว้นสำหรับเงินได้เป็นจำนวนสองเท่าของรายจ่ายที่บริจาค ไม่ว่าจะได้จ่ายเป็นเงินหรือทรัพย์สิน** แต่เมื่อรวมคำนวณกับรายจ่ายที่กำหนดให้มีการยกเว้นภาษีเงินได้เป็นจำนวนสองเท่าของรายจ่ายแล้ว ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬา

 2.2 **กำหนดให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บุคคลธรรมดาหรือบริษัทหรือห้างหุ้นส่วนนิติบุคคล** สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่**มูลนิธิทั้ง 3 แห่งดังกล่าว ที่ได้กระทำตั้งแต่วันที่คณะรัฐมนตรีมีมติเห็นชอบถึงวันที่ 31 ธันวาคม พ.ศ. 2567** โดยผู้โอนจะต้องไม่นำต้นทุนของทรัพย์สินหรือสินค้า ซึ่งได้รับยกเว้นภาษีดังกล่าวมาหักเป็นค่าใช้จ่ายในการคำนวณภาษีเงินได้ของบุคคลธรรมดาหรือบริษัท หรือห้างหุ้นส่วนนิติบุคคล

**3. เรื่อง การกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายในกฎหมาย**

คณะรัฐมนตรีมีมติเห็นชอบ ดังนี้

 1. เห็นชอบหลักเกณฑ์การกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายในกฎหมายตามที่สำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สำนักงาน ป.ย.ป.) เสนอ และให้ส่วนราชการนำไปใช้ประกอบการพิจารณาจัดทำร่างกฎหมายและการตรวจพิจารณากฎหมายต่อไป

 2. ให้ส่วนราชการต่าง ๆ นำหลักเกณฑ์การกำหนดข้อจำกัดในการดำรงตำแหน่งฯ ไปตรวจสอบกฎหมายที่อยู่ในความรับผิดชอบ หากเห็นว่ากฎหมายที่ใช้บังคับอยู่ยังมีความไม่สอดคล้องกับหลักเกณฑ์ดังกล่าวให้เสนอร่างกฎหมายเพื่อแก้ไขหรือยกเลิกบทบัญญัติที่ไม่สอดคล้องนั้นต่อคณะรัฐมนตรีเพื่อพิจารณาในโอกาสแรก

 3. ให้คณะกรรมการดำเนินการปฏิรูปกฎหมายในระยะเร่งด่วนให้คำแนะนำหรือข้อเสนอแนะต่อส่วนราชการในการเสนอร่างกฎหมายเพื่อให้เป็นไปตามหลักเกณฑ์การกำหนดข้อจำกัดในการดำรงตำแหน่งฯ และในกรณีที่ส่วนราชการที่รักษาการตามกฎหมายไม่ขัดข้อง คณะกรรมการฯ อาจเสนอร่างกฎหมายเพื่อให้เป็นไปตามหลักเกณฑ์ดังกล่าวต่อคณะรัฐมนตรีแทนส่วนราชการ

 ทั้งนี้ สำนักงาน ป.ย.ป. เสนอว่า

 1. ระเบียบสำนักนายกรัฐมนตรี ว่าด้วยการขับเคลื่อนการปฏิรูปกฎหมายในระยะเร่งด่วน พ.ศ. 2563 ข้อ 4 และข้อ 8 กำหนดให้ตั้งคณะกรรมการดำเนินการปฏิรูปกฎหมายในระยะเร่งด่วน ซึ่งมีหน้าที่และอำนาจในการพิจารณาให้ความเห็น คำปรึกษา หรือข้อเสนอแนะ เกี่ยวกับแนวทางแก้ไข ปรับปรุงหรือยกเลิกกฎหมายหรือกฎที่มีผลใช้บังคับอยู่ หรือการเสนอกฎหมายหรือกฎใหม่ เพื่อให้การดำเนินการตามแผนการปฏิรูปประเทศและยุทธศาสตร์ชาติในระยะเร่งด่วนเป็นไปอย่างมีประสิทธิภาพ และให้เสนอต่อนายกรัฐมนตรีเพื่อพิจารณาสั่งการต่อไป ต่อมา **คณะกรรมการดำเนินการปฏิรูปกฎหมายในระยะเร่งด่วนได้มีคำสั่ง**ที่ 1/2563 ลงวันที่ 12 พฤศจิกายน พ.ศ. 2563 แก้ไขเพิ่มเติมโดยคำสั่งที่ 1/2565 **แต่งตั้งคณะอนุกรรมการทบทวนกฎหมายล้าสมัย**เพื่อศึกษา วิเคราะห์ และพิจารณาจัดทำความเห็นหรือข้อเสนอแนะเกี่ยวกับการทบทวนกฎหมายที่ล้าสมัย

 2. คณะอนุกรรมการฯ ได้ศึกษาวิเคราะห์กฎหมายที่ใช้บังคับในปัจจุบัน โดยคำนึงถึงบทบัญญัติของรัฐธรรมนูญแห่งราชอาณาจักรไทย มาตรา 77 และมาตรา 258 ค (1) ซึ่งบัญญัติให้รัฐพึงจัดให้มีกฎหมายเพียงเท่าที่จำเป็น **และยกเลิกหรือปรับปรุงกฎหมายที่หมดความจำเป็นหรือไม่สอดคล้องกับสภาพการณ์หรือที่เป็นอุปสรรคต่อการดำรงชีวิตหรือการประกอบอาชีพโดยไม่ชักช้าเพื่อไม่ให้เป็นภาระแก่ประชาชน** ประกอบกับเป้าหมายตามแผนแม่บทภายใต้ยุทธศาสตร์ชาติ ประเด็น (22) กฎหมายและกระบวนการยุติธรรม ได้กำหนดให้กฎหมาย เป็นเครื่องมือให้ทุกภาคส่วนได้รับประโยชน์จากการพัฒนาประเทศอย่างเท่าเทียมและเป็นธรรม **โดยได้ศึกษาผลกระทบของการกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายในกฎหมายแล้ว เห็นว่า บทบัญญัติของกฎหมายหลายฉบับที่ใช้บังคับในปัจจุบันยังคงนำเหตุแห่งการเป็นบุคคล้มละลายมาเป็นข้อจำกัดในการดำรงตำแหน่งหรือการประกอบอาชีพ** โดยแบ่งเป็นบทบัญญัติในการประกอบอาชีพของบุคคลล้มละลาย เป็น 4 ลักษณะ ได้แก่ 1) ห้ามดำรงตำแหน่งสำคัญ 2) ห้ามดำรงตำแหน่งกรรมการในคณะกรรมการทั้งในภาครัฐและภาคเอกชน 3) ห้ามรับราชการ และ 4) ห้ามประกอบอาชีพ **ซึ่งคณะอนุกรมการฯ เห็นว่า การกำหนดข้อจำกัดไว้ในกฎหมายหลายฉบับดังกล่าวมีความลักลั่น ไม่มีแนวทางที่ชัดเจน และมีความล้าสมัยใน 4 ประเด็น** ดังนี้

 2.1 **เหมาะรวมว่าบุคคลล้มละลายไร้ความสามารถทุกคน** ซึ่งเป็นความคิดที่ล้าสมัย เนื่องจากการล้มละลายมีหลายรูปแบบ และการดำรงตำแหน่งหรือการประกอบอาชีพมีความแตกต่างกันทั้งในด้านอำนาจ หน้าที่ ความรับผิดชอบ และผลกระทบต่อบุคคลอื่นหรือประชาชนโดยรวม โดยบางตำแหน่งหรืออาชีพอาจ ไม่มีความเกี่ยวข้องกับการบริหารด้านการเงินหรือทรัพย์สิน และการเป็นบุคคลล้มละลายมิได้กระทบต่อความสามารถในการทำงาน

 2.2 **การล้มละลายไม่ได้เกิดจากพฤติกรรมไม่ดีเสมอไป** และการล้มละลายอาจมีสาเหตุส่วนหนึ่งเกิดจากปัญหาทางเศรษฐกิจซึ่งเป็นปัจจัยภายนอกที่ทำให้บุคคลล้มละลายได้ แม้จะดำเนินการอย่างสุจริตและใช้ความระมัดระวังอันสมควรแล้วก็ตาม ทั้งนี้ ยังไม่มีผลการวิจัยที่เป็นรูปธรรมชัดเจนว่าบุคคลซึ่งล้มละลายแล้วจะกระทำการทุจริตทุกคน

 2.3 **การกำหนดข้อจำกัดในการดำรงตำแหน่งและการประกอบอาชีพของบุคคลล้มละลายไม่เป็นประโยชน์และไม่คุ้มค่า** เนื่องจากเจ้าหนี้ไม่ได้รับประโยชน์จากการที่ลูกหนี้ไม่มีรายได้และภาครัฐต้องเสียบุคลากรโดยไม่จำเป็น

 2.4 **การกำหนดข้อจำกัดดังกล่าวขัดต่อหลักสากลในเรื่องการเคารพสิทธิของบุคคลและการเลือกปฏิบัติอย่างไม่เป็นธรรม**ด้วยเหตุของฐานะทางเศรษฐกิจ และยังอาจเป็นการขัดต่อรัฐธรรมนูญแห่งราชอาณาจักรไทยอีกด้วย

 3. ดังนั้น เพื่อให้บทบัญญัติเกี่ยวกับการกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายไม่เป็นการจำกัดสิทธิของบุคคลล้มละลายเกินสมควร **จึงควรกำหนดแนวทางเป็นหลักเกณฑ์ในการพิจารณาจัดทำร่างกฎหมาย การตรวจพิจารณาร่างกฎหมาย และการประเมินผลสัมฤทธิ์ของกฎหมายที่นำเหตุแห่งการเป็นหรือเคยเป็นบุคคลล้มละลายหรือการเป็นหรือเคยเป็นบุคคลล้มละลายทุจริตมาเป็นข้อห้ามในการดำรงตำแหน่งหรือประกอบอาชีพต้องเป็นไปตามสัดส่วนตามความจำเป็น** และในกรณีที่กำหนดให้มี**การห้ามดำรงตำแหน่งหรือประกอบอาชีพของบุคคลที่เคยเป็นบุคคลล้มละลาย ควรกำหนดห้วงเวลาการห้ามไว้ด้วย** เพื่อไม่เป็นการจำกัดสิทธิและเสรีภาพของบุคคลมากเกินควร **แต่สำหรับบุคคลที่ล้มละลายทุจริตนั้นอาจนำมาเป็นข้อจำกัดต่อไปได้**เพื่อป้องกันมิให้บุคคลนั้นกลับมาสร้างความเสียหายต่อสังคมได้อีก ทั้งนี้ ให้พิจารณาตามเหตุผลและความจำเป็นของกฎหมายในแต่ละฉบับเป็นสำคัญ

 4. **คณะกรรมการฯ ในการประชุม ครั้งที่ 4/2565 วันพุธที่ 27 เมษายน 2565 ได้พิจารณาความเห็นของคณะอนุกรรมการฯ** เกี่ยวกับการกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายในกฎหมายแล้ว**มีมติเห็นชอบตามความเห็นดังกล่าว**ตามข้อ 2 และ 3 และได้มอบหมายให้สำนักงาน ป.ย.ป. จัดทำบันทึกคณะกรรมการฯ เสนอนายกรัฐมนตรีพิจารณาสั่งการให้นำเรื่องเสนอคณะรัฐมนตรีเพื่อเป็นหลักเกณฑ์สำหรับส่วนราชการต่าง ๆ ในการกำหนดข้อจำกัดในการดำรงตำแหน่งหรือการประกอบอาชีพของบุคคลล้มละลายในกฎหมายต่อไป

 5. สำนักงาน ป.ย.ป. ได้จัดทำบันทึกเสนอนายกรัฐมนตรีพิจารณาเห็นชอบตามมติของคณะกรรมการตามข้อ 4 **ซึ่งนายกรัฐมนตรีพิจารณาแล้วเห็นชอบให้นำเสนอคณะรัฐมนตรีต่อไป**

 **สาระสำคัญของหลักเกณฑ์**

|  |  |
| --- | --- |
| **หัวข้อ** | **สาระสำคัญ** |
| **1. หลักทั่วไป** | - การตรากฎหมายเพื่อจำกัดสิทธิและเสรีภาพของบุคคลให้กระทำได้เท่าที่จำเป็นได้สัดส่วน และต้องไม่กระทบกระเทือนสาระสำคัญแห่งสิทธิ ดังนั้น **การพิจารณาว่ากฎหมายสมควรกำหนดให้เหตุของการเป็นบุคคลล้มละลายเป็นข้อจำกัดในการดำรงตำแหน่งหรือประกอบอาชีพหรือไม่นั้น** จะพิจารณาจากเพียงฐานะทางเศรษฐกิจของบุคคลนั้นมิได้ แต่**ต้องพิจารณาจากลักษณะของการเป็นบุคคลล้มละลายเป็นสำคัญ** กล่าวคือ ต้องมีการแยกแยะระหว่าง **1)** บุคคลซึ่งเป็นหรือเคยเป็นบุคคลล้มละลายทั่วไป โดยไม่ได้มีมูลเหตุมาจากการกระทำความผิดหรือการกระทำทุจริต (บุคคลล้มละลายโดยสุจริต) และ **2)** บุคคลซึ่งเป็นหรือเคยเป็นบุคคลล้มละลายโดยคำพิพากษาของศาลว่าได้กระทำความผิดตามมาตรา 163 ถึงมาตรา 170 แห่งพระราชบัญญัติล้มละลาย พุทธศักราช 2483 หรือเนื่องมาจากหรือมีความผิดเกี่ยวเนื่องกับการกระทำความผิดฐานยักยอกหรือฉ้อโกงตามประมวลกฎหมายอาญา หรือการกระทำความผิดอันมีลักษณะเป็นการกู้ยืมเงินที่เป็นการฉ้อโกงประชาชนตามกฎหมายว่าด้วยการกู้ยืมเงินที่เป็นการฉ้อโกงประชาชน (บุคคลล้มละลายทุจริต) **โดยการกำหนดข้อจำกัดสำหรับบุคคลล้มละลายโดยสุจริตควรใช้ความระมัดระวัง และให้กำหนดได้เฉพาะในกรณีที่มีเหตุผลหรือความจำเป็นเป็นการเฉพาะเท่านั้น** |
| **2. การกำหนดข้อจำกัดในการดำรงตำแหน่งหรือการประกอบอาชีพของบุคคลซึ่งเป็นหรือเคยเป็นบุคคลล้มละลาย** | - การจำกัดสิทธิและเสรีภาพของบุคคลซึ่งเป็นหรือเคยเป็นบุคคลล้มละลายจะต้องพิจารณาให้สอดคล้องกับวัตถุประสงค์ของกฎหมายเป็นรายฉบับ รวมทั้งต้องพิจารณาถึงลักษณะการทำหน้าที่ ความรับผิดชอบ และผลกระทบอันอาจเกิดขึ้นจากการปฏิบัติงานในตำแหน่งหรืออาชีพนั้นด้วย โดยพิจารณาตามประเภทตำแหน่งหรืออาชีพได้ ดังนี้ **1) ตำแหน่งสำคัญในภาครัฐ** การดำรงตำแหน่งสำคัญทางการเมืองหรือตำแหน่งสำคัญอื่นในภาครัฐ เช่น สมาชิกสภาผู้แทนราษฎร สมาชิกวุฒิสภา หรือผู้ตรวจการแผ่นดิน นั้น **ควรกำหนดห้ามไม่ให้บุคคลซึ่งเป็นบุคคลล้มละลายหรือเคยเป็นบุคคลล้มละลายทุจริตดำรงตำแหน่ง** เนื่องจากผู้ดำรงตำแหน่งดังกล่าวมีหน้าที่และอำนาจในการตัดสินใจในเรื่องสำคัญแทนบุคคลอื่น จึงควรเป็นบุคคลที่ได้รับความไว้วางใจจากสังคม หากเป็นบุคคลล้มละลายอาจมีข้อจำกัดในการทำกิจกรรมบางประการอันจะกระทบต่อความสามารถในการปฏิบัติหน้าที่และกรณีเคยเป็นหรือเป็นบุคคลล้มละลายทุจริตย่อมทำให้เกิดข้อสงสัยและการไว้วางใจให้ปฏิบัติหน้าที่ซึ่งมีความสำคัญต่อประโยชน์ส่วนรวม **2) ตำแหน่งสำคัญในภาคเอกชน** กฎหมาย**อาจกำหนดข้อจำกัดในการดำรงตำแหน่ง**เนื่องจากเหตุที่เป็นหรือเคยเป็นบุคคลล้มละลายไว้**ได้ตามความจำเป็นและเหมาะสม โดยอาจกำหนดห้วงเวลาการห้ามมิให้บุคคลนั้นดำรงตำแหน่งไว้ด้วย เพื่อเป็นการจำกัดสิทธิและเสรีภาพที่ได้สัดส่วนตามความจำเป็น** เช่น พระราชบัญญัติธุรกิจสถาบันการเงิน พ.ศ. 51 ซึ่งห้ามมิให้สถาบันการเงินแต่งตั้งหรือยอมให้บุคคลซึ่งเป็นบุคคลล้มละลายหรือพ้นจากการเป็นบุคคลล้มละลายมาแล้วไม่ถึงห้าปีทำหน้าที่ผู้จัดการ ผู้มีอำนาจจัดการ หรือที่ปรึกษาของสถาบันการเงิน เป็นต้น **3) การดำรงตำแหน่งกรรมการ** การห้ามดำรงตำแหน่งกรรมการในคณะกรรมการต่าง ๆ ทั้งในกรณีการดำรงตำแหน่งกรรมการในคณะกรรมการภาครัฐและการดำรงตำแหน่งกรรมการในคณะกรรมการภาคเอกชน จะต้องพิจารณาถึงความเชี่ยวชาญของตำแหน่งกรรมการนั้นเป็นสำคัญ โดยมีข้อเสนอแนวทางการพิจารณา ดังต่อไปนี้ **3.1)** ในกรณีที่ตำแหน่งกรรมการนั้นจำเป็นต้อง**อาศัยความรู้และความเชี่ยวชาญ**ความเกี่ยวข้องกับการบริหารจัดการทรัพย์สินหรือกิจการ **ควรกำหนดห้ามไม่ให้บุคคลล้มละลายดำรงตำแหน่งกรรมการทุกกรณี** เช่น กรรมการในสถาบันการเงินตามพระราชบัญญัติธุรกิจสถาบันการเงิน พ.ศ. 51 เป็นต้น สำหรับบุคคลซึ่งเคยเป็นบุคคลล้มละลาย กฎหมายอาจกำหนดห้วงเวลาที่บุคคลนั้นไม่อาจดำรงตำแหน่งไว้ได้ เช่น กรณีพระราชบัญญัติธุรกิจสถาบันการเงิน พ.ศ. 51 ตามข้อ 2) เป็นต้น **3.2)** ในกรณีที่**ความเชี่ยวชาญ**ของตำแหน่งกรรมการนั้น**ไม่ได้มีความเกี่ยวข้อง**กับการบริหารจัดการทรัพย์สินหรือกิจการ **ย่อมไม่มีความจำเป็นต้องกำหนดให้การเป็นหรือเคยเป็นบุคคลล้มละลายเป็นข้อจำกัดในการดำรงตำแหน่ง** เพื่อให้คณะกรรมการประกอบด้วยบุคคลซึ่งมีความเชี่ยวชาญในด้านต่าง ๆ อย่างแท้จริง **4) การรับราชการ** ปัจจุบันกฎหมายว่าด้วยระเบียบบริหารงานบุคคลในภาครัฐหลายฉบับกำหนดข้อจำกัดห้ามบุคคลล้มละลายเข้ารับราชการไว้อย่างกว้างขวาง ซึ่งเมื่อพิจารณาจากเหตุผลและความจำเป็นตามหลักรัฐธรรมนูญและการปฏิบัติหน้าที่ราชการแล้ว **กฎหมายไม่ควรกำหนดห้ามเป็นการทั่วไปมิให้บุคคลซึ่งเป็นหรือเคยเป็นบุคคลล้มละลายเข้ารับราชการ** ทั้งในกรณีของการเป็นข้าราชการ พนักงานราชการ ลูกจ้างประจำ และลูกจ้างชั่วคราว เนื่องจากบุคคลดังกล่าว แม้จะเป็นผู้ที่ถูกศาลพิพากษาให้เป็นบุคคลล้มละลายแต่ความสามารถในการปฏิบัติหน้าที่ราชการของบุคคลนั้นยังคงมีอยู่มิได้หมดสิ้นไปด้วย **ส่วนกรณีที่ตำแหน่งราชการนั้นเกี่ยวข้องกับการบริหารเงินหรือทรัพย์สิน** หากเจ้าหน้าที่ตกเป็นบุคคลล้มละลายซึ่งมิใช่เป็นการล้มละลายทุจริต หน่วยงานของรัฐยังคงสามารถใช้วิธีการในทางบริหารโดยการย้ายบุคคลนั้นไปทำงานในส่วนงานอื่นที่ไม่เกี่ยวข้องกับการบริหารจัดการทรัพย์สินได้ ดังนั้น **การกำหนดข้อห้ามดำรงตำแหน่งราชการเนื่องจากการเป็นหรือเคยเป็นบุคคลล้มละลายควรได้รับการทบทวนโดยละเอียดโดยคำนึงถึงเหตุผลและความจำเป็นของตำแหน่งหน้าที่ในทางราชการนั้นเป็นสำคัญ** **5) การประกอบอาชีพอื่น ๆ** หากเป็น**อาชีพที่มีความเกี่ยวข้องกับการบริหารจัดการทรัพย์สินหรือกิจการ** หรือมีเหตุผลหรือความจำเป็นอื่นที่ไม่อาจให้บุคคลล้มละลายเป็นผู้ปฏิบัติหน้าที่นั้นได้ เช่น การห้ามบุคคลซึ่งเป็นบุคคลล้มละลายขอรับใบอนุญาตเป็นตัวแทนประกันชีวิตตามพระราชบัญญัติประกันชีวิต พ.ศ. 35 เป็นต้น **ให้สามารถกำหนดข้อจำกัดดังกล่าวไว้ในกฎหมายตามความจำเป็นและเหมาะสมได้** สำหรับกรณีบุคคลซึ่งเคยเป็นบุคคลล้มละลาย กฎหมายอาจกำหนดห้วงเวลาในการห้ามบุคคลประกอบอาชีพหลังจากที่บุคคลนั้นพ้นจากการเป็นบุคคลล้มละลายแล้วก็ได้ |
| **3. ข้อจำกัดในการดำรงตำแหน่งหรือการประกอบอาชีพของบุคคลซึ่งเป็นหรือเคยเป็นบุคคลล้มละลายทุจริต** | - **รัฐธรรมนูญแห่งราชอาณาจักรไทยได้กำหนดห้ามบุคคลใช้สิทธิสมัครรับเลือกตั้งเป็นสมาชิกสภาผู้แทนราษฎร วุฒิสภา รัฐมนตรี ฯลฯ ในกรณีที่บุคคลนั้นเป็นบุคคลล้มละลายหรือเคยเป็นบุคคลล้มละลายทุจริต** เพื่อป้องกันการแสวงหาประโยชน์ส่วนตนจากการดำรงตำแหน่งดังกล่าว ซึ่งหลักการดังกล่าวสามารถนำมาปรับใช้กับกรณีการกำหนดข้อจำกัดในการดำรงตำแหน่งหรือการประกอบอาชีพของบุคคลซึ่งเป็นหรือเคยเป็นบุคคลล้มละลายทุจริตในกฎหมายอื่นได้เช่นกัน **โดยอาจกำหนดข้อจำกัดในการดำรงตำแหน่งหรือการประกอบอาชีพในบางลักษณะของบุคคลซึ่งเป็นหรือเคยเป็นบุคคลล้มละลายทุจริตได้** เพื่อป้องกันมิให้บุคคลนั้นกระทำความเดือดร้อนหรือแสวงหาประโยชน์ส่วนตนจากการดำรงตำแหน่งหรือการประกอบอาชีพได้อีก |

**4. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. 2552)**

คณะรัฐมนตรีมีมติเห็นชอบร่าง**ประกาศกระทรวงมหาดไทย เรื่อง การให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. 2552)** ตามที่กระทรวงมหาดไทย (มท.) เสนอ และให้ดำเนินการต่อไปได้ และให้กระทรวงมหาดไทยรับความเห็นของกระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม และสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **ทั้งนี้**ร่างประกาศกระทรวงมหาดไทยตามที่กระทรวงมหาดไทยเสนอเป็นการแก้ไขเพิ่มเติมกฎกระทรวงให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. 2552 เนื่องจากสภาพข้อเท็จจริงในพื้นที่มีการเปลี่ยนแปลงไปมีการใช้ประโยชน์ที่ดินเพื่อการอยู่อาศัยมากขึ้น ทำให้การใช้ประโยชน์ที่ดินตามผังเมืองรวมดังกล่าวไม่สอดคล้องกับสภาพความเป็นจริงในพื้นที่ โดยเฉพาะที่ดินประเภทอุตสาหกรรมและคลังสินค้า (สีม่วง) ยังเป็นพื้นที่โล่งมีการประกอบอุตสาหกรรมอยู่เดิมไม่มาก และปัจจุบันมีการใช้ประโยชน์ที่ดินเป็นชุมชนอยู่อาศัยหนาแน่นมากขึ้น จึงต้องมีการปรับปรุงให้เหมาะสมกับสภาพการณ์ที่เปลี่ยนแปลงไปในปัจจุบัน โดยแก้ไขเปลี่ยนแปลงการใช้ประโยชน์ที่ดินประเภทอุตสาหกรรมและคลังสินค้า (สีม่วง) ในพื้นที่บริเวณหมายเลข 4.2 (บางส่วน) ที่ดินประเภทที่อยู่อาศัยหนาแน่นน้อย (สีเหลือง) ในพื้นที่บริเวณหมายเลข 1.9 (บางส่วน) และหมายเลข 1.11 (บางส่วน) เป็นที่ดินประเภทที่อยู่อาศัยหนาแน่นปานกลาง (สีส้ม) รวมทั้งแก้ไขเพิ่มเติมรายการประกอบแผนผังกำหนดการใช้ประโยชน์ที่ดินตามที่ได้จำแนกประเภทท้ายกฎกระทรวงให้ใช้บังคับผังเมืองรวมเมืองท่าโขลง-คลองหลวง-รังสิต จังหวัดปทุมธานี พ.ศ. 2552 ในที่ดินประเภทอุตสาหกรรมและคลังสินค้า (สีม่วง) ที่ดินประเภทที่อยู่อาศัยหนาแน่นน้อย (สีเหลือง) และที่ดินประเภทที่อยู่อาศัยหนาแน่นปานกลาง (สีส้ม) ให้สอดคล้องกับการแก้ไขเปลี่ยนแปลงการใช้ประโยชน์ที่ดินดังกล่าว ทั้งนี้เพื่อรองรับการอยู่อาศัยประเภทขนาดใหญ่และอาคารสูงในอนาคต ซึ่งกระทรวงมหาดไทยได้ดำเนินการตามขั้นตอนที่กำหนดไว้ในพระราชบัญญัติการผังเมือง พ.ศ. 2562 แล้ว และคณะกรรมการผังเมืองได้มีมติเห็นชอบด้วยแล้ว

 **สาระสำคัญของร่างประกาศ**

 แก้ไขเปลี่ยนแปลงการใช้ประโยชน์ที่ดินประเภทอุตสาหกรรมและคลังสินค้า (สีม่วง) บางส่วนและที่ดินประเภทที่อยู่อาศัยหนาแน่นน้อย (สีเหลือง) บางส่วน เป็นที่ดินประเภทที่อยู่อาศัยหนาแน่นปานกลาง (สีส้ม) รวมทั้งแก้ไขเพิ่มเติมรายการประกอบแผนผังกำหนดการใช้ประโยชน์ที่ดินให้สอดคล้องกับการแก้ไขเปลี่ยนแปลงการใช้ประโยชน์ที่ดินดังกล่าว ทั้งนี้เพื่อให้เหมาะสมกับสถานการณ์และสิ่งแวดล้อมของจังหวัดปทุมธานีที่เปลี่ยนแปลงในปัจจุบัน ดังนี้

 1. **แก้ไขเปลี่ยนแปลงการใช้ประโยชน์ที่ดินประเภทอุตสาหกรรมและคลังสินค้า (สีม่วง) ในพื้นที่บริเวณหมายเลข 4.2 (บางส่วน) เป็นที่ดินประเภทที่อยู่อาศัยหนาแน่นปานกลาง (สีส้ม)** เนื่องจากพื้นที่ดังกล่าวสภาพการใช้ประโยชน์ที่ดินปัจจุบันส่วนใหญ่ยังเป็นพื้นที่โล่ง ไม่มีการประกอบอุตสาหกรรมและมีการใช้ที่ดินโดยรอบเป็นที่อยู่อาศัยแล้ว อีกทั้งแนวโน้มการใช้ประโยชน์ที่ดินในอนาคตจะเป็นลักษณะอยู่อาศัยค่อนข้างหนาแน่นประเภทอาคารสูงมากกว่าบ้านเดี่ยว จึงกำหนดเพื่อรองรับการอยู่อาศัยประเภทอาคารขนาดใหญ่และอาคารสูง

 2. **แก้ไขเปลี่ยนแปลงการใช้ประโยชน์ที่ดินประเภทที่อยู่อาศัยหนาแน่นน้อย (สีเหลือง)** ในพื้นที่บริเวณหมายเลข 1.9 (บางส่วน) และหมายเลข 1.11 (บางส่วน) **เป็นที่ดินประเภทที่อยู่อาศัยหนาแน่นปานกลาง (สีส้ม)** เนื่องจากเป็นพื้นที่ในบริเวณข้างเคียงพื้นที่บริเวณหมายเลข 4.2 เพื่อรองรับการอยู่อาศัยประเภทอาคารขนาดใหญ่และอาคารสูง

 3. แก้ไขเพิ่มเติมรายการประกอบแผนผังกำหนดการใช้ประโยชน์ที่ดินตามที่ได้จำแนกประเภทท้ายกฎกระทรวงให้ใช้บังคับผังเมืองรวมเมืองท่าโขลง - คลองหลวง – รังสิต จังหวัดปทุมธานี พ.ศ. 2552 ในที่ดินประเภทอุตสาหกรรมและคลังสินค้า (สีม่วง) ที่ดินประเภทที่อยู่อาศัยหนาแน่นน้อย (สีเหลือง) และที่ดินประเภทที่อยู่อาศัยหนาแน่นปานกลาง (สีส้ม) ให้สอดคล้องกับการแก้ไขเปลี่ยนแปลงการใช้ประโยชน์ที่ดินตามข้อ 1 และข้อ 2

|  |
| --- |
| เศรษฐกิจ สังคม |

**5. เรื่อง โครงการสลากการกุศล**

คณะรัฐมนตรีมีมติเห็นชอบตามที่กระทรวงการคลัง (กค.) เสนอดังนี้

 1. **เห็นชอบให้มีการออกสลากการกุศล**เพื่อสนับสนุนโครงการที่ขอรับการสนับสนุนเงินจากโครงการสลากการกุศล (โครงการฯ) ซึ่งผ่านการกลั่นกรองจากคณะกรรมการพิจารณาโครงการสลากการกุศล (คณะกรรมการฯ) แล้ว จำนวน 16 โครงการ วงเงิน 8,239.93 ล้านบาท

 2. **มอบหมายให้สำนักงานสลากกินแบ่งรัฐบาล** (สำนักงานสลากฯ) **เป็นผู้จัดพิมพ์ จัดจำหน่าย และจ่ายเงินรางวัลสลากการกุศล** และประสานงานกับหน่วยงานเจ้าของโครงการฯ เพื่อดำเนินการตามขั้นตอนการออกสลากการกุศล การขออนุญาตการออกสลากการกุศล และการนำส่งเงินให้หน่วยงานเจ้าของโครงการฯ ตามที่คณะรัฐมนตรีมีมติเห็นชอบโดยให้ผู้รับใบอนุญาตการออกสลากการกุศลเสียภาษีการพนันเหลือร้อยละ 0.5 แห่งยอดราคาสลากซึ่งมีผู้รับซื้อก่อนหักรายจ่ายตามข้อ 12 (4) ของกฎกระทรวงมหาดไทย ฉบับที่ 17 (พ.ศ. 2503)

 3. **มอบหมายให้คณะกรรมการฯ** ดำเนินการ ดังนี้

 3.1 **กำหนดระยะเวลาในการผูกพันวงเงินของโครงการฯ** และหากหน่วยงานเจ้าของโครงการฯ ไม่สามารถผูกพันวงเงินได้ตามกำหนด ให้ยกเลิกวงเงินดังกล่าวหรือให้นำเสนอคณะรัฐมนตรีพิจารณาขยายระยะเวลาในการดำเนินโครงการดังกล่าว

 3.2 **เปลี่ยนแปลงรายละเอียดการใช้เงินภายในโครงการฯ** โดยจะต้องไม่เปลี่ยนแปลงเป็นกิจกรรมที่แตกต่างจากโครงการฯ ที่ได้นำเสนอคณะรัฐมนตรีให้ความเห็นชอบ

 3.3 **กรณีมีวงเงินตามมติคณะรัฐมนตรีเมื่อวันที่ 20 กรกฎาคม 2564 คงเหลือจากที่คณะรัฐมนตรีให้ความเห็นชอบตามข้อ 1 ให้คณะกรรมการฯ พิจารณากลั่นกรองโครงการฯ ที่ได้จัดส่งข้อเสนอมาแล้ว** โดยให้พิจารณาถึงประโยชน์แก่ประชาชนและสังคมอย่างทั่วถึงในวงกว้าง รวมทั้งความพร้อมและความจำเป็นของโครงการฯ **และให้เสนอ กค. เพื่อนำเสนอคณะรัฐมนตรีพิจารณาเพิ่มเติมโครงการฯ ที่จะได้รับการสนับสนุนต่อไป**

 **สาระสำคัญของเรื่อง**

 กค. รายงานว่า

 1. โครงการสลากการกุศลมีวัตถุประสงค์เพื่อนำเงินที่ได้รับจากการจำหน่ายสลากการกุศลไปสนับสนุนโครงการของส่วนราชการ/มูลนิธิ/องค์กรที่มีวัตถุประสงค์เพื่อพัฒนาด้านการสาธารณสุข การป้องกันและบรรเทาโรคติดต่ออันตราย หรือการลดความเหลื่อมล้ำทางสังคม รวมถึงเป็นโครงการที่ก่อประโยชน์แก่ประชาชนและสังคมอย่างทั่วถึงในวงกว้างที่ไม่ได้รับการจัดสรรงบประมาณจากภาครัฐหรือได้รับการจัดสรรแต่ไม่เพียงพอ ให้สามารถเข้าถึงแหล่งเงินเพื่อดำเนินโครงการให้บรรลุวัตถุประสงค์ ซึ่งจะเป็นการช่วยให้ประชาชนได้รับการบริการด้านสาธารณสุขและบริการขั้นพื้นฐานที่มีประสิทธิภาพอย่างทั่วถึงมากขึ้น

 2. ภายหลังจากที่คณะรัฐมนตรีได้มีมติเห็นชอบการปรับปรุงหลักการและแนวทางการพิจารณาการออกสลากการกุศล (มติคณะรัฐมนตรีวันที่ 20 กรกฎาคม 2564) ในการประชุมคณะกรรมการฯ ครั้งที่ 1/2564 เมื่อวันที่ 18 ตุลาคม 2564 คณะกรรมการฯ ได้มอบหมายให้ฝ่ายเลขานุการคณะกรรมการฯ ประชาสัมพันธ์หลักเกณฑ์และแนวทางดังกล่าวบนเว็บไซต์ของสำนักงานคณะกรรมการนโยบายรัฐวิสาหกิจและสำนักงานสลากฯ โดยกำหนดระยะเวลาการยื่นขอรับการสนับสนุนภายใน 1 เดือน หลังจากมีการเผยแพร่ประชาสัมพันธ์ ทั้งนี้ มีหน่วยงานยื่นข้อเสนอโครงการฯ จำนวนทั้งสิ้น 27 โครงการ วงเงินรวม 20,763.35 ล้านบาท และในการประชุม ครั้งที่ 1/2565 เมื่อวันที่ 18 พฤษภาคม 2565 **คณะกรรมการฯ ได้พิจารณากลั่นกรองโครงการที่ขอรับการสนับสนุนของหน่วยงานต่าง ๆ** (ไม่เกินโครงการละ 1,000 ล้านบาท) โดยจัดลำดับความสำคัญตามความจำเป็น ความพร้อมในการดำเนินโครงการ และเป็นไปตามวัตถุประสงค์ของโครงการฯ (วงเงินรวมสูงสุดไม่เกิน 10,000 ล้านบาท)และมีมติ ดังนี้

2.1 **เห็นชอบผลการกลั่นกรองโครงการฯ จำนวน 16 โครงการ วงเงินรวม 8,239.93 ล้านบาท** ดังนี้

|  |  |  |
| --- | --- | --- |
| **โครงการ** | **หน่วยงาน****เจ้าของโครงการ** | **วงเงินสนับสนุนฯ****(ล้านบาท)** |
| 1. โครงการศูนย์วิทยาการเวชศาสตร์ผู้สูงอายุระดับชาติ ระยะที่ 2 โดยให้การสนับสนุนในส่วนของการก่อสร้างอาคารผู้ป่วยใน (หลังที่ 2) ค่าจัดซื้อครุภัณฑ์ ค่าใช้จ่ายควบคุมงานการก่อสร้างงานภายนอก ภูมิสถาปัตยกรรม ทางเชื่อมระหว่างอาคารและงานต้นไม้บนอาคาร | คณะแพทยศาสตร์ศิริราชพยาบาลมหาวิทยาลัยมหิดล | 349.66 |
| 2. โครงการปรับปรุงอาคารผู้ป่วยหลวงปู่แหวน “สุจิณโณ” และอาคารผู้ป่วยที่เกี่ยวข้อง โรงพยาบาลมหาราชนครเชียงใหม่ โดยให้การสนับสนุนค่าใช้จ่ายในการปรับปรุงอาคารฯ และครุภัณฑ์ทางการแพทย์ เนื่องจากผ่านการใช้งานมานานและมีสภาพทรุดโทรม | คณะแพทยศาสตร์มหาวิทยาลัยเชียงใหม่(มช.) | 997.00 |
| 3. โครงการฟื้นฟูสุขภาพช่องปากด้วยรากฟันเทียมที่พัฒนาขึ้นเองเพื่อประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 ศูนย์ความเป็นเลิศทางทันตกรรมรากเทียม โดยให้การสนับสนุนกิจกรรมในช่วง 2 ปีแรก เนื่องจากศูนย์ความเป็นเลิศทางทันตกรรมรากเทียมมีแผนที่จะจัดหารายได้จากการทำความร่วมมือกับภาคเอกชนในการจำหน่ายรากฟันเทียมเพื่อนำเงินมาใช้ในการดำเนินโครงการต่อไป | คณะทันตแพทยศาสตร์มช. | 140.60 |
| 4. โครงการก่อสร้างสถาบันพยาธิวิทยา โดยให้การสนับสนุนเฉพาะค่าออกแบบอาคารฯ เนื่องจากยังไม่มีการออกแบบรายละเอียด ทำให้ยังไม่มีความชัดเจนของความจำเป็นและต้นทุนการก่อสร้างอาคารที่ชัดเจน | สถาบันพยาธิวิทยากรมการแพทย์ | 33.50 |
| 5. โครงการศูนย์บริการสุขภาพนานาชาติชั้นเลิศด้านโรคหัวใจและหลอดเลือด (Medical Hub Excellent Cardiovascular Service) โดยให้การสนับสนุนค่าใช้จ่ายในส่วนของการก่อสร้างศูนย์โรคหัวใจและหลอดเลือด | โรงพยาบาลเชียงรายประชานุเคราะห์ สำนักงานปลัดกระทรวงสาธารณสุข (สป.สธ.) | 766.08 |
| 6. โครงการเพิ่มศักยภาพบริการทางการแพทย์สู่ความเป็นเลิศในเขตภาคใต้ตอนบน โดยให้การสนับสนุนค่าใช้จ่ายในการก่อสร้างอาคารผู้ป่วยใน 114 เตียง อาคารทันตกรรมและอาคารที่จอดรถและศูนย์อาหาร | โรงพยาบาลมหาราชนครศรีธรรมราชสป.สธ. | 722.84 |
| 7. โครงการจัดซื้อเครื่องมือแพทย์อาคารผู้ป่วยนอกส่วนต่อขยาย (Extended OPD) โดยมีกำหนดการเตรียมความพร้อมครุภัณฑ์ทางการแพทย์สำหรับอาคารดังกล่าวในช่วงเดือนมิถุนายน - พฤศจิกายน 2566 | โรงพยาบาลจุฬาลงกรณ์สภากาชาดไทย | 399.06 |
| 8. โครงการก่อสร้างอาคารศูนย์บริการการแพทย์ชั้นเลิศ ปรับปรุงห้องผ่าตัดและตกแต่งภายในคณะแพทยศาสตร์มหาวิทยาลัยขอนแก่น (มข.) โดยให้การสนับสนุนค่าใช้จ่ายในการก่อสร้างปรับปรุงห้องผ่าตัดจำนวน 20 ห้อง ซึ่งได้มีการแก้ไขสัญญาลดงานก่อสร้างห้องผ่าตัด (198.04 ล้านบาท) โดยหน่วยงานสามารถนำวงเงินที่ประหยัดได้ไปดำเนินการในเรื่องอื่น ๆ | คณะแพทยศาสตร์มข. | 376.67 |
| 9. โครงการก่อสร้างโรงพยาบาลพระจอมเกล้าเจ้าคุณทหาร ซึ่งได้รับอนุญาตให้ใช้พื้นที่และมีแบบในการก่อสร้างแล้วโดยจะสามารถดำเนินการก่อสร้างได้ภายในปี 2565 | มูลนิธิโรงพยาบาลพระจอมเกล้า เจ้าคุณทหารในพระสังฆราชูปถัมป์ | 665.05 |
| 10. โครงการขอรับการออกสลากการกุศลเพื่อนำเงินรายได้มาเป็นงบประมาณในการจัดหาอุปกรณ์เครื่องมือทางการแพทย์ อาคารรักษาพยาบาลและฟื้นฟูข้าราชการตำรวจ โรงพยาบาลตำรวจ โดยให้การสนับสนุนค่าใช้จ่ายในการจัดหาเครื่องมือแพทย์ จำนวน 155 รายการ เพื่อรองรับการเปิดใช้อาคารรักษาพยาบาลและฟื้นฟูข้าราชการตำรวจที่คาดว่าจะก่อสร้างแล้วเสร็จในช่วงเดือนธันวาคม 2565 | มูลนิธิแพทยศาสตร์ตำรวจในสังฆราชูปถัมป์ | 1,000.00 |
| 11. โครงการสนับสนุน ส่งเสริมสถานพยาบาลของรัฐ เพื่อจัดหาอุปกรณ์ห้องผ่าตัดและอุปกรณ์การแพทย์อื่น ๆ สำหรับศูนย์การแพทย์ภัทรมหาราชานุสรณ์ โรงพยาบาลจุฬาภรณ์ ราชวิทยาลัยจุฬาภรณ์ โดยให้การสนับสนุนค่าใช้จ่ายในการจัดหาครุภัณฑ์ห้องผ่าตัด จำนวน 148 รายการ เพื่อรองรับการเปิดใช้อาคารโรงพยาบาลจุฬาภรณ์ ขนาด 400 เตียงที่คาดว่าจะก่อสร้างแล้วเสร็จในช่วงเดือนกรกฎาคม 2565 | มูลนิธิภัทรมหาราชานุสรณ์ในพระอุปถัมภ์สมเด็จพระเจ้าน้องนางเธอเจ้าฟ้าจุฬาภรณ์วลัยลักษณ์ อัครราชกุมารีกรมพระศรีสวางควัฒนวรขัตติยราชนารี | 964.66 |
| 12. โครงการจัดหาครุภัณฑ์สายการแพทย์ประกอบอาคารศูนย์รักษาโรคหัวใจ โรงพยาบาลภูมิพลอดุลยเดช กรมแพทย์ทหารอากาศ โดยให้การสนับสนุนค่าใช้จ่ายในการจัดหาครุภัณฑ์สายการแพทย์ จำนวน 43 รายการ เพื่อรองรับการเปิดใช้อาคารศูนย์โรคหัวใจที่คาดว่าจะก่อสร้างแล้วเสร็จในช่วงเดือนเมษายน 2566 | มูลนิธิโรงพยาบาลภูมิพลอดุลยเดช | 211.65 |
| 13. โครงการพัฒนาโครงสร้างพื้นฐานวิทยาลัยแพทยศาสตร์พระมงกุฎเกล้า มุ่งสู่ความเป็นเลิศระดับสากล วิทยาลัยแพทยศาสตร์พระมงกุฎเกล้า โดยให้การสนับสนุนค่าใช้จ่ายในการปรับปรุงอาคารเจ้าฟ้าเพชรรัตน การสร้างห้องฝึกทักษะระบบจำลองด้านการแพทย์สิ่งแวดล้อมเสมือนพื้นที่กว้างระบบเทคโนโลยีสารสนเทศ และอุปกรณ์การแพทย์สำหรับศูนย์สถานการณ์จำลองด้านการแพทย์ทหารอาคารเฉลิมพระเกียรติ | มูลนิธิโรงพยาบาลพระมงกุฎเกล้าในพระราชูปถัมป์สมเด็จพระเทพรัตนราชสุดาฯสยามบรมราชกุมารี | 900.00 |
| 14. โครงการก่อสร้างอาคารอเนกประสงค์พร้อมติดตั้งแผงพลังงานแสงอาทิตย์ (โซล่าเซลส์) โรงเรียนเฉลิมพระเกียรติ 48 พรรษา ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี โดยให้การสนับสนุนค่าใช้จ่ายในการก่อสร้างอาคารดังกล่าว เนื่องจากปัจจุบันอาคารเรียนมีไม่เพียงพอต่อกิจกรรมการศึกษาของโรงเรียน | มูลนิธิร่วมน้ำใจต้านภัยเอดส์ | 150.00 |
| 15. โครงการคัดกรองมะเร็งเต้านมโดยเครื่องเอ็กซเรย์เต้านม (Mammogram) ในสตรีกลุ่มเสี่ยงและด้อยโอกาส 4 หน่วย (รถเอ็กซเรย์เต้านมเคลื่อนที่ 4 คัน) 4 ภาค ทั่วประเทศ เฉลิมพระเกียรติพระบาทสมเด็จพระวชิรเกล้าเจ้าอยู่หัวในโอกาสเจริญพระชนมพรรษาครบ 70 พรรษา 28 กรกฎาคม 2565 โดยให้การสนับสนุนค่าใช้จ่ายในการดำเนินกิจกรรมต่าง ๆ ของโครงการ เช่น การค้นหาผู้ที่มีความเสี่ยงและมีความผิดปกติของมะเร็งเต้านม การซักประวัติ การตรวจเต้านมโดยแพทย์ การตรวจเอ็กซเรย์เต้านม (Mammogram) และ อัลตร้าซาวด์ การส่งต่อผู้ป่วยมะเร็งเต้านมเพื่อเข้ารับการรักษา เป็นต้น | มูลนิธิกาญจนบารมี | 450.60 |
| 16. โครงการทำขาเทียมพระราชทาน 20,000 ขาและปรับปรุงศักยภาพมูลนิธิขาเทียมในสมเด็จพระศรีนครินทราบรมราชชนนี และโรงงานทำขาเทียมพระราชทาน โดยให้การสนับสนุนค่าใช้จ่ายในการดำเนินกิจกรรมต่าง ๆ ของโครงการ เช่น การจัดทำขาเทียมให้แก่คนพิการ การผลิตชิ้นส่วนขาเทียมให้แก่หน่วยงานหรือองค์กรที่เกี่ยวข้อง การค้นคว้า วิจัย และพัฒนาคุณภาพขาเทียม เป็นต้น | มูลนิธิขาเทียมในสมเด็จพระศรีนครินทราบรมราชชนนี | 112.56 |
| **รวมทั้งสิ้น 16 โครงการ** | **8,239.93** |

 2.2 ให้ กค. นำเสนอคณะรัฐมนตรีพิจารณา

**6. เรื่อง (ร่าง) แผนปฏิบัติการด้านปัญญาประดิษฐ์เพื่อการพัฒนาประเทศไทย พ.ศ. 2565 – 2570**

คณะรัฐมนตรีมีมติเห็นชอบ (ร่าง) แผนปฏิบัติการด้านปัญญาประดิษฐ์เพื่อการพัฒนาประเทศไทย พ.ศ. 2565 – 2570 (ร่างแผนปฏิบัติการฯ) และมอบหมายให้หน่วยงานที่เกี่ยวข้องนำร่างแผนปฏิบัติการฯ ไปดำเนินการตามขั้นตอนที่เกี่ยวข้องต่อไปตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอ

 **สาระสำคัญของเรื่อง**

 ปัจจุบันเทคโนโลยีปัญญาประดิษฐ์มีบทบาทในการขับเคลื่อนและสร้างความเปลี่ยนแปลงต่อประเทศไทยในหลายภาคส่วน ไม่ว่าจะเป็นด้านธุรกิจและอุตสาหกรรม ด้านสุขภาพและการแพทย์ และด้านกฎหมาย รวมทั้งยังสามารถยกระดับการเติบโตของเศรษฐกิจเพื่อการพัฒนาที่ยั่งยืนได้ อีกทั้งแนวโน้มการประยุกต์ใช้งานเทคโนโลยีปัญญาประดิษฐ์ในประเทศก็มีการขยายตัวอย่างมาก ดังนั้นเพื่อเตรียมความพร้อมและสนับสนุนการพัฒนาอุตสาหกรรมและการแข่งขันของประเทศสู่การเป็นประเทศที่มีความสามารถในการแข่งขันด้านเศรษฐกิจที่ขับเคลื่อนด้วยองค์ความรู้และนวัตกรรม **กระทรวงการอุดมศึกษา วิทยาศาสตร์ วิจัยและนวัตกรรม** (อว.) **จึงได้จัดทำ** (ร่าง) **แผนปฏิบัติการด้านปัญญาประดิษฐ์เพื่อการพัฒนาประเทศไทย พ.ศ. 2565 - 2570** (ร่างแผนปฏิบัติการฯ) โดยมี**วิสัยทัศน์** “ประเทศไทยเกิดระบบนิเวศที่ครบถ้วนและเชื่อมโยงแบบบูรณาการเพื่อส่งเสริมการพัฒนาและประยุกต์ใช้เทคโนโลยีปัญญาประดิษฐ์ที่มีประสิทธิภาพสูงขึ้น นำไปสู่การยกระดับเศรษฐกิจและคุณภาพชีวิตของประชาชนในปี พ.ศ. 2570” และมี**วัตถุประสงค์**เพื่อเตรียมความพร้อมในการพัฒนาและประยุกต์ใช้เทคโนโลยีปัญญาประดิษฐ์ รวมทั้งเป็นกรอบแนวทางให้หน่วยงานภาครัฐภาคเอกชน และภาคการศึกษาที่เกี่ยวข้องจัดทำแผนและดำเนินงานที่สอดคล้องกัน **ประกอบด้วย 5 ยุทธศาสตร์** ได้แก่ **1)** การเตรียมความพร้อมของประเทศในด้านสังคม จริยธรรม กฎหมายและกฎระเบียบสำหรับการประยุกต์ใช้ปัญญาประดิษฐ์ **2)** การพัฒนาโครงสร้างพื้นฐานและระบบสนับสนุนด้านปัญญาประดิษฐ์เพื่อการพัฒนาอย่างยั่งยืน **3)** การเพิ่มศักยภาพบุคลากรและการพัฒนาการศึกษาด้านปัญญาประดิษฐ์ **4)** การพัฒนาเทคโนโลยีและนวัตกรรมเพื่อสนับสนุนเทคโนโลยีปัญญาประดิษฐ์ และ **5)** การส่งเสริมให้เกิดการประยุกต์ใช้เทคโนโลยีและระบบปัญญาประดิษฐ์ในภาครัฐและภาคเอกชน โดยเมื่อสิ้นสุดการดำเนินงานตามร่างแผนปฏิบัติการฯ ในปี พ.ศ. 2570 จะทำให้เกิด**ประโยชน์ในภาพรวมต่อประเทศ** เช่น มีมูลค่า ที่เกิดจากการจ้างงานและสร้างอาชีพในระบบเศรษฐกิจของประเทศเพิ่มสูงขึ้น เนื่องจากมีจำนวนทรัพยากรบุคคลที่สามารถปรับทักษะและพัฒนาทักษะใหม่ทางด้านดิจิทัลและปัญญาประดิษฐ์ เพื่อรองรับอาชีพและการทำงานในรูปแบบใหม่ในประเทศเพิ่มมากขึ้นผลิตภัณฑ์มวลรวมภายในประเทศเพิ่มสูงขึ้น เนื่องจากมูลค่าของผลิตภัณฑ์และบริการในประเทศเพิ่มสูงขึ้นจากการนำปัญญาประดิษฐ์มาประยุกต์ใช้ รวมทั้งประชาชนในประเทศมีความเหลื่อมล้ำลดลงทั้งในด้านเศรษฐกิจ สังคม การศึกษา และการเข้าถึงบริการด้านสุขภาพ เนื่องจากสามารถเข้าถึงบริการภาครัฐได้อย่างเท่าเทียม ทั่วถึง และเป็นธรรม ซึ่ง**สภาพัฒนาการเศรษฐกิจและสังคมแห่งชาติได้มีมติเห็นชอบในหลักการของร่างแผนปฏิบัติการฯ ด้วยแล้ว** และ**หน่วยงานที่เกี่ยวข้องพิจารณาแล้วเห็นชอบ/เห็นชอบในหลักการ/ ไม่ขัดข้อง** ตามที่ อว. เสนอ

**7. เรื่อง การขอเพิ่มวงเงินกู้ระยะสั้นแบบ Credit Line ของการไฟฟ้าฝ่ายผลิตแห่งประเทศไทย**

คณะรัฐมนตรีมีมติอนุมัติให้การไฟฟ้าฝ่ายผลิตแห่งประเทศไทย (กฟผ.) **เพิ่มวงเงินกู้ระยะสั้นแบบ** **Credit Line** **จาก**วงเงินเดิม 10,000 ล้านบาท **เป็น 30,000 ล้านบาท** จนถึงวันที่ 11 กันยายน 2567 ซึ่งเป็นวันที่วงเงินกู้ระยะสั้นแบบ Credit Line ที่ได้รับอนุมัติจากคณะรัฐมนตรีเมื่อวันที่ 16 มีนาคม 2564 จะครบกำหนดระยะเวลา 3 ปี ภายใต้เงื่อนไขเดิม ประกอบด้วยกู้เบิกเกินบัญชี ตั๋วสัญญาใช้เงิน การทำ Trust Receipt (T/R) และการทำสัญญากู้เงินเมื่อทวงถาม (Call Loan) โดยจะพิจารณาทำสัญญาเงินกู้กับสถาบันการเงินที่เสนอรูปแบบที่มีต้นทุนต่ำที่สุดตามอัตราดอกเบี้ยตลาด โดยกระทรวงการคลัง (กค.) ไม่ค้ำประกันเงินต้นและดอกเบี้ยจากการกู้เงินดังกล่าว ตามที่กระทรวงพลังงาน (พน.) เสนอ

 **สาระสำคัญของเรื่อง**

 พน. รายงานว่า

 1. คณะกรรมการกำกับกิจการพลังงาน (กกพ.)1 ได้รับนโยบายจาก พน. ให้**ชะลอการนำค่าใช้จ่ายในการผลิตและซื้อไฟฟ้าจริง**ในงวดเดือน**กันยายน – ธันวาคม** **2564** ที่สูงกว่าแผนตามสูตรการปรับค่าไฟฟ้าโดยอัตโนมัติ (ค่า Ft)2 **ประมาณ 38,943 ล้านบาท ซึ่งจะเรียกเก็บจากประชาชน** โดย**ให้ กฟผ. ช่วยรับภาระดังกล่าวแทนประชาชนไปก่อน** และ กกพ. จะพิจารณาส่งผ่านค่าใช้จ่ายในการพิจารณาค่า Ft ในระยะต่อไป อย่างไรก็ตาม เนื่องจาก**ราคาเชื้อเพลิงได้ปรับตัวสูงขึ้นอย่างต่อเนื่อง**จากสถานการณ์สงครามระหว่างสหพันธรัฐรัสเซียและประเทศยูเครน ส่งผลให้ **กฟผ. ต้องรับภาระค่า Ft สะสมถึงเดือนสิงหาคม 2565 ประมาณ 87,849 ล้านบาท ทำให้สภาพคล่องทางการเงินของ กฟผ. ในปี 2565 ลดลงอย่างต่อเนื่อง**

2. สถานการณ์การกู้เงินในปัจจุบันของ กฟผ.

 2.1 กฟผ. ได้รับเงินกู้จากการกู้เงินเพื่อเสริมสภาพคล่องทางการเงิน**ในปี 2565 – 2567 ภายใต้กรอบวงเงินไม่เกิน 25,000 ล้านบาท** โดยวิธีการจัดหาเงินกู้**ในรูปแบบ Term Loan** อายุไม่เกิน 3 ปี (ตามมติคณะรัฐมนตรี วันที่ 8 มีนาคม 2565) เมื่อวันที่ 24 พฤษภาคม 2565

 2.2 **กฟผ. อยู่ระหว่างดำเนินการนำเสนอการกู้เงินเพื่อบริหารภาระค่า Ft** ตามนโยบายของรัฐ**ประจำปีงบประมาณ 2566** ภายใต้กรอบ**วงเงินไม่เกิน 85,000 ล้านบาท** ซึ่งหากได้รับความเห็นชอบจากคณะรัฐมนตรีแล้ว **กฟผ. คาดว่าจะได้รับเงินกู้ดังกล่าว ในช่วงปลายเดือนตุลาคม 2565** **ซึ่งไม่ทันต่อการรองรับการขาดสภาพคล่องในช่วงเดือนสิงหาคม - กันยายน 2565 ดังนั้น จึงมีความจำเป็นต้องมีวงเงินกู้ระยะสั้นแบบ Credit Line เพิ่มขึ้น ตามคาดการณ์ในเดือนสิงหาคม 2565 เพื่อใช้เป็นเครื่องมือในการป้องกันความเสี่ยงจากการขาดสภาพคล่องวงเงินประมาณ 30,000 ล้านบาท** เนื่องจาก กฟผ. ต้องใช้เงินทุนหมุนเวียนในการดำเนินงานสูงมากได้แก่ ค่าเชื้อเพลิง ค่าซื้อกระแสไฟฟ้า งบลงทุน และค่าใช้จ่ายอื่น ๆ โดยรายจ่ายที่เกิดขึ้นจริงในส่วนของค่าเชื้อเพลิงและค่าซื้อกระแสไฟฟ้าในช่วงเดือนพฤษภาคม - มิถุนายน 2565 สูงกว่าประมาณการจำนวน 23,000 ล้านบาท และมีแนวโน้มสูงขึ้นกว่าประมาณการที่คาดการณ์ไว้

 3. คณะกรรมการ กฟผ. ในคราวประชุมครั้งที่ 9/2565 เมื่อวันที่ 20 พฤษภาคม 2565 มี**มติเห็นชอบการขอเพิ่มวงเงินกู้ระยะสั้นแบบ Credit Line จากวงเงินเดิมปีละ** **10,000ล้านบาท เป็น 30,000 ล้านบาท** จนถึงวันที่ 11 กันยายน 2567 ภายใต้เงื่อนไขเดิมประกอบด้วย กู้เบิกเกินบัญชี ตั๋วสัญญาใช้เงิน การทำ Trust Receipt (T/R) และการทำสัญญากู้เงินเมื่อทวงถาม (Call Loan) โดยจะพิจารณาทำสัญญาเงินกู้กับสถาบันการเงินที่เสนอรูปแบบที่มีต้นทุนต่ำที่สุดตามอัตราดอกเบี้ยตลาด

\_\_\_\_\_\_\_\_\_\_\_\_\_\_\_\_\_\_

**1กกพ.** ในคราวประชุม ครั้งที่ 27/2564 เมื่อวันที่ 7 กรกฎาคม 2564 และครั้งที่ 29/2564 เมื่อวันที่ 21 กรกฎาคม 2564 **มีมติเห็นชอบค่าไฟฟ้าโดยอัตโนมัติ (ค่า Ft) ขายปลีก สำหรับเรียกเก็บจากผู้ใช้ไฟฟ้าในใบเรียกเก็บเงินค่าไฟฟ้า งวดเดือนกันยายน - ธันวาคม 2564 เท่ากับ -15.32 สตางค์ต่อหน่วย** ตามแนวทางการพิจารณาเกลี่ยค่า Ft ให้คงที่ตลอดปี 2564 เพื่อบรรเทาผลกระทบของผู้ใช้ไฟฟ้าจากสถานการณ์การแพร่ระบาดของโรคโควิด 19

2Ft ย่อมาจากคำว่า Fuel Adjustment Charge (at the given time) หมายถึง ค่าไฟฟ้าที่ปรับเปลี่ยนเพิ่มขึ้นหรือลดลงตามการเปลี่ยนแปลงของ**ต้นทุนค่าใช้จ่ายด้านเชื้อเพลิงที่ใช้ในการผลิตไฟฟ้า**ของ กฟผ. **และค่าซื้อไฟฟ้าจากผู้ผลิตเอกชนและประเทศเพื่อนบ้าน** ซึ่งปัจจัยดังกล่าวอยู่นอกเหนือการควบคุมของการไฟฟ้า

**8. เรื่อง การปรับปรุงแผนการบริหารหนี้สาธารณะ ประจำปีงบประมาณ 2565 ครั้งที่ 3**

 คณะรัฐมนตรีมีมติอนุมัติตามที่คณะกรรมการนโยบายและกำกับการบริหารหนี้สาธารณะ (คณะกรรมการฯ) เสนอดังนี้

 1. อนุมัติตามข้อเสนอของคณะกรรมการฯ ตามมติที่ประชุมครั้งที่ 2/2565 เมื่อวันที่ 17 มิถุนายน 2565 ดังนี้

 1.1 **อนุมัติการปรับปรุงแผนการก่อหนี้ใหม่**ที่ปรับเพิ่มขึ้นสุทธิ 14,177 ล้านบาท **จากเดิม** 1,415,103.57 ล้านบาท เป็น 1,429,280.57 ล้านบาท **แผนการบริหารหนี้เดิม**ที่ปรับเพิ่มขึ้นสุทธิ 1,500 ล้านบาท จากเดิม 1,501,163.56 ล้านบาท **เป็น** 1,502,663.56 ล้านบาท **และแผนการชำระหนี้**ที่ปรับเพิ่มขึ้นสุทธิ 20,835.80 ล้านบาท **จากเดิม** 363,269.01 ล้านบาท **เป็น** 384,104.81 ล้านบาท รวมทั้งเห็นควรให้หน่วยงานที่บรรจุกรอบวงเงินกู้ภายใต้แผนการบริหารหนี้สาธารณะ (แผนฯ) ประจำปีงบประมาณ 2565 ปรับปรุงครั้งที่ 3 เร่งรัดการดำเนินการตามแผนดังกล่าวด้วย

 1.2 อนุมัติการบรรจุโครงการพัฒนา โครงการ และรายการเพิ่มเติมในการปรับปรุงแผนฯ ประจำปีงบประมาณ 2565 ครั้งที่ 3 จำนวน 1 โครงการ/รายการ [แผนการก่อหนี้ใหม่ : แผนงานขยายเขตและปรับปรุงระบบจำหน่ายไฟฟ้า ปี 2565 – 2566 (การไฟฟ้านครหลวง)] ของการไฟฟ้านครหลวง

 1.3 อนุมัติให้รัฐวิสาหกิจ จำนวน 1 แห่ง คือ การเคหะแห่งชาติ (กคช.) ที่มีสัดส่วนความสามารถในการหารายได้เทียบกับภาระหนี้ของกิจการ (Debt Service Coverage Ratio : DSCR) ต่ำกว่า 1 สามารถกู้เงินและบริหารหนี้ภายใต้แผนฯ ประจำปีงบประมาณ 2565 ปรับปรุงครั้งที่ 3 โดยให้รัฐวิสาหกิจดังกล่าวและหน่วยงานที่เกี่ยวข้องรับความเห็นของคณะกรรมการฯ ไปดำเนินการด้วย

 2. อนุมัติการกู้เงินของรัฐบาลเพื่อการก่อหนี้ใหม่ การกู้มาและการนำไปให้กู้ต่อ การกู้เงินเพื่อปรับโครงสร้างหนี้ และการค้ำประกันเงินกู้ให้กับรัฐวิสาหกิจ ตามมาตรา 7 แห่งพระราชบัญญัติการบริหารหนี้สาธารณะ พ.ศ. 2548 มาตรา 7 แห่งพระราชกำหนดให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2541 มาตรา 7 แห่งพระราชกำหนดให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน ระยะที่สอง พ.ศ. 2545 และมาตรา 3 แห่งพระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคมจากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกำหนดกู้เงินโควิด 19ฯ เพิ่มเติม พ.ศ. 2564) รวมทั้งขออนุมัติการกู้เงินของรัฐวิสาหกิจเพื่อลงทุนในโครงการพัฒนา และการกู้เงินเพื่อปรับโครงสร้างหนี้ภายใต้กรอบวงเงินของแผนฯ ประจำปีงบประมาณ 2565 ปรับปรุงครั้งที่ 3 และให้กระทรวงการคลัง (กค.) เป็นผู้พิจารณาการกู้เงินวิธีการกู้เงิน เงื่อนไข และรายละเอียดต่าง ๆ ของการกู้เงิน การค้ำประกันและการบริหารความเสี่ยงในแต่ละครั้งได้ตามความเหมาะสมและจำเป็น ทั้งนี้ หากรัฐวิสาหกิจสามารถดำเนินการกู้เงินได้เองก็ให้สามารถดำเนินการได้ตามความเหมาะสมและจำเป็นของรัฐวิสาหกิจนั้น ๆ

 **สาระสำคัญของเรื่อง**

 คณะกรรมการนโยบายและกำกับการบริหารหนี้สาธารณะ (คณะกรรมการฯ) ในการประชุมครั้งที่ 2/2565 เมื่อวันที่ 17 มิถุนายน 2565 มีมติเห็นชอบการปรับปรุงแผนการบริหารหนี้สาธารณะ (แผนฯ) ประจำปีงบประมาณ 2565 ครั้งที่ 3 ส่งผลให้วงเงิน**แผนการก่อหนี้ใหม่**ปรับเพิ่มขึ้นสุทธิ 14,177 ล้านบาท **แผนการบริหารหนี้เดิม**ปรับเพิ่มขึ้นสุทธิ 1,500 ล้านบาท และ**แผนการชำระหนี้**ปรับเพิ่มขึ้นสุทธิ 20,835.80 ล้านบาท โดยมี**สาระสำคัญของการปรับปรุงแผนฯ ในครั้งนี้** เช่น **(1)** การกู้เงินเพื่อสนับสนุนการลงทุนด้านโครงสร้างพื้นฐานของรัฐวิสาหกิจ เพื่อให้สอดคล้องกับการลงทุนพัฒนาโครงการที่เปลี่ยนแปลงไปตามสถานการณ์ปัจจุบันและความก้าวหน้าโครงการ เช่น การปรับเพิ่มวงเงินโครงการพัฒนาที่อยู่อาศัยชุดที่ 2 ระยะที่ 1 ของการเคหะแห่งชาติ (กคช.) จำนวน 140 ล้านบาท การปรับเพิ่มวงเงินโครงการก่อสร้างปรับปรุงขยาย การประปาส่วนภูมิภาค (กปภ.) สาขาพระนครศรีอยุธยา อำเภอพระนครศรีอยุธยา - บางปะอิน -วังน้อย - อุทัย จังหวัดพระนครศรีอยุธยา ของ กปภ. จำนวน 226.05 ล้านบาท **(2)** การกู้เงินเพื่อลงทุนในโครงการพัฒนาและเพื่อดำเนินโครงการหรือเพื่อใช้เป็นเงินทุนหมุนเวียนในการดำเนินกิจการทั่วไปของรัฐวิสาหกิจ เช่น การปรับเพิ่มเงินกู้ระยะสั้นเพื่อเสริมสภาพคล่องในรูปแบบCredit Line ของการไฟฟ้าฝ่ายผลิตแห่งประเทศไทย เพื่อป้องกันความเสี่ยงจากการขาดสภาพคล่องและเพื่อประโยชน์ในการบรรเทาภาระค่าไฟฟ้าให้แก่ประชาชน จำนวน 20,000 ล้านบาทการปรับเพิ่มวงเงินแผนงานขยายเขตและปรับปรุงระบบจำหน่ายไฟฟ้า ปี 2565 – 2566ของการไฟฟ้านครหลวง (กฟน.) เพื่อรองรับการให้บริการผู้ขอใช้บริการไฟฟ้าในปี 2565 จำนวน 2,300 ล้านบาท และ **(3)** การปรับโครงการหนี้โดยการปรับเพิ่มวงเงินพันธบัตร กคช.พ.ศ. 2560 ครั้งที่ 1 (วงเงิน 2,000 ล้านบาท) พันธบัตร กคช. พ.ศ. 2561 ครั้งที่ 1 (วงเงิน 1,000 ล้านบาท) และเงินกู้ธนาคารกรุงไทย (วงเงิน 2,000 ล้านบาท) ที่จะครบกำหนดของ กคช. เพื่อให้สภาพคล่องทางการเงินอยู่ในเกณฑ์ที่เหมาะสม รวมทั้งในครั้งนี้คณะกรรมการฯได้ขอให้คณะรัฐมนตรีพิจารณาอนุมัติ**โครงการพัฒนา โครงการ และรายการที่จะขอบรรจุเพิ่มเติมและต้องเสนอขออนุมัติต่อคณะรัฐมนตรี จำนวน 1 โครงการ/รายการ** [แผนการก่อหนี้ใหม่ : แผนงานขยายเขตและปรับปรุงระบบจำหน่ายไฟฟ้า ปี 2565 – 2566 (การไฟฟ้านครหลวง)] โดยการปรับปรุงแผนฯ ในครั้งนี้ ได้จัดทำขึ้นภายใต้กรอบกฎหมายและระเบียบที่เกี่ยวข้อง ซึ่งกระทรวงการคลัง (กค.) คาดการณ์ว่าระดับประมาณการหนี้สาธารณะคงค้างต่อผลิตภัณฑ์มวลรวมในประเทศภายหลังการปรับปรุงแผนฯ ในครั้งนี้จะอยู่ที่ร้อยละ 61.30 (กรอบไม่เกินร้อยละ 70) ทั้งนี้ ธนาคารแห่งประเทศไทยพิจารณาแล้วไม่ขัดข้อง

 2. ในแผนฯ ประจำปีงบประมาณ 2565 ปรับปรุงครั้งที่ 3 **มีรัฐวิสาหกิจจำนวน 1 แห่ง คือ กคช. ที่มีสัดส่วนความสามารถในการหารายได้เทียบกับภาระหนี้ของกิจการ (Debt Service Coverage Ratio : DSCR) นับแต่มีการก่อหนี้ในอัตราต่ำกว่า 1 ที่ต้องเสนอขออนุมัติต่อคณะรัฐมนตรี** ตามระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การบริหารหนี้สาธารณะ พ.ศ. 2561 ข้อ 12 **ซึ่งคณะกรรมการฯ ได้พิจารณาแล้วเห็นควรเสนอคณะรัฐมนตรีพิจารณาอนุมัติให้รัฐวิสาหกิจดังกล่าวสามารถกู้เงินใหม่และบริหารหนี้เดิมภายใต้แผนฯ ประจำปีงบประมาณ 2565 ปรับปรุงครั้งที่ 3 โดยให้รัฐวิสาหกิจดังกล่าวและหน่วยงานที่เกี่ยวข้องรับความเห็นของคณะกรรมการฯ ไปดำเนินการด้วย**

**9. เรื่อง รายงานผลการดำเนินงานตามนโยบายและแผนยุทธศาสตร์ความมั่นคงด้านวัคซีนแห่งชาติ ประจำปีงบประมาณ พ.ศ. 2563-2564**

 คณะรัฐมนตรีรับทราบตามที่คณะกรรมการวัคซีนแห่งชาติเสนอ ผลการดำเนินงานตามนโยบายและแผนยุทธศาสตร์ความมั่นคงด้านวัคซีนแห่งชาติ ประจำปีงบประมาณ พ.ศ. 2563-2564 [เป็นการดำเนินการ ตามพระราชบัญญัติความมั่นคงด้านวัคซีนแห่งชาติ พ.ศ. 2561 มาตรา 10 (6) ที่บัญญัติให้คณะกรรมการวัคซีนแห่งชาติมีหน้าที่และอำนาจติดตาม ประเมินผล และรายงานความก้าวหน้าการดำเนินงานตามนโยบายและแผนยุทธศาสตร์ความมั่นคงด้านวัคชีนแห่งชาติ1 ให้คณะรัฐมนตรีทราบอย่างน้อยปีละ 1 ครั้ง] ซึ่งคณะกรรมการฯ [โดยมีรองนายกรัฐมนตรี (นายอนุทินฯ) เป็นประธาน] ได้ประชุมครั้งที่ 1/2565 เมื่อวันที่ 3 มีนาคม 2565 มีมติรับทราบผลการดำเนินงานฯ สรุปสาระสำคัญได้ ดังนี้

 1. **สรุปผลการดำเนินงานฯ ประจำปีงบประมาณ พ.ศ. 2563-2564** ภายใต้ยุทธศาสตร์ 5 ด้าน ประกอบด้วย

|  |  |
| --- | --- |
| **ประเด็น** | **ผลการดำเนินงาน เช่น** |
| **ยุทธศาสตร์ที่ 1 พัฒนาระบบและบริหารจัดการงานสร้างเสริมภูมิคุ้มกันโรคให้มีประสิทธิภาพทั้งในภาวะปกติและภาวะฉุกเฉิน** เป็นการมุ่งสร้างความมั่นคงด้านวัคซีนเพื่อให้ประชาชนเข้าถึงวัคซีนได้อย่างเป็นธรรมและทันการณ์มีการพัฒนาระบบบริหารการจัดหาวัคซีนเพื่อให้มีวัคซีนสำรองที่เพียงพอและลดปัญหาการขาดแคลนวัคซีนที่จำเป็น |
| **1. อัตราครอบคลุมของการได้รับวัคซีนของประชาชนกลุ่มเป้าหมาย**  | **- กำหนดให้มีการให้บริการวัคซีนพื้นฐาน (จำนวน 9 ชนิด)**2 **กับประชาชนกลุ่มเป้าหมาย (เด็กแรกเกิด-12 ปี) ได้ไม่น้อยกว่าร้อยละ 90** โดยในปีงบประมาณ พ.ศ. 2563 สามารถดำเนินการได้ 2 ชนิด คือ วัคซีนป้องกันวัณโรคในเด็กแรกเกิดและวัคซีนโปลิโอ และในปีงบประมาณ พ.ศ. 2564 สามารถดำเนินการได้ 1 ชนิด คือ วัคซีนป้องกันวัณโรคในเด็กแรกเกิด**- กำหนดให้มีการให้บริการวัคซีนป้องกันคอตีบ-บาดทะยักแก่นักเรียนชั้นประถมศึกษาปีที่ 6 และวัคซีนมะเร็งปากมดลูกแก่นักเรียนหญิงชั้นประถมศึกษาปีที่ 5 ได้ไม่น้อยกว่าร้อยละ 95** ซึ่งในปีงบประมาณ พ.ศ. 2563-2564 ไม่สามารถดำเนินการให้เป็นไปตามที่กำหนดได้ |
| **2. จำนวนชนิดวัคซีนมีเพียงพอใช้ทั้งในภาวะปกติและภาวะฉุกเฉิน** | **- กำหนดแนวทางการให้บริการวัคซีนมะเร็งปากมดลูกแก่เด็กนักเรียนหญิง ชั้นประถมศึกษาปีที่ 5** แต่เนื่องจากสถานการณ์ขาดแคลนวัคซีนดังกล่าวทั่วโลก ทำให้ในปีงบประมาณ พ.ศ. 2563-2564 ประสบปัญหาไม่สามารถจัดหาวัคซีนฯ ให้บริการได้**- รณรงค์ให้วัคซีนป้องกันโรคหัด-คางทูม-หัดเยอรมัน และโปลิโอในพื้นที่เสี่ยงหรือกลุ่มเสี่ยง** แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ทำให้ต้องระดมสรรพกำลังในการตอบโต้การระบาดฯ จึงเป็นอุปสรรคต่อการรณรงค์ให้วัคซีนดังกล่าว |
| **3. บรรจุวัคซีนชนิดใหม่ในแผนงานสร้างเสริมภูมิคุ้มกันโรค**  | **ในปีงบประมาณ พ.ศ. 2563 ได้บรรจุวัคซีนโรต้า3** (วัคซีนป้องกันโรคอุจจาระร่วงจากไวรัสโรต้าในเด็กเล็ก) **ที่เป็นวัคซีนชนิดใหม่ไว้ในแผนงานสร้างภูมิคุ้มกันโรค**และสำนักงานหลักประกันสุขภาพแห่งชาติ (สปสช.) ได้จัดหาวัคซีนโรต้ามาให้บริการแก่กลุ่มเป้าหมายเป็นวัคซีนชนิดหยอดเข้าทางปากสำหรับเด็กอายุ 2 เดือน และ 4 เดือน นอกจากนี้ ได้**จัดทำโครงการนำร่องการให้บริการวัคซีนบาดทะยัก-คอตีบ- ไอกรน (Tdap) ในหญิงตั้งครรภ์** (เพื่อถ่ายทอดภูมิคุ้มกันจากแม่ไปสู่ลูก) เพื่อศึกษาความเป็นไปได้ของการดำเนินงาน **โดยในปีงบประมาณ พ.ศ. 2564 ยังไม่สามารถดำเนินการบรรจุวัคซีนดังกล่าวเป็นวัคซีนชนิดใหม่ไว้ในแผนงานฯ ได้** โดยได้มีการชะลอการบรรจุวัคซีนฯ สำหรับหญิงตั้งครรภ์เข้าสู่บัญชียาหลักแห่งชาติ เนื่องจากยังอยู่ระหว่างการศึกษาความคุ้มค่าทางเศรษฐศาสตร์และผลกระทบด้านงบประมาณ |
| **4. ความสำเร็จในการจัดซื้อวัคซีนในภาวะปกติและภาวะฉุกเฉิน**  | - **มีการผลักดันให้มีการจัดซื้อวัคซีนแบบหลายปี** (2 ปี) มาตั้งแต่ปี 2562 เพื่อให้ผู้ซื้อมีอำนาจต่อรองราคามากขึ้นและลดความเสี่ยงของการขาดแคลนวัคซีน **โดยในการจัดซื้อวัคซีนแบบหลายปี ในภาวะปกติ** สปสช. ได้ประเมินการบริหารปริมาณวัคซีนคงคลัง 18 เดือน (ปริมาณวัคซีนที่ใช้ใน 12 เดือน รวมกับปริมาณวัคซีนสำรอง 6 เดือน) แล้ว มีประสิทธิภาพเพียงพอที่จะรองรับการใช้วัคซีนในประเทศ จึง**ไม่มีความจำเป็นต้องเพิ่มจำนวนวัคซีนสำรองจาก 6 เดือนเป็น 12 เดือน ในปีงบประมาณ พ.ศ. 2563-2564** **- การจัดหาวัคซีนรองรับกรณีโรคระบาด ในปีงบประมาณ พ.ศ. 2563 สามารถดำเนินการจัดหาวัคซีนได้ 2 ชนิด** ได้แก่ 1) วัคซีนไข้หวัดใหญ่ โดยองค์การเภสัชกรรมได้พัฒนาและผลิตวัคซีนแบบใช้พ่นทางจมูก ซึ่งประเทศไทยเป็นประเทศแรก ๆ ที่มีการพัฒนาวัคซีนและมีการทดลองทางคลินิก ทำให้องค์การฯ ได้รับรางวัลนวัตกรรมแห่งชาติจากสภาการวิจัยแห่งชาติ และ 2) วัคซีนโควิด-19 โดยการจองล่วงหน้ากับบริษัทแอส ตร้าเซนเนก้า จำนวน 61 ล้านโดส ทั้งนี้ **ในปีงบประมาณ พ.ศ. 2564 ไม่สามารถดำเนินการสำรองวัคซีนกรณีเกิดการระบาดใหญ่ของไข้หวัดใหญ่ในคลังผู้ผลิตได้** สำหรับวัคซีนโควิด-19 สามารถจัดหาวัคซีนและให้บริการได้ทั้งหมด 103.5 ล้านโดส (ข้อมูล ณ เดือนธันวาคม 2564 ทั้งวัคซีน Astrazeneca Sinovac Pfizer Sinopharm และ Moderna |
| **5. ข้อมูลชนิดและปริมาณความต้องการรายวัคซีนที่จำเป็นในแผนงานสร้างเสริมภูมิคุ้มกันโรคและวัคซีนที่ใช้ตอบโต้การระบาด**  | **ในปีงบประมาณ พ.ศ. 2563-2564 สถาบันวัคซีนแห่งชาติ (สวช.) ได้พัฒนา ซอฟแวร์ระบบข้อมูลและบริหารจัดการวัคซีน** เพื่อใช้ประโยชน์ในการสนับสนุนข้อมูลประกอบการตัดสินใจเชิงนโยบายเกี่ยวกับการวิจัยพัฒนา การผลิต และการใช้วัคซีนในประเทศไทย รวมถึงการดำเนินธุรกิจด้านวัคซีนและมีการ**พัฒนาระบบเฝ้าระวังสอบสวนอาการภายหลังได้รับการสร้างภูมิคุ้มกันโรคมาอย่างต่อเนื่อง** เพื่อให้สถานพยาบาลและหน่วยงานที่เกี่ยวข้องสามารถรายงานผ่านระบบออนไลน์ได้ และใช้เป็นแหล่งรวบรวมข้อมูลที่สามารถประมวลผลและแสดงผลการรายงานสถานการณ์ทางระบาดวิทยาแบบ Real Time |
| **ยุทธศาสตร์ที่ 2 ส่งเสริม สนับสนุนการวิจัยพัฒนา และการผลิตวัคซีนรองรับความต้องการในการป้องกันโรคของประเทศ** เป็นการสร้างศักยภาพในการพึ่งพาตนเองด้านวัคซีน โดยการส่งเสริมและสนับสนุนทุนในการวิจัยพัฒนาวัคซีนเป้าหมายและวัคซีนเพื่อตอบโต้การระบาด เพื่อให้สามารถต่อยอดสู่การผลิตวัคซีนในระดับอุตสาห กรรมและสนับสนุนให้เกิดการพัฒนาหรือรับการถ่ายทอดเทคโนโลยีที่ทันสมัยในการผลิตวัคซีน |
| **1. วัคซีนที่อยู่ระหว่างการวิจัยพัฒนา**  | **ดำเนินการให้มีวัคซีนที่ผลิตอยู่ในขั้นตอนการศึกษาที่ไม่ได้วิจัยในมนุษย์** โดยได้ศึกษาวัคซีนป้องกันโรค เช่น โรคไข้ซิกา4 ที่ทำการทดลองในสัตว์ ซึ่งในปีงบประมาณ พ.ศ. 2563 ได้ทดลองในหนู และปีงบประมาณ พ.ศ. 2564 ได้ทดลองในลิง ผลการศึกษาการสร้างภูมิคุ้มกันและการป้องกันการติดเชื้อซิกาไวรัสหลังได้รับซิกาวัคซีนชนิดเชื้อตายในลิงพบว่า มีผลเป็นบวกและลิงมีความปลอดภัย |
| **2. วัคซีนที่ผลิตได้ในประเทศและได้รับการขึ้นทะเบียน** | ในปีงบประมาณ พ.ศ. 2563-2564 **ยังไม่สามารถดำเนินการขึ้นทะเบียนวัคซีนป้องกันไข้หวัดใหญ่ประจำฤดูกาลชนิด 3 สายพันธุ์ที่ผลิตได้ตั้งแต่ต้นน้ำ** เนื่องจากผลการศึกษาที่แสดงถึงประสิทธิผล ความปลอดภัย และการกระตุ้นระบบภูมิคุ้มกันภายหลังได้รับวัคซีนยังไม่ชัดเจน **รวมถึงวัคซีนมะเร็งปากมดลูก** ซึ่งการถ่ายทอดเทคโนโลยีไม่เป็นไปตามแผนเนื่องจากสถานการณ์การแพร่ระบาดของโควิด-19 **และอยู่ระหว่างรอผลการศึกษาความคงตัวของวัคซีน** (เป็นการยืนยันถึงคุณภาพวัคซีนตลอดอายุการใช้งาน) |
| **ยุทธศาสตร์ที่ 3 ส่งเสริม สนับสนุนอุตสาหกรรมวัคซีนภายในประเทศให้มีความเข้มแข็งและส่งออกได้** เป็นการเสริมสร้างศักยภาพของอุตสาหกรรมวัคซีนของประเทศ โดยการแสวงหาและส่งเสริมความร่วมมือระหว่างภาครัฐและเอกชนทั้งในประเทศและต่างประเทศ รวมทั้งการกำหนดนโยบาย มาตรการ หรือระเบียบปฏิบัติที่สนับสนุนให้เกิดการลงทุน  |
| **1. มาตรการสนับสนุน อุตสาหกรรมวัคซีนในประเทศ**  | **ในปีงบประมาณ พ.ศ. 2563-2564 มีมาตรการส่งเสริมให้ผลิตภัณฑ์วัคซีนที่ผลิตได้ในประเทศเป็นพัสดุที่รัฐต้องการส่งเสริมสนับสนุน** สวช. จึงได้จัดทำระเบียบคณะกรรมการวัคซีนแห่งชาติว่าด้วยหลักเกณฑ์การคัดเลือกและวิธีการจัดซื้อยาที่เป็นวัคซีนที่รัฐต้องการส่งเสริมและสนับสนุน พ.ศ. 2563 (ประกาศในราชกิจจานุเบกษาเมื่อวันที่ 14 สิงหาคม 2563) เพื่อส่งเสริมหรือสนับสนุนผู้ผลิตวัคซีนภายในประเทศ และได้แต่งตั้งคณะทำงานพิจารณาคัดเลือกยาที่เป็นวัคซีนซึ่งผลิตในประเทศตามระเบียบฯ |
| **2. มูลค่ารวมการลงทุนในอุตสาหกรรมการผลิตและส่งออกวัคซีนระหว่างหน่วยงานภาครัฐและเอกชน**  | แม้จะเกิดสถานการณ์การแพร่ระบาดของโควิด-19 มาอย่างต่อเนื่องตั้งแต่ปี 2563 **สวช. ได้ผลักดันให้เกิดความร่วมมือระหว่างรัฐและเอกชน**ในการร่วมลงทุนผลิตวัคซีนป้องกันโควิด-19 **เกิดความร่วมมือในการรับถ่ายทอดเทคโนโลยีจนสามารถผลิตวัคซีนชนิด viral vector5 และส่งมอบให้กรมควบคุมโรคได้ตั้งแต่เดือนมิถุนายน 2564** รวมทั้งการพัฒนาโครงสร้างพื้นฐานด้านวัคซีน เช่น การเพิ่มศักยภาพการแบ่งบรรจุวัคซีน |
| **ยุทธศาสตร์ที่ 4 พัฒนาศักยภาพบุคคลากรและโครงสร้างพื้นฐานด้านวัคซีนของประเทศให้รองรับภารกิจความมั่นคงด้านวัคซีนได้อย่างเหมาะสม** เป็นการให้ความสำคัญกับการผลิต การพัฒนา และการรักษาบุคลากรในสาขาที่จำเป็นและขาดแคลนให้เพียงพอ  |
| **1. จำนวนบุคลากรและผู้เชี่ยวชาญด้านวัคซีนมีเพียงพอ** | ในปีงบประมาณ พ.ศ. 2563 **สวช. สนับสนุนทุนการศึกษาต่อต่างประเทศให้บุคลากรจำนวน 2 คน** ในด้านพยาธิวิทยาและด้านภูมิคุ้มกันและโรคที่เกิดจากการอักเสบ และสนับสนุนงบประมาณการดำเนินงานโครงการพัฒนาบุคลากรด้านพัฒนากระบวนการผลิตให้โรงงานต้นแบบผลิตยาชีววัตถุแห่งชาติ มหาวิทยาลัยเทคโนโลยีพระจอมเกล้าธนบุรีและในปีงบประมาณ พ.ศ. 2564 **เนื่องจากสถานการณ์การแพร่ระบาดของโควิด-19 ยังคงเกิดขึ้นอย่างต่อเนื่อง ส่งผลให้ต้องปรับเปลี่ยนรูปแบบการจัดกิจกรรมการพัฒนาศักยภาพบุคลากรมาเป็นการอบรมออนไลน์** ประกอบกับหน่วยงานต่าง ๆ ที่เกี่ยวข้องด้านวัคซีนต้องวางแผนรับมือตอบโต้สถานการณ์ดังกล่าว ส่งผลให้ไม่สามารถดำเนินโครงการพัฒนาบุคลากรได้ |
| **2. โครงสร้างพื้นฐานด้านวัคซีนได้รับการพัฒนาเพื่อให้ได้มาตรฐานสากล** | ในปีงบประมาณ พ ศ. 2563-2564 **ศูนย์สัตว์ทดลองแห่งชาติ มหาวิทยาลัยมหิดลสามารถรักษาระบบมาตรฐานสัตว์ทดลองสากล**6 (Association for Assessment and Accreditation of Laboratory Animal Care International: AAALAC) และ ISO9001 ในการผลิตสัตว์ทดลอง (หนูเมาส์ หนูตะเภา และกระต่าย) ที่มีคุณภาพมาตรฐานเพื่อบริการให้แก่นักวิจัยและนักวิทยาศาสตร์ได้ รวมถึงศูนย์วิจัยไพรเมทแห่งชาติ จุฬาลงกรณ์มหาวิทยาลัย และสถานสัตว์ทดลองเพื่อการวิจัย มหาวิทยาลัยนเรศวร ได้รับการรับรองมาตรฐานสัตว์ทดลองสากลเช่นกัน และได้รับการขึ้นทะเบียนเป็นห้องปฏิบัติการที่ดีตามหลักการของ OECD Good Laboratory Practice (OECD GLP)7 |
| **3. เครือข่ายศูนย์ทรัพยากรชีวภาพทางการแพทย์เพื่อการวิจัยด้านวัคซีน** | **ในปีงบประมาณ พ.ศ. 2563 มีการขยายเครือข่ายศูนย์ทรัพยากรชีวภาพฯ** ซึ่งได้ดำเนินการมาตั้งแต่ปี 2562 สู่สถาบันการศึกษาและองค์กรต่าง ๆ เพื่อสนับสนุน การยกระดับการจัดเก็บและให้บริการทรัพยากรชีวภาพและข้อมูลของศูนย์ทรัพยากรชีวภาพในเครือข่าย อย่างไรก็ตาม **ในปีงบประมาณ พ.ศ. 2564 การบริหารจัดการเครือข่ายศูนย์ทรัพยากรชีวภาพฯ ไม่มีการดำเนินการ เนื่องจากไม่ได้รับงบประมาณสนับสนุน** |
| **ยุทธศาสตร์ที่ 5 เสริมสร้างขีดความสามารถขององค์กรภาคีเครือข่ายด้านวัคซีนของประเทศ** โดยให้ความสำคัญกับการสนับสนุน ส่งเสริมความร่วมมือระหว่างหน่วยงานทั้งภาครัฐและเอกชนทั้งในและต่างประเทศให้สามารถดำเนินการวิจัยพัฒนาและผลิตวัคซีนได้อย่างมีประสิทธิภาพ เพื่อรองรับความจำเป็นด้านสุขภาพ เศรษฐกิจ และความมั่นคงของชาติ  |
| **ความร่วมมือขององค์กรภาคีเครือข่ายภาครัฐและเอกชนทั้งในและต่างประเทศ**  | ในปีงบประมาณ พ.ศ. 2563–2564 จากสถานการณ์การแพร่ระบาดของโควิด-19 **ได้มีการแสวงหาความร่วมมือและเจรจากับหน่วยงานด้านการวิจัยพัฒนาวัคซีนชั้นนำระหว่างประเทศทั้งภาครัฐและเอกชน** เพื่อให้ประชาชนมีวัคชีนโควิด-19 ใช้ในเวลาอันรวดเร็ว ซึ่งได้รับความร่วมมือจากประเทศต่าง ๆ เช่น สาธารณรัฐประชาชนจีน สาธารณรัฐเกาหลี รวมทั้งการพัฒนาโครงสร้างพื้นฐานด้านวัคซีน ซึ่งเป็นการวิจัยพัฒนาและผลิตวัคซีนโควิด-19 และการเพิ่มศักยภาพการแบ่งบรรจุวัคซีน นอกจากนี้มีการ บูรณาการงบประมาณระหว่าง สวช. และสำนักงานการวิจัยแห่งชาติ วงเงิน 20 ล้านบาท เพื่อสนับสนุนองค์กรภาคีเครือข่ายในการวิจัยพัฒนาวัคซีนป้องกันโควิด-19 ด้วย |

 **2. ปัญหา/อุปสรรคที่ส่งผลกระทบต่อการดำเนินงานและข้อเสนอแนะในการดำเนินงานด้านวัคซีน** สรุปได้ ดังนี้

2.1 **ปัจจัยภายนอก**

|  |  |
| --- | --- |
| **สถานการณ์** | **ปัญหาและอุปสรรค** |
| **1. การแพร่ระบาดของ โควิด -19**  | - **หน่วยงานที่เกี่ยวข้องต้องระดมทรัพยากรต่าง ๆ เพื่อตอบโต้การระบาด** เช่น งานเฝ้าระวังโรค งานสอบสวนโรค การวางแผนการจัดหา จัดสรร และให้บริการวัคซีนโควิด -19 **ทำให้การดำเนินงานตามนโยบายและแผนยุทธศาสตร์ต้องล่าช้าออกไป**  |
| - ความต้องการวัคซีนเพื่อป้องกันและควบคุมโรค ทำให้**วัสดุอุปกรณ์และครุภัณฑ์ ต่าง ๆ** ซึ่งมีความสำคัญและจำเป็นต้องใช้ในกระบวนการผลิตและการบรรจุวัคซีนที่มีแนวโน้มจะขาดแคลนและไม่สมดุลต่อความต้องการที่สูงขึ้น ราคาจำหน่วย**จึงมีการปรับตัวสูงขึ้น** |
| - เจ้าหน้าที่ไม่สามารถเข้าปฏิบัติงานได้ตามมาตรการลดความเสี่ยงในการแพร่ระบาดของโควิด -19  |
| **ข้อเสนอแนะ** : ควรพิจารณาทบทวนแผนการดำเนินงานที่เป็นภารกิจและแผนรองรับสถานการณ์การระบาดให้มีความเหมาะสม เพื่อให้สามารถบรรลุวัตถุประสงค์ตามนโยบายและแผนยุทธศาสตร์ฯ ได้  |
| **2. การขาดแคลนของวัคซีนมะเร็งปากมดลูกทั่วโลก** | ปริมาณวัคซีนมะเร็งปากมดลูกยังคงไม่เพียงพออย่างต่อเนื่อง เนื่องจาก**ความไม่สมดุลของความต้องการและปริมาณวัคซีนทั่วโลกที่สะสมมาหลายปี ทำให้ประเทศไทยไม่สามารถจัดหาวัคซีนมะเร็งปากมดลูกเพื่อให้บริการ**ในกลุ่มเด็กนักเรียนหญิงขั้นประถมศึกษาปีที่ 5 ได้ในปีงบประมาณ พ.ศ. 2563-2564 และอาจจะรวมไปถึงปี 2565 ด้วย นอกจากนี้ ในปี 2573 คาดการณ์ว่าความต้องการวัคซีนมะเร็งปากมดลูกจะสูงขึ้นถึง 120 ล้านโดส |
| **ข้อเสนอแนะ** : ควรผลักดันให้เกิดการถ่ายทอดเทคโนโลยีการผลิตวัคซีนมะเร็งปากมดลูกและนำเข้าผลิตภัณฑ์สำเร็จรูป โดยจะต้องดำเนินการส่งเอกสารทะเบียนตำรับยาเพื่อยื่นขึ้นทะเบียนวัคซีนในประเทศไทย |

 2.2 **ปัจจัยภายใน**

|  |  |
| --- | --- |
| **ด้าน** | **ปัญหาและอุปสรรค** |
| **1. การบริหารจัดการ**  | - นโยบายมุ่งเน้นการพัฒนาวัคซีนหลายชนิดในช่วงระยะเวลาเดียวกัน **แต่บุคลากรและสถานที่ปฏิบัติการเพื่อรองรับงานค่อนข้างมีจำกัด**  |
| - ในการบริหารจัดการโครงการวิจัยพัฒนาวัคซีนขนาดใหญ่ ผู้จัดการโครงการที่ทำหน้าที่ติดตาม ประเมินการดำเนินงาน แก้ไขปัญหาและอุปสรรค รวมทั้งการประสานงานระหว่างหน่วยงานต่าง ๆ มีไม่เพียงพอ  |
| **ข้อเสนอแนะ** : การพิจารณาจัดลำดับความสำคัญของวัคซีนเป้าหมายที่ควรมุ่งส่งเสริมและสนับสนุนรวมทั้งแนวทางการสนับสนุนโครงการอย่างเป็นรูปธรรม |
| **2. งบประมาณ**  | **โครงการส่วนใหญ่ไม่ได้รับการจัดสรรงบประมาณ**ในการดำเนินงานตามแผนงานโครงการที่สอดคล้องตามตัวชี้วัดและค่าเป้าหมาย โดยเฉพาะในปีงบประมาณ พ.ศ. 2564 และ**บางโครงการได้รับงบประมาณไม่เพียงพอ เนื่องจากหน่วยงานต้องปรับแผนการดำเนินงานรองรับสถานการณ์การแพร่ระบาดของโควิด - 19**  |
| **ข้อเสนอแนะ :** ควรมีหน่วยงานกลางในการประสานการยื่นขอรับงบประมาณจากแหล่งงบประมาณต่าง ๆ หรือจัดสรรงบประมาณให้โดยตรง กรณีหน่วยงานได้รับงบประมาณไม่เพียงพอต่อการดำเนินงานอาจพิจารณาปรับกิจกรรมให้สอดคล้องกับงบประมาณที่ได้รับ |
| **3. บุคลากร** | **จำนวนบุคลากรไม่เพียงพอ** (เช่น บุคลากรที่มีความเชี่ยวชาญและประสบการณ์ด้านวัคซีน) **เป็นบุคลากรใหม่** หรือมีการเปลี่ยนแปลงเจ้าหน้าที่  |
| **ข้อเสนอแนะ :**  ส่งเสริมให้บุคลากรได้รับการฝึกอบรม ฝึกงาน และศึกษาจากหน่วยงานที่ได้รับการรับรองมาตรฐานอย่างสม่ำเสมอและต่อเนื่องทั้งด้านทฤษฎีและปฏิบัติ โดยจัดสรรทุนหรืองบประมาณในการสนับสนุนเพื่อให้มีความรู้ ความเข้าใจ และสามารถดำเนินงานได้อย่างมีประสิทธิภาพ  |
| **4. เทคโนโลยี**  | องค์ความรู้และเทคโนโลยีภายในประเทศสำหรับการพัฒนาวัคซีน รวมถึง องค์ความรู้ในการพัฒนาและการวิเคราะห์สูตรสำหรับการผลิตวัคซีนรวมคอตีบ-บาดทะยัก-ไอกรนยังไม่เพียงพอ  |
| **ข้อเสนอแนะ** : แสวงหาความร่วมมือกับหน่วยงานผู้ผลิตชั้นนำที่มีประสบการณ์ในการพัฒนาวัคซีนจากเซลล์เพาะเลี้ยงและมีผลิตภัณฑ์ที่ได้รับการขึ้นทะเบียน เพื่อให้มีการถ่ายทอดเทคโนโลยีการผลิตวัคซีนจากหน่วยงาน และเข้าร่วมอบรมเพื่อเพิ่มพูนองค์ความรู้ รวมทั้งขอคำปรึกษาจากผู้เชี่ยวชาญ  |
| **5. วัสดุอุปกรณ์ / โครงสร้างพื้นฐาน**  | - **วัสดุอุปกรณ์** เช่น เครื่องจักรหลักที่ใช้ในการผลิตวัคซีนไอกรนไม่เพียงพอ เครื่องจักร/ เครื่องมือมี**อายุการใช้งานยาวนาน** มีการชำรุดและซ่อมแซมหลายครั้ง  |
| - **โครงสร้างพื้นฐาน** เช่น สถานที่ผลิตที่เป็นไปตามเกณฑ์มาตรฐาน Good Manufacturing Practice (GMP)8  สำหรับการขยายกำลังการผลิตในระดับอุตสาหกรรม**เพื่อการทดสอบในมนุษย์ไม่เพียงพอ**  |
| **ข้อเสนอแนะ : สนับสนุนงบประมาณในการสร้างห้องปฏิบัติการชีวนิรภัย**ให้เพียงพอที่จะรับมือกับโรคระบาดในอนาคต **รวมถึงการจัดซื้อวัสดุอุปกรณ์ให้เพียงพอ**ต่อการดำเนินการ จัดซื้อเครื่องจักรใหม่เพื่อทดแทนของเดิมที่ชำรุด นอกจากนี้ **ควรสนับสนุนการปรับปรุงหรือก่อสร้างโครงสร้างพื้นฐานสำหรับรองรับการผลิตเพื่อใช้ในมนุษย์**ตามมาตรฐานที่ได้รับการยอมรับจากสำนักงานคณะกรรมการอาหารและยา และ**สนับสนุนวัคซีนต้นแบบในภาคอุตสาหกรรม** เพื่อใช้เป็นรากฐานสำหรับการวางแผนสร้างโครงการพื้นฐานด้านโรงงานระดับอุตสาหกรรมต่อไป |
| **6. การประสานงาน** | **การประสานงานระหว่างหน่วยงานภายในประเทศใช้ระยะเวลานานและค่อนข้างมีความยุ่งยากในการเจรจาเรื่องข้อตกลงแบ่งสิทธิประโยชน์**ระหว่างหน่วยงาน รวมถึงสัญญารักษาความลับในการแลกเปลี่ยนข้อมูลที่เป็นองค์ความรู้จำเพาะระหว่างหน่วยงาน |
| **ข้อเสนอแนะ** : ส่งเสริมให้มีการประสานงานระหว่างหน่วยงานที่มีประสิทธิภาพมากขึ้น เพื่อลดภาระและแรงกดดันต่อผู้ปฏิบัติงาน |

**­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_**

1คณะรัฐมนตรีมีมติ (3 มีนาคม 2563) เห็นชอบร่างนโยบายและแผนยุทธศาสตร์ความมั่นคงด้านวัคซีนแห่งชาติ พ.ศ. 2563-2565 ภายใต้กรอบงบประมาณ 11,078.95 ล้านบาท ตามที่กระทรวงสาธารณสุขเสนอ

2**วัคซีนพื้นฐาน คือ วัคซีนที่เด็กแรกเกิดจนถึงอายุ 12 ปี ควรได้รับ**เพื่อสร้างภูมิคุ้มกันสำหรับป้องกันไม่ให้เกิดโรคร้ายในอนาคตหรือช่วยลดความรุนแรงเมื่อเกิดโรคได้จำนวน 9 ชนิด [ไม่นับรวมวัคซีนรวมหัด-คางทูม-หัดเยอรมัน (MMR)] แบ่งตามกลุ่มอายุประกอบด้วย **1) กลุ่มเด็กแรกเกิด** : วัคซีนป้องกันวัณโรค (BCG) **2) กลุ่มเด็กอายุ 6 เดือน** : วัคซีนรวมคอตีบ-บาดทะยัก-ไอกรน-ตับอักเสบบี (DTP-HB3) และวัคซีนโปลิโอ (OPV3) **3) กลุ่มเด็กอายุ 1 ปี** : วัคซีนป้องกันไข้สมองอักเสบ (LAJE1) **4) กลุ่มเด็กอายุ 1 ปี 6 เดือน** วัคซีนรวมคอตีบ-บาดทะยัก-ไอกรน-ตับอักเสบบี (DTP-HB4) และวัคซีนโปลิโอ (OPV4) **5) กลุ่มเด็กอายุ 2 ปี 6 เดือน** : วัคซีนป้องกันโรคไข้สมองอักเสบ (LAJE2) และ **6) กลุ่มเด็กอายุ 4 ปี** : วัคซีนรวมคอตีบ-บาดทะยัก-ไอกรนตับอักเสบปี (DTP-HB5) และวัคซีนโปลิโอ (OPV5)

3ในปี 2563 วัคซีนโรต้าได้ถูกบรรจุในแผนงานสร้างเสริมภูมิคุ้มกันโรค เนื่องจากเป็นสาเหตุของโรคอุจจาระร่วงในเด็กเล็กที่พบบ่อยที่สุดทั้งในประเทศไทยและทั่วโลก

4โรคไข้ซิกาเป็นโรคที่เกิดจากไวรัสซิกาโดยมียุงลายเป็นพาหะ มีอาการคล้ายไข้เลือดออก ขณะนี้ยังไม่พบรายงานการติดเชื้อในประเทศไทยหรือประเทศเพื่อนบ้าน ประเทศไทยจึงอยู่ในระยะเฝ้าระวัง

5วัคซีนที่ใช้ไวรัสเป็นพาหะ โดยใช้ไวรัสที่ถูกทำให้อ่อนฤทธิ์หรือไม่สามารถแบ่งตัวได้อีก ตัดแต่งพันธุกรรมเพื่อใช้เป็นพาหะ เป็นวัคซีนประเภทที่สามารถกระตุ้นภูมิคุ้มกันได้ดี เนื่องจากเลียนแบบการติดเชื้อที่ใกล้เคียงกับการติดเชื้อตามธรรมชาติ

6ระบบมาตรฐานสัตว์ทดลองสากลเป็นการรับรองที่เอานำมาตรฐานด้านการเลี้ยงและการใช้สัตว์ทดลองซึ่งเป็นที่ยอมรับทั่วโลกมาพิจารณาร่วมกับกฎหมายและข้อกำหนดของประเทศที่ขอการรับรอง เช่น ประเทศไทยมีพระราชบัญญัติการใช้สัตว์ทดลองเพื่องานวิทยาศาสตร์ และจรรยาบรรณการใช้สัตว์ที่กำหนดโดย สวช. นอกจากนี้ ยังนำเอาข้อกำหนดสากลอื่นที่เกี่ยวข้อง เช่น ข้อกำหนดด้านอาชีวอนามัยและความปลอดภัยมาพิจารณาร่วมด้วย โดยมุ่งเน้นให้มีการดูแลและใช้สัตว์อย่างมีคุณธรรมตลอดเวลาการทดสอบหรือวิจัย

7OECD GLP ระบบคุณภาพที่ช่วยจัดการห้องปฏิบัติการให้มีมาตรฐาน นิยมใช้ห้องปฏิบัติการที่เน้นทางด้านการทดสอบความปลอดภัยต่อสุขภาพและสิ่งแวดล้อมที่ไม่ได้ทดลองในมนุษย์ ตามหลักเกณฑ์ของภาคีเครือข่ายองค์การเพื่อความร่วมมือทางเศรษฐกิจและการพัฒนา (Organization for Economic Co-operation and Development: OECD)

8GMP เป็นมาตรฐานขั้นต้นที่โรงงานต่าง ๆ พึงมีก่อนการเข้าสู่มาตรฐานต่อ ๆ เช่น มาตรฐาน IS09000 โดย GMP หลักเกณฑ์และวิธีการที่ดีในการผลิตสินค้า และเป็นข้อกำหนดขั้นพื้นฐานต่าง ๆ ที่มีความจำเป็นในขั้นตอนการผลิตและควบคุมคุณภาพ โดยผู้ผลิตจะต้องปฏิบัติตามเพื่อผลิตสินค้าที่มีความปลอดภัยด้วยการป้องกันและกำจัดความเสี่ยงที่อาจเป็นอันตรายแก่ผู้บริโภคได้ ซึ่งหลักการของ GMP ครอบคลุมตั้งแต่สถานที่ตั้งของสถานประกอบการ โครงสร้างอาคาร กระบวนการผลิตที่ดี มีความปลอดภัย และมีคุณภาพได้มาตรฐานทุกขั้นตอน นับตั้งแต่เริ่มต้นวางแผนการผลิต ระบบควบคุมตั้งแต่วัตถุดิบ ระหว่างการผลิต ผลิตภัณฑ์สำเร็จรูป การจัดเก็บ การควบคุมคุณภาพ และการขนส่งจนถึงผู้บริโภค มีระบบบันทึกข้อมูล ตรวจสอบและติดตามผลคุณภาพ ผลิตภัณฑ์ รวมถึงระบบการจัดการที่ดีในเรื่องสุขอนามัย เพื่อให้ผลิตภัณฑ์สุดท้ายมีคุณภาพและความปลอดภัยเมื่อถึงมือผู้บริโภค

**10. เรื่อง รายงานประจำปีงบประมาณ พ.ศ. 2563 ของคณะกรรมการกำกับกิจการพลังงานและสำนักงานคณะกรรมการกำกับกิจการพลังงาน**

 คณะรัฐมนตรีรับทราบตามที่กระทรวงพลังงาน (พน.) เสนอ รายงานประจำปีงบประมาณ พ.ศ. 2563 ของคณะกรรมการกำกับกิจการพลังงาน (กกพ.) และสำนักงานคณะกรรมการกำกับกิจการพลังงาน (สำนักงาน กกพ.) [เป็นการดำเนินการตามพระราชบัญญัติการประกอบกิจการพลังงาน พ.ศ. 2550 มาตรา 46 ที่บัญญัติให้ กกพ. จัดทำรายงานประจำปี เสนอคณะกรรมการนโยบายพลังงานแห่งชาติ (กพช.) รัฐมนตรีว่าการกระทรวงพลังงาน คณะรัฐมนตรี สภาผู้แทนราษฎร และวุฒิสภาทุกสิ้นปีงบประมาณและเปิดเผยต่อสาธารณชน] โดยมีสาระสำคัญสรุปได้ ดังนี้

 **1. ผลการดำเนินงานประจำปีงบประมาณ พ.ศ. 2563**

|  |  |
| --- | --- |
| **หัวข้อ** | **ประเด็นสำคัญ เช่น** |
| **1. ผลการดำเนินงานของการกำกับการประกอบกิจการพลังงาน ประจำปีงบประมาณ พ.ศ. 2563**  | 1.1 **กำกับการรับซื้อไฟฟ้าจากพลังงานหมุนเวียน**ผ่านมาตรการจูงใจด้านราคารับซื้อไฟฟ้าและส่งเสริมการผลิตไฟฟ้าใช้เอง โดยมีโครงการที่สำคัญ เช่น โครงการผลิตไฟฟ้าจากพลังงานแสงอาทิตย์ที่ติดตั้งบนหลังคาสำหรับภาคประชาชนประเภทบ้านอยู่อาศัย1.2 **กำกับกิจการไฟฟ้า** โดยออกมาตรการช่วยเหลือผู้ใช้ไฟฟ้า บรรเทาผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) เช่น อุดหนุนผู้ใช้ไฟฟ้าที่ด้อยโอกาสใช้ฟรี ให้บริการไฟฟ้าฟรีสำหรับบ้านอยู่อาศัย (ผู้ใช้ไฟฟ้าที่มีมิเตอร์ 5 แอมป์ แต่ใช้ไฟฟ้าไม่เกิน 50 หน่วย) ตั้งแต่เดือนเมษายน-มิถุนายน 2563 รวม 9,795 ล้านบาท ลดค่าไฟฟ้าบ้านอยู่อาศัยทั่วไป ตั้งแต่เดือนมีนาคม-พฤษภาคม 2563 รวม 11,663 ล้านบาท ลดอัตราค่าไฟฟ้าผันแปร (Ft) เหลือเฉลี่ย 3.63 บาท/หน่วย ตลอดทั้งปี 2563 และลดอัตราค่าบริการไฟฟ้าสุทธิร้อยละ 3 ให้กับผู้ใช้ไฟฟ้าทุกประเภท รวมทั้งมีการส่งเสริมการใช้รถยนต์ไฟฟ้า โดย กกพ. ได้กำหนดอัตราค่าไฟฟ้าและการจัดการระบบจำหน่ายไฟฟ้าที่เหมาะสมสำหรับสถานีอัดประจุไฟฟ้าของยานยนต์ไฟฟ้า ราคา 2.64 บาทต่อหน่วยเป็นระยะเวลา 2 ปี1.3 **กำกับกิจการก๊าซธรรมชาติ** โดย กกพ. ได้ปรับปรุงข้อบังคับเกี่ยวกับการเปิดให้ใช้หรือเชื่อมต่อระบบส่งก๊าชธรรมชาติและสถานีแอลเอ็นจีแก่บุคคลที่สาม เพื่อเปิดโอกาสให้มีผู้จัดหาและค้าส่งก๊าซธรรมชาติเพิ่มขึ้นและให้ใบอนุญาตจัดหาและค้าส่งก๊าซรวมทั้งหมด 5 ราย\* นอกจากนี้มีการกำกับอัตราค่าบริการขนส่งก๊าชธรรมชาติทางท่อผ่านระบบส่งก๊าชธรรมชาติของบริษัท ปตท. จำกัด (มหาชน) เช่น ระบบท่อส่งก๊าซธรรมชาตินอกชายฝั่งที่ระยอง มีส่วนต้นทุนคงที่ 8.59 บาทต่อล้านบีทียู และที่ขนอม มีส่วนต้นทุนคงที่ 14.22 บาทต่อล้านบีทียู เพื่อให้สะท้อนต้นทุนและภาระค่าใช้จ่ายที่เหมาะสม1.4 **ส่งเสริมการประกอบกิจการพลังงานให้มีประสิทธิภาพ** โดยมีการออกระเบียบ กกพ. ว่าด้วยมาตรการป้องกัน และติดตามตรวจสอบผลกระทบสิ่งแวดล้อมสำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง รวมถึงการสนับสนุนศึกษา วิจัย สาธิตการปรับปรุงเทคโนโลยีการประกอบกิจการไฟฟ้าให้มีประสิทธิภาพ และเกิดผลกระทบต่อสิ่งแวดล้อมน้อย เช่น โครงการเทคโนโลยีการแปลงขยะอินทรีย์จากตลาดสดเป็นชีวมวลประสิทธิภาพสูง1.5 **พัฒนากระบวนการมีส่วนร่วมอย่างเป็นระบบ** โดยทบทวนแนวทางการสร้างเครือข่ายกระบวนการมีส่วนร่วมในการคุ้มครองผู้ใช้พลังงานและเสริมสร้างความรู้ความเข้าใจด้านกฎหมาย ด้านหลักธรรมมาภิบาล ด้านพลังงาน ด้านการเจรจาต่อรอง และด้านการมีส่วนร่วม |
| **2. ผลการดำเนินงานกองทุนพัฒนาไฟฟ้าประจำปีงบประมาณ พ.ศ. 2563** | 2.1 **ชดเชยและอุดหนุนผู้รับใบอนุญาตประกอบกิจการไฟฟ้า** ซึ่งให้บริการแก่ผู้ใช้ไฟฟ้าที่ด้อยโอกาสหรือเพื่อให้บริการไฟฟ้าอย่างทั่วถึงโดยชดเชยรายได้ระหว่างการไฟฟ้า (เก็บเงินจากการไฟฟ้าฝ่ายผลิตและการไฟฟ้านครหลวงเพื่อชดเชยรายได้ให้กับการไฟฟ้าส่วนภูมิภาค) รวม 16,917 ล้านบาท และอุดหนุนค่าไฟฟ้าฟรีสำหรับผู้ใช้ไฟฟ้าบ้านอยู่อาศัยที่มีมิเตอร์ไม่เกิน 5 แอมแปร์ และใช้ไฟฟ้าไม่เกิน 50 หน่วยต่อเดือน จำนวน 2,079 ล้านบาท2.2 **จัดสรรงบประมาณเพื่อพัฒนาท้องถิ่นรอบโรงไฟฟ้า**ในด้านสาธารณสุข การศึกษา และการพัฒนาอาชีพ รวม 4,040 ล้านบาท2.3 **ส่งเสริมการใช้พลังงานหมุนเวียนและเทคโนโลยีในการประกอบกิจการไฟฟ้าที่มีผลกระทบต่อสิ่งแวดล้อม** โดยเปิดรับข้อเสนอโครงการและอนุมัติ 13 โครงการ วงเงิน 137.67 ล้านบาท โดยมีโครงการที่สำคัญ เช่น โครงการต้นแบบระบบผลิตไฟฟ้าด้วยพลังงานหมุนเวียนที่ยั่งยืนสำหรับอุทยานแห่งชาติและเขตรักษาพันธุ์สัตว์ป่าของประเทศไทย โครงการนำร่องพัฒนา Use Case การใช้ประโยชน์จากข้อมูลด้านไฟฟ้าในการวิเคราะห์ เชิงนโยบายและการกำกับดูแลกิจการพลังงาน2.4 **ส่งเสริมสังคมและประชาชนให้มีความรู้ ความตระหนักและมีส่วนร่วมทางด้านไฟฟ้า** รวม 476.47 ล้านบาท เช่น โครงการสนับสนุนภารกิจตามนโยบายส่งเสริมโรงไฟฟ้าชุมชนเพื่อเศรษฐกิจฐานรากและโครงการคิด (KIDS) เพื่อพลังงานแห่งอนาคต |
| **3. งบการเงินของสำนักงาน กกพ. และกองทุนพัฒนาไฟฟ้า ณ วันที่ 30 กันยายน 2563**  | 3.1 **งบแสดงฐานะการเงิน** ประกอบด้วย สินทรัพย์รวม 25,320.53 ล้านบาท หนี้สินรวม 3,910.48 ล้านบาท ส่งผลให้รวมสินทรัพย์สุทธิ/ส่วนทุน 21,410.05 ล้านบาท3.2 **งบแสดงผลการดำเนินงานทางการเงิน** ประกอบด้วย รายได้จากการดำเนินงาน 20,559.52 ล้านบาท ค่าใช้จ่ายจากการดำเนินงาน 20,663.01 ล้านบาท ส่งผลให้**รายได้ต่ำกว่าค่าใช้จ่าย**สุทธิ 70.49 ล้านบาท |

 **2. แผนการดำเนินงานในปีงบประมาณ พ.ศ. 2564**

 2.1 **สำนักงาน กกพ.** มีแผนการดำเนินงานมุ่งเน้นพัฒนากลไกการกำกับอัตราค่าไฟฟ้าที่มีประสิทธิภาพ พัฒนากฎระเบียบในการกำกับกิจการไฟฟ้าและกิจการก๊าชธรรมชาติรองรับนโยบายการส่งเสริมการแข่งขันและรองรับธุรกิจพลังงาน เช่น การส่งเสริมการใช้ยานยนต์ไฟฟ้าและการใช้ระบบการกักเก็บพลังงาน รวมทั้งมีการพัฒนาระบบการตรวจติดตามมาตรฐานสิ่งแวดล้อมและมาตรฐานคุณภาพการให้บริการอย่างต่อเนื่อง การสร้างกลไก การมีส่วนร่วมเพื่อการพัฒนางานกำกับกิจการพลังงาน และการบริหารกองทุนพัฒนาไฟฟ้าให้มีประสิทธิภาพมากยิ่งขึ้น ตลอดจนการพัฒนาองค์กรไปสู่องค์กรดิจิทัล

 2.2 **กองทุนพัฒนาไฟฟ้า** มุ่งเน้นให้ความสำคัญกับการเพิ่มประสิทธิภาพในการบริหารจัดการกองทุนพัฒนาไฟฟ้าและการปรับปรุงกระบวนการดำเนินงานกองทุนพัฒนาไฟฟ้าให้มีประสิทธิภาพมากยิ่งขึ้น โดยนำผลสำเร็จของการจัดประกวดกองทุนพัฒนาไฟฟ้าและโครงการในพื้นที่ประกาศ รวมทั้งโครงการชุมชนต้นแบบ มาปรับปรุงการบริหารจัดการและการดำเนินโครงการของกองทุนพัฒนาไฟฟ้า รวมถึงปรับปรุงระเบียบ คู่มือและหลักเกณฑ์เพื่อให้การจัดสรรเงินกองทุนพัฒนาไฟฟ้าสอดคล้องกับวัตถุประสงค์มากขึ้น นอกจากนี้ มุ่งเน้นพัฒนาระบบสารสนเทศและดิจิทัลเพื่อรองรับการดำเนินงานตามภารกิจของกองทุนพัฒนาไฟฟ้าและการประชาสัมพันธ์เชิงรุก ในแต่ละพื้นที่เพื่อสร้างการรับรู้และเผยแพร่ประโยชน์ที่ได้รับจากการดำเนินงานของกองทุนพัฒนาไฟฟ้า เพื่อเพิ่มระดับการรับรู้และเสริมสร้างภาพลักษณ์ที่ดีต่อการดำเนินงานของกองทุนพัฒนาไฟฟ้า รวมทั้ง การขับเคลื่อนให้เกิดการสร้างทัศนคติที่ดีในการอยู่ร่วมกันระหว่างโรงไฟฟ้าและชุมชนรอบโรงไฟฟ้า

\_\_\_\_\_\_\_\_\_\_\_\_\_\_\_\_\_\_\_\_\_

\*เดิมมีเพียง 1 ราย คือ บริษัท ปตท. จำกัด (มหาชน) และให้ใบอนุญาตเพิ่มเติมอีก 4 ราย ได้แก่ การไฟฟ้าฝ่ายผลิตแห่งประเทศไทย บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) บริษัท หินกองเพาเวอร์โฮลดิ้ง จำกัด และ บริษัท บี.กริม แอลเอ็นจี จำกัด

**11. เรื่อง รายงานผลการปฏิบัติงานประจำปี 2564 สภาองค์กรของผู้บริโภค**

คณะรัฐมนตรีรับทราบตามที่สภาองค์กรของผู้บริโภค (สอบ.) เสนอรายงานผลการปฏิบัติงานประจำปี 2564

 **สาระสำคัญของเรื่อง**

 สอบ. รายงานว่า ได้จัดทำรายงานผลการปฏิบัติงานประจำปี 2564 ของ สอบ. โดยมีผลดำเนินงานบรรลุผลตามเป้าหมายที่กำหนดไว้ในแผนงาน สรุปได้ ดังนี้

 1. **ผลงานเด่นในปี 2564** รวม 5 เรื่อง สรุปได้ ดังนี้

 1.1 **การมีข้อเสนอด้านนโยบายที่มีผลกระทบต่อการคุ้มครองสิทธิผู้บริโภคทำให้คณะรัฐมนตรีและหน่วยงานที่เกี่ยวข้องต้องทบทวนนโยบายและมาตรการ**ผ่านการขับเคลื่อนที่เป็นวาระเร่งด่วน 3 ประเด็น คือ (1) **ผลกระทบต่อผู้บริโภคหากเข้าร่วมความตกลงหุ้นส่วนทางเศรษฐกิจภาคพื้นแปซิฟิก (Comprehensive and Progressive Agreement of Trans-Pacific Partnership: CPTPP)** ได้ยื่นข้อเสนอต่อนายกรัฐมนตรีเพื่อขอชะลอการส่งหนังสือแสดงเจตจำนงเข้าร่วม CPTPP ซึ่งนายกรัฐมนตรีได้สั่งการให้กระทรวงพาณิชย์ประสาน สอบ. พร้อมทั้งสื่อสารให้องค์กรเครือข่ายมีความรู้ความเข้าใจที่ถูกต้องเกี่ยวกับ CPTPP เพื่อหารือก่อนที่จะตัดสินใจเข้าร่วม CPTPP ทั้งนี้ ปัจจุบันยังไม่ได้มีการตัดสินใจเข้าร่วม CPTPP (2) **ขนส่งมวลชนที่ทุกคนขึ้นได้อย่างมีคุณภาพและได้มาตรฐาน** กรณีการยกเลิกโปรโมชั่นตั๋วเดือน โดยได้เรียกร้องให้บริษัท ระบบขนส่งมวลชนกรุงเทพ จำกัด (มหาชน) หรือบีทีเอสนำกลับมาใช้ และได้จัดทำข้อเสนอแนะแก้ไขปัญหาบริการและค่าโดยสารรถไฟฟ้าสายสีเขียว ทำให้หน่วยงานที่เกี่ยวข้องต้องชะลอการต่ออายุสัญญารถไฟฟ้าสายสีเขียว และ (3) **ค่ารักษาพยาบาลแพงของบริการสาธารณสุขเอกชน** โดยเฉพาะในช่วงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ร่วมมือกับชมรมพิทักษ์สิทธิผู้ประกันตนเรียกร้องให้สำนักงานประกันสังคมออกมาตรการดูแลผู้ประกันตนที่ติดโรคโควิด-19 ให้ชัดเจน โดยเฉพาะการเข้ารักษาในโรงพยาบาลคู่สัญญาประกันสังคมที่ส่วนใหญ่เป็นโรงพยาบาลเอกชน และการเข้าระบบการดูแลที่บ้าน (Home lsolation) ซึ่งส่งผลให้สำนักงานประกันสังคมปรับเปลี่ยนแนวทางการดูแลผู้ประกันตนที่ป่วยให้ชัดเจนเพิ่มมากขึ้น

 1.2 **การก่อกำเนิดและขับเคลื่อน สอบ.** ให้เป็นไปตามกฎหมายโดยการดำเนินการ เช่น (1) จัดทำข้อบังคับของ สอบ. (2) เลือกตั้งประธานและคณะกรรมการนโยบายของ สอบ. โดยมีองค์ประกอบ 8 ด้าน\* (3) กำหนดนโยบาย แนวทาง หรือแผนงาน เกี่ยวกับการคุ้มครองผู้บริโภค (4) จัดทำหลักเกณฑ์และวิธีการที่เกี่ยวข้องกับการดำเนินงานเพื่อให้บรรลุวัตถุประสงค์และภารกิจ และ (5) เป็นตัวแทนผู้บริโภคดำเนินการในด้านต่าง ๆ เพื่อให้บรรลุวัตถุประสงค์ในการคุ้มครองผู้บริโภคในทุกด้านด้วยความสุจริต เช่น 1) ให้ความคุ้มครองและพิทักษ์สิทธิของผู้บริโภค 2) เสนอแนะนโยบายเกี่ยวกับการคุ้มครองผู้บริโภคต่อคณะรัฐมนตรีหรือหน่วยงานของรัฐที่เกี่ยวข้อง และ 3) สนับสนุนและดำเนินการ ตรวจสอบ ติดตาม เฝ้าระวังสถานการณ์ปัญหาสินค้าและบริการ แจ้งหรือโฆษณาข่าวสารหรือเตือนภัยเกี่ยวกับสินค้าหรือบริการที่อาจกระทบต่อสิทธิของผู้บริโภคหรืออาจก่อให้เกิดความเสียหายหรือเกิดความเสื่อมเสียแก่ผู้บริโภค

 1.3 **การสนับสนุนให้เกิดหน่วยงานประจำจังหวัด** ซึ่งเป็นโครงสร้างสำคัญของ สอบ. ที่กระจายอยู่ในจังหวัดต่าง ๆ และเป็นตัวแทนของผู้บริโภคในทุก ๆ ด้าน เพื่อให้สามารถดำเนินงานคุ้มครองผู้บริโภคและพิทักษ์สิทธิของผู้บริโภคได้อย่างรวดเร็วเท่าทันสถานการณ์และทันความต้องการ ปัจจุบันมีหน่วยงานประจำจังหวัด 12 แห่ง ดำเนินงานช่วยเหลือผู้บริโภคใน 8 ประเด็น ได้รับเรื่องร้องเรียนและช่วยเหลือผู้บริโภค 712 ราย สามารถแก้ไขปัญหาให้ผู้บริโภคได้ประมาณร้อยละ 80 รวมทั้งพัฒนาองค์กรผู้บริโภคที่อยู่ในพื้นที่ของแต่ละจังหวัดให้มีความสามารถในการคุ้มครองสิทธิผู้บริโภคให้กับสมาชิกในกลุ่ม มีการสื่อสารเตือนภัยผู้บริโภคผ่านช่องทางโซเชียลมีเดียที่หลากหลาย และจัดการประชุมสภาผู้บริโภคระดับจังหวัดอย่างน้อย 7 จังหวัด

 1.4 **การคุ้มครองผู้บริโภคและพิทักษ์สิทธิของผู้บริโภคจากวิกฤติการแพร่ระบาดของโรคโควิด -19** โดยบูรณาการความรู้ เทคโนโลยี และความร่วมมือระหว่างภาคีเครือข่ายให้เกิดปฏิบัติการที่ตอบสนองต่อปัญหาอย่างเท่าทันสถานการณ์และความต้องการของผู้บริโภคตั้งแต่ขั้นตอนของการเฝ้าระวังปัญหา การคุ้มครองพิทักษ์สิทธิ และการพัฒนานโยบาย มีผลงานที่สร้างผลกระทบสูงในปี 2564 เช่น (1) ร่วมกับเครือข่ายนักวิชาการเพื่อผู้บริโภค ทดสอบและวิเคราะห์คุณภาพหน้ากากอนามัย 60 ยี่ห้อ โดยผลักดันจนเป็นสินค้าที่มีมาตรฐานบังคับ (2) การเฝ้าระวังผลิตภัณฑ์ยาฟ้าทะลายโจรร่วมกับเครือข่ายองค์กรผู้บริโภค 12 จังหวัด 7 ภูมิภาค และ (3) เป็นตัวแทนผู้บริโภคดำเนินการร้องเรียนเรื่องการยกเลิกประกันโควิดโดยไม่เป็นธรรมมากกว่า 1,000 ราย จนได้รับเงินประกันตามสิทธิ

 1.5 **การจัดตั้งศูนย์บริการผู้บริโภคแบบเบ็ดเสร็จ** ซึ่งเป็นกลไกนวัตกรรมงานคุ้มครองผู้บริโภคที่ช่วยลดภาระให้กับผู้บริโภคจากการเสียเวลาค้นหา เดินทาง หรือติดตามเรื่องร้องเรียนหรือร้องทุกข์กับหน่วยงานหลายแห่ง โดยมีวิธีดำเนินการต่อข้อร้องเรียน 3 ขั้นตอนหลัก ได้แก่ (1) ขั้นเจรจาประสานงานกับผู้ประกอบการและหน่วยงานที่เกี่ยวข้อง (2) ขั้นไกล่เกลี่ย และ (3) ขั้นฟ้องคดี มีเรื่องร้องเรียนจากผู้บริโภค 1,371 กรณี สามารถดำเนินการแก้ไขปัญหาได้ไม่น้อยกว่าร้อยละ 90 ของเรื่องทั้งหมด

 2. **ผลการดำเนินงานตาม 5 ยุทธศาสตร์** สรุปได้ ดังนี้

 2.1 **การสนับสนุนและดำเนินการคุ้มครองผู้บริโภคและพิทักษ์สิทธิของผู้บริโภคทุกด้าน** เช่น (1) โครงการสนับสนุนการจัดการความรู้จากการเฝ้าระวังและแพร่ข้อมูลให้ผู้บริโภค เพื่อป้องกันปัญหาในช่วงสถานการณ์การแพร่ระบาดของโรคโควิด-19 (2) โครงการอบรมนักไกล่เกลี่ยของ สอบ. และหน่วยประจำจังหวัดเพื่อการคุ้มครองผู้บริโภค (3) จัดทำระเบียบว่าด้วยการดำเนินคดีของ สอบ. และ (4) จัดตั้งคณะอนุกรรมการพิจารณาการดำเนินคดีของ สอบ.

 2.2 **การพัฒนา เสนอแนะ และผลักดันนโยบายและมาตรการคุ้มครองผู้บริโภค** เช่น (1) สนับสนุนการศึกษาวิจัยเพื่อการคุ้มครองผู้บริโภค (2) โครงการศึกษาปัญหาการคุ้มครองผู้บริโภคและการบังคับใช้กฎหมายของหน่วยงานคุ้มครองผู้บริโภค และ (3) โครงการติดตามข้อเสนอแนะการคุ้มครองผู้บริโภคของประชาชน

 2.3 **การสนับสนุนและสร้างความเข้มแข็งผู้บริโภคและองค์กรของผู้บริโภค** เช่น (1) โครงการสนับสนุนเขตพื้นที่เพื่อจัดตั้งองค์กรผู้บริโภคในจังหวัดสำคัญ 10 จังหวัด (2) พัฒนาศักยภาพผู้นำองค์กรผู้บริโภคและผู้นำเครือข่ายองค์กรผู้บริโภคในการคุ้มครองพิทักษ์สิทธิผู้บริโภค และ (3) โครงการรับฟังความคิดเห็นและข้อเสนอแนะต่อการคุ้มครองผู้บริโภคเฉพาะประเด็นระดับภูมิภาค และประจำปี

 2.4 **การสื่อสารเพื่อการคุ้มครองผู้บริโภค** โดยประชาสัมพันธ์องค์กรให้สาธารณชนรู้จัก มีการเตือนภัยเกี่ยวกับสินค้าหรือบริการที่อาจกระทบต่อสิทธิของผู้บริโภคเพื่อการคุ้มครองผู้บริโภคและขับเคลื่อนประเด็นสู่สาธารณะให้เกิดประโยชน์สูงสุดกับผู้บริโภคภายใต้แผนงานสื่อสารเพื่อการคุ้มครองผู้บริโภค ผ่านการดำเนินการการสื่อสารผ่านช่องทางการสื่อสารสมัยใหม่ที่ทำให้การเผยแพร่ข้อมูลข่าวสารเข้าถึงสาธารณชนได้จำนวนมากและเผยแพร่ได้อย่างรวดเร็วโดยสื่อสารในรูปแบบข่าว บทความ สกู๊ป อินโฟกราฟิก วิดีโอคลิป การแถลงข่าว และการถ่ายทอดสดผ่านเฟซบุ๊ก (Facebook Live) โดยมีการทำข่าวเพื่อเผยแพร่ 44 ชิ้น มีการทำอินโฟกราฟิกเพื่อเผยแพร่ 188 ชิ้น และมีการแถลงข่าวและถ่ายทอดสดผ่านเฟซบุ๊ก 16 ชิ้น

 2.5 **พัฒนากลไกของ สอบ. และหน่วยงานประจำจังหวัด** โดยขับเคลื่อนผ่าน 2 แผนงาน ได้แก่ (1) แผนการจัดตั้งสำนักงานและพัฒนากำลังคนของ สอบ. มีการดำเนินการ เช่น จัดตั้งสำนักงานแบบใช้ร่วมกัน (co-working space) ณ ชั้น 30 อาคารจีทาวเวอร์ แกรนด์ พระราม 9 จัดหาเจ้าหน้าที่ปฏิบัติงานเต็มเวลา 38 คน และจัดหาอุปกรณ์ต่าง ๆ ที่จำเป็นต่อการทำงานรวมทั้งพัฒนาศักยภาพเจ้าหน้าที่สำนักงานโดยร่วมมือกับสถาบันการเรียนรู้การสร้างเสริมสุขภาพ (Thai Health Academy) พัฒนาหลักสูตรและอบรมพัฒนาศักยภาพให้กับผู้ปฏิบัติงานที่เกี่ยวข้องกับทุกระดับ และ (2) แผนเงินสำรองกรณีฉุกเฉิน เช่น คณะกรรมการนโยบาย สอบ. มีมติเห็นชอบให้ใช้ทุนประเดิมงบประมาณไม่เกิน 50 ล้านบาท ในการจัดซื้อที่ดินพร้อมอาคารสำนักงาน 6 ชั้น เพื่อให้เป็นสำนักงานถาวรของ สอบ.

 3. **ปัญหาและอุปสรรคที่สำคัญ** ได้แก่ (1) การจัดสรรงบประมาณที่ล่าช้าทำให้ สอบ. มีเวลาทำงานเพียง 3 เดือนจากแผนงานและแผนงบประมาณที่วางไว้ 8 เดือน จึงส่งผลที่ทำให้การดำเนินงานของทุกฝ่ายต้องเร่งดำเนินการ (2) ปัญหาการแพร่ระบาดของโรคโควิด-19 เป็นอุปสรรคสำคัญในการดำเนินงานส่งผลให้ต้องปรับรูปแบบการทำงานโดยใช้ช่องทางออนไลน์เพิ่มมากขึ้น ทำให้เกิดความไม่คล่องตัวในการทำงานร่วมกับกลุ่มเป้าหมาย (3) การบริหารจัดการองค์กรรูปแบบใหม่ที่เป็นหน่วยงานนิติบุคคลและได้รับงบประมาณอุดหนุนจากหน่วยงานภาครัฐ ทำให้ต้องศึกษาระเบียบและประกาศที่เกี่ยวข้องเป็นจำนวนมาก และ (4) การได้รับการวินิจฉัยสถานะองค์กรว่าเป็นหน่วยงานของรัฐจากสำนักงานคณะกรรมการพัฒนาระบบราชการซึ่งส่งผลต่อความเป็นอิสระในการดำเนินงานขององค์กร ตามที่ระบุไว้ในรัฐธรรมนูญแห่งราชอาณาจักรไทยและพระราชบัญญัติการจัดตั้งสภาองค์กรของผู้บริโภค พ.ศ. 2562

\_\_\_\_\_\_\_\_\_\_\_\_\_\_\_\_\_\_\_\_\_

\* ประกอบด้วย (1) ด้านการเงินและการธนาคาร (2) ด้านการขนส่งและยานพาหนะ (3) ด้านอสังหาริมทรัพย์และที่อยู่อาศัย (4) ด้านอาหาร ยา และผลิตภัณฑ์สุขภาพ (5) ด้านบริการสุขภาพ (6) ด้านสินค้าและบริการทั่วไป (7) ด้านการสื่อสารและโทรคมนาคม และ (8) ด้านบริการสาธารณะ

**12. เรื่อง รายงานสถานการณ์การส่งออกของไทย เดือนพฤษภาคม และ 5 เดือนแรกของปี 2565**

 คณะรัฐมนตรีมีมติรับทราบรายงานสถานการณ์การส่งออกของไทย เดือนพฤษภาคม และ 5 เดือนแรกของ ปี 2565 ตามที่กระทรวงพาณิชย์เสนอ ดังนี้

 **สาระสำคัญ**

 **1. สรุปสถานการณ์การส่งออกของไทย เดือนพฤษภาคม และ 5 เดือนแรกของปี 2565**

**การส่งออกของไทยในเดือนพฤษภาคม 2565 มีมูลค่า 25,509.0 ล้านเหรียญสหรัฐ (854,372 ล้านบาท) ขยายตัวร้อยละ 10.5 หากหักสินค้าเกี่ยวเนื่องกับน้ำมัน ทองคำ และยุทธปัจจัย ขยายตัวร้อยละ 11.1**  การส่งออกยังเป็นเครื่องจักรกลสำคัญในการขับเคลื่อนเศรษฐกิจ โดยเฉพาะการส่งออกสินค้าเกษตรและอุตสาหกรรมเกษตรที่เติบโตอย่างแข็งแกร่ง สะท้อนถึงบทบาทการเป็น “ครัวโลก” ในช่วงเวลาที่ทั่วโลกมีความต้องการสินค้าอาหารเพิ่มขึ้น ขณะเดียวกัน การส่งออกสินค้าอุตสาหกรรมเติบโตตามภาคการผลิตโลกที่ยังขยายตัวดี สอดคล้องกับดัชนีผู้จัดการฝ่ายจัดซื้อภาคการผลิตโลก (Global Manufacturing PMI) ที่อยู่เหนือระดับ 50 สะท้อนอุปสงค์จากประเทศคู่ค้าที่ยังขยายตัว แม้จะได้รับผลกระทบความขัดแย้งรัสเซีย-ยูเครนที่ยังคงยืดเยื้อ ปัญหาเงินเฟ้อ และการล็อกดาวน์บางเมืองเศรษฐกิจของจีน

 **มูลค่าการค้ารวม**

 **มูลค่าการค้าในรูปเงินดอลลาร์สหรัฐ** เดือนพฤษภาคม 2565 **การส่งออก** มีมูลค่า25,509.0 ล้านเหรียญสหรัฐ ขยายตัวร้อยละ 10.5 **การนำเข้า** มีมูลค่า 27,383.2 ล้านเหรียญสหรัฐขยายตัวร้อยละ 24.2 **ดุลการค้า**ขาดดุล **1,874.2 ล้านเหรียญสหรัฐ ขณะที่ 5 เดือนแรกของปี 2565 (มกราคม-พฤษภาคม) การส่งออก** มีมูลค่า 122,631.8 ล้านเหรียญสหรัฐขยายตัวร้อยละ 12.9 **การนำเข้า** มีมูลค่า 127,358.3 ล้านเหรียญสหรัฐ ขยายตัวร้อยละ 20.2 **ดุลการค้า**ขาดดุล4,726.6 ล้านเหรียญสหรัฐ

 **มูลค่าการค้าในรูปเงินบาท** เดือนพฤษภาคม 2565 **การส่งออก** มีมูลค่า 854,372 ล้านบาท ขยายตัวร้อยละ 19.3 **การนำเข้า** มีมูลค่า 928,890 ล้านบาท ขยายตัวร้อยละ 34.0 **ดุลการค้า**ขาดดุล **74,518 ล้านบาท ขณะที่ 5 เดือนแรกของปี 2565 (มกราคม-พฤษภาคม) การส่งออก** มีมูลค่า 4,037,962 ล้านบาท ขยายตัวร้อยละ 23.2 **การนำเข้า** มีมูลค่า 4,251,796 ล้านบาท ขยายตัวร้อยละ 31.1 **ดุลการค้า**ขาดดุล **213,834 ล้านบาท**

 **การส่งออกสินค้าเกษตรและอุตสาหกรรมเกษตร**

 **มูลค่าการส่งออกสินค้าเกษตรและอุตสาหกรรมเกษตร ขยายตัวร้อยละ 25.8 ขยายตัวต่อเนื่อง 18 เดือน สินค้าที่ขยายตัวดี** ได้แก่ **ผลไม้สด แช่เย็น แช่แข็ง และแห้ง** ขยายตัวร้อยละ 27.6 (ขยายตัวในตลาดจีน มาเลเซีย ไต้หวัน อินโดนีเซีย และสหรัฐอาหรับเอมิเรตส์) **ผลิตภัณฑ์มันสำปะหลัง** ขยายตัวร้อยละ 81.4 (ขยายตัวในตลาดจีน อินโดนีเซีย ญี่ปุ่น ไต้หวัน เกาหลีใต้ มาเลเซีย และสหรัฐฯ) **ยางพารา** ขยายตัวร้อยละ 3.9 (ขยายตัวในตลาดสหรัฐฯ ญี่ปุ่น เกาหลีใต้ ตุรกี ฝรั่งเศส และสเปน) **อาหารทะเลกระป๋องและแปรรูป** ขยายตัวร้อยละ 32.5 (ขยายตัวในตลาดสหรัฐฯ ญี่ปุ่น ออสเตรเลีย อียิปต์ และลิเบีย) **น้ำตาลทราย** ขยายตัวร้อยละ 171.2 (ขยายตัวในตลาดอินโดนีเซีย เกาหลีใต้ มาเลเซีย ฟิลิปปินส์ และลาว) **อาหารสัตว์เลี้ยง** ขยายตัวร้อยละ 25.5 (ขยายตัวในตลาดสหรัฐฯ ญี่ปุ่น อิตาลี มาเลเซีย และออสเตรเลีย) **ข้าว** ขยายตัวร้อยละ 24.7 (ขยายตัวในตลาดสหรัฐฯ แอฟริกาใต้ แคเมอรูน จีน และเยเมน) **สินค้าสำคัญที่หดตัว ได้แก่ ไก่สด แช่เย็น แช่แข็ง** หดตัวร้อยละ 2.8 (หดตัวในตลาดจีน เกาหลีใต้ และลาว) **สิ่งปรุงรสอาหาร** หดตัวร้อยละ 2.4 (หดตัวในตลาดฟิลิปปินส์ สหราชอาณาจักร และเยอรมนี) **5 เดือนแรกของปี 2565 การส่งออกสินค้าเกษตรและอุตสาหกรรมเกษตร ขยายตัวร้อยละ** **15.5**

 **การส่งออกสินค้าอุตสาหกรรม**

 **มูลค่าการส่งออกสินค้าอุตสาหกรรม ขยายตัวร้อยละ 4.2 ขยายตัวต่อเนื่อง 15 เดือน โดยสินค้าสำคัญที่ขยายตัวดี ได้แก่ สินค้าเกี่ยวเนื่องกับน้ำมัน** ขยายตัวร้อยละ 23.3 (ขยายตัวในตลาดเวียดนาม สิงคโปร์ กัมพูชา มาเลเซีย และอินเดีย) **ผลิตภัณฑ์ยาง** ขยายตัวร้อยละ 10.0 (ขยายตัวในตลาดสหรัฐฯ จีน ญี่ปุ่น อินโดนีเซีย และฝรั่งเศส) **แผงวงจรไฟฟ้า**ขยายตัวร้อยละ 6.4 (ขยายตัวในตลาดสิงคโปร์ สหรัฐฯ ไต้หวัน ฟิลิปปินส์ มาเลเซีย ญี่ปุ่น เยอรมนี และเนเธอร์แลนด์) **เครื่องจักรกลและส่วนประกอบ** ขยายตัวร้อยละ 24.2 (ขยายตัวในตลาดสหรัฐฯ ญี่ปุ่น อินโดนีเซีย อินเดีย และสิงคโปร์) **อัญมณีและเครื่องประดับ (ไม่รวมทองคำ)** ขยายตัวร้อยละ 69.3 (ขยายตัวในตลาดสหรัฐฯ อินเดีย ฮ่องกง เยอรมนี และกาตาร์) **เหล็ก เหล็กกล้า และผลิตภัณฑ์** ขยายตัวร้อยละ 27.9 (ขยายตัวในตลาดสหรัฐฯ ญี่ปุ่น มาเลเซีย อินเดีย และฟิลิปปินส์) **เครื่องโทรสาร โทรศัพท์ อุปกรณ์ และส่วนประกอบ** ขยายตัวร้อยละ 141.3 (ขยายตัวในตลาดสหรัฐฯ ญี่ปุ่น เนเธอร์แลนด์ ฮ่องกง จีน และไต้หวัน) **ขณะที่สินค้าสำคัญที่หดตัว ได้แก่ รถยนต์ อุปกรณ์ และส่วนประกอบ** หดตัวร้อยละ 3.1 (หดตัวในตลาดออสเตรเลีย เวียดนาม ญี่ปุ่น) **เครื่องคอมพิวเตอร์และอุปกรณ์** หดตัวร้อยละ 20.8 (หดตัวในตลาดสหรัฐฯ ฮ่องกง จีน สิงคโปร์ ญี่ปุ่น เม็กซิโก และเยอรมนี) **เครื่องปรับอากาศและส่วนประกอบ** หดตัวร้อยละ 3.0 (หดตัวในตลาดเวียดนาม ญี่ปุ่น ออสเตรเลีย เกาหลีใต้ และอินโดนีเซีย) **5 เดือนแรกของปี 2565 การส่งออกสินค้าอุตสาหกรรม ขยายตัวร้อยละ 11.3**

 **ตลาดส่งออกสำคัญ**

 **การส่งออกไปยังตลาดสำคัญส่วนใหญ่ปรับดีขึ้น สะท้อนถึงอุปสงค์จากประเทศคู่ค้าที่ยังขยายตัวได้ แม้จะได้รับผลกระทบจากสถานการณ์ความขัดแย้งของรัสเซีย-ยูเครนที่ยังคงยืดเยื้อ และการใช้มาตรการควบคุมไวรัสโควิด-19 ที่เข้มงวดในจีน ทั้งนี้ ภาพรวมการส่งออกไปยังกลุ่มตลาดต่างๆ สรุปได้ดังนี้ (1) ตลาดหลัก ขยายตัวร้อยละ 12.3** โดยขยายตัวในตลาดสหรัฐฯ ร้อยละ 29.2 อาเซียน (5) ร้อยละ 8.3 CLMV ร้อยละ 13.1 ขณะที่ตลาด จีน ญี่ปุ่น และสหภาพยุโรป (27) กลับมาขยายตัวร้อยละ 3.8 ร้อยละ 6.2 ร้อยละ 12.8 ตามลำดับ **(2) ตลาดรอง ขยายตัวร้อยละ 8.9** ขยายตัวในตลาดเอเชียใต้ ร้อยละ 55.7 ตะวันออกกลาง ร้อยละ 37.9 ทวีปแอฟริกา ร้อยละ 10.2 และลาตินอเมริกา ร้อยละ 22.5 ขณะที่ทวีปออสเตรเลีย และรัสเซียและกลุ่มประเทศ CIS หดตัวร้อยละ 11.9 และ 56.9 ตามลำดับ และ **(3) ตลาดอื่น ๆ หดตัวร้อยละ 59.1** อาทิ สวิตเซอร์แลนด์ หดตัวร้อยละ 70.0

 **2. ปัจจัยสนับสนุนและมาตรการส่งเสริมการส่งออก**

 **การส่งเสริมการส่งออก** กระทรวงพาณิชย์ดำเนินการเชิงรุกเพื่อผลักดันและอำนวยความสะดวกการส่งออกของผู้ประกอบการไทย โดยการดำเนินงานที่สำคัญ ได้แก่ **การบริหารจัดการส่งออกผลไม้** โดยกระจายการขนส่งผลไม้ไปจีนทางเรือและทางอากาศมากขึ้น **การจัดการ THAIFEX-ANUGA ASIA 2022** ถือเป็นงานแสดงและจำหน่ายสินค้าอาหารระดับโลก โดยในปีนี้เน้นอาหารที่ตอบโจทย์การบริโภคในยุคปัจจุบัน ซึ่งกระทรวงพาณิชย์ผลักดันให้ใช้แนวคิด BGC Model มาพัฒนาอาหารส่งออก และนำหลักการ Soft Power มาช่วยประชาสัมพันธ์และสร้างความต้องการบริโภคอาหารไทยให้กับผู้คนทั่วโลก **การสร้างโอกาสทางการค้าผ่านกรอบความร่วมมือเอเปก (APEC)** กระทรวงพาณิชย์เป็นเจ้าภาพการประชุมรัฐมนตรีการค้าเอเปก (Ministers Responsible for Trade Meeting: MRT) โดยการประชุมเป็นไปตามเป้าหมายในการผลักดันความร่วมมือทางการค้าที่เป็นรูปธรรมมากขึ้น ได้แก่ การผลักดันการจัดทำ FTAAP (Free Trade Area of the Asia-Pacific) หากสำเร็จจะเป็น FTA ที่ใหญ่ที่สุดในโลก การสนับสนุนการ BCG Model ในการขับเคลื่อนเศรษฐกิจของกลุ่มเอเปก การอำนวยความสะดวกในการเชื่อมโยงห่วงโซ่การผลิตด้วยระบบโลจิสติกส์ที่มีประสิทธิภาพ เป็นต้น

 **แนวโน้มการส่งออกระยะถัดไป** กระทรวงพาณิชย์ประเมินว่า การส่งออกของไทยยังขยายตัวได้ดี และเชื่อมั่นว่า ตัวเลขการส่งออกในไตรมาสที่ 2 จะขยายตัวได้อย่างแข็งแกร่ง โดยมีปัจจัยบวกจากสถานการณ์ โควิด-19 ที่ทรงตัว ความต้องการอาหารจากทั่วโลกที่สูงขึ้น พร้อมปัจจัยหนุนด้านราคาสินค้าเกษตร ขณะเดียวกัน ภาคบริการท่องเที่ยวของหลายประเทศเริ่มฟื้นตัว และการมีปริมาณเรือขนส่งและตู้คอนเทนเนอร์ใหม่ ล้วนส่งผลดีต่อการส่งออกของไทย อย่างไรก็ตาม การส่งออกอาจได้รับแรงกดดันจากสถานการณ์เศรษฐกิจของประเทศคู่ค้าที่เผชิญความเสี่ยงจากภาวะเงินเฟ้อที่เป็นผลสืบเนื่องจากสถานการณ์ความขัดแย้งรัสเซีย-ยูเครน ส่งผลให้กำลังซื้อผู้บริโภคชะลอตัวลง

**13. เรื่อง โครงการเสริมสร้างและยกระดับความร่วมมือกับประเทศเพื่อนบ้านในการยุติแหล่งผลิตยาเสพติดและทำลายเครือข่ายการค้ายาเสพติดระหว่างประเทศ ประจำปีงบประมาณ พ.ศ. 2565**

 คณะรัฐมนตรีมีมติอนุมัติตามที่กระทรวงยุติธรรม (ยธ.) เสนอดังนี้

 1. โครงการเสริมสร้างและยกระดับความร่วมมือกับประเทศเพื่อนบ้านในการยุติแหล่งผลิตยาเสพติดและทำลายเครือข่ายการค้ายาเสพติดระหว่างประเทศ (โครงการฯ) ประจำปีงบประมาณ พ.ศ. 2565 เพื่อสนับสนุนงบประมาณให้แก่ประเทศเพื่อนบ้าน จำนวน 16 ล้านบาท โดยเบิกจ่ายจากงบประมาณรายจ่ายประจำปีงบประมาณ พ.ศ. 2565 งบเงินอุดหนุนของสำนักงานคณะกรรมการป้องกันและปราบปรามยาเสพติด (สำนักงาน ป.ป.ส.)

 2. ให้เลขาธิการคณะกรรมการป้องกันและปราบปรามยาเสพติด (เลขาธิการ ป.ป.ส.) มีอำนาจอนุมัติโครงการ แผนงาน และกิจกรรมภายใต้กรอบงบประมาณงบเงินอุดหนุน รายการโครงการฯ ประจำปีงบประมาณ พ.ศ. 2565 และสามารถจ่ายเงินงบประมาณสนับสนุนหน่วยงานกลางด้านยาเสพติดของประเทศเพื่อนบ้านแต่ละประเทศ เพื่อให้มีการดำเนินการให้บรรลุวัตถุประสงค์ของโครงการฯ ตามที่ได้รับจัดสรร

 **สาระสำคัญของโครงการฯ** สรุปได้ ดังนี้

 1. **วัตถุประสงค์ ระยะเวลาดำเนินการ กลไกประสานงานกับประเทศเพื่อนบ้าน และแนวทาง ต่าง ๆ** มีรายละเอียด ดังนี้

|  |  |
| --- | --- |
| **ประเด็น** | **สาระสำคัญ** |
| **วัตถุประสงค์** | (1) เพื่อสนับสนุนปฏิบัติการสกัดกั้น ปราบปรามยาเสพติด สารตั้งต้น และเคมีภัณฑ์ในอนุภูมิภาคลุ่มแม่น้ำโขง(2) เพื่อส่งเสริมการปฏิบัติงานเพื่อแก้ไขปัญหายาเสพติดภายใต้แผนปฏิบัติการร่วมฯ ให้เป็นไปในแนวทางเดียวกัน(3) เพื่อพัฒนาบุคลากรและระบบการปฏิบัติงานเพื่อแก้ไขปัญหายาเสพติดในอนุภูมิภาคลุ่มแม่น้ำโขงให้เป็นไปในแนวทางเดียวกัน(4) เพื่อส่งเสริมความสัมพันธ์ สร้างความไว้เนื้อเชื่อใจ และยกระดับความร่วมมือระหว่างประเทศในการร่วมกันควบคุมปัญหายาเสพติดในอนุภูมิภาคลุ่มแม่น้ำโขง |
| **ระยะเวลาดำเนินการ** | เดือนมิถุนายน - ธันวาคม 2565 |
| **กลไกประสานงาน****กับประเทศเพื่อนบ้าน** | **เมียนมา** | คณะกรรมการกลางเพื่อควบคุมยาเสพติด(Central Committee for Drug Abuse Control: CCDAC) |
| **กัมพูชา** | คณะกรรมการต่อต้านยาเสพติดแห่งชาติ(National Authority for Combating Drugs: NACD) |
| **สปป.ลาว** | คณะกรรมาธิการควบคุมและตรวจตรายาเสพติดแห่งชาติลาว(Lao Commission on Drug Control and Supervision: LCDC) |
| **เวียดนาม** | กรมตำรวจต่อสู้ยาเสพติด กระทรวงความมั่นคงสาธารณะ(Counter Narcotics Police Department: CND) |
| **แนวทาง****การสนับสนุน** | (1) ประสานหน่วยงานกลางด้านยาเสพติดของประเทศเพื่อนบ้านให้แจ้งรายการความต้องการขอรับการสนับสนุน(2) วิเคราะห์จัดสรรงบประมาณสนับสนุนของแต่ละประเทศ โดยคำนึงถึงแนวนโยบายของรัฐบาล ยุทธศาสตร์การดำเนินงานของสำนักงาน ป.ป.ส. สถานการณ์ปัญหายาเสพติดที่ส่งผลกระทบต่อการแก้ไขปัญหายาเสพติดของไทยอย่างมีนัยสำคัญ และเหตุผลความจำเป็นเร่งด่วนของความต้องการรับการสนับสนุน(3) แจ้งผลการพิจารณาการสนับสนุนตามโครงการแก่หน่วยงานกลางด้านยาเสพติดแต่ละประเทศ(4) ส่งมอบงบประมาณ แจ้งการส่งมอบและเงื่อนไขการใช้จ่ายงบประมาณกับหน่วยงานกลางด้านยาเสพติดของแต่ละประเทศ(5) หน่วยงานกลางด้านยาเสพติดแต่ละประเทศเป็นผู้ดำเนินการจัดซื้อ หรือใช้จ่ายงบประมาณตามเงื่อนไขและรายการที่เห็นชอบร่วมกัน อาทิ ด้านวัสดุ อุปกรณ์ และยานพาหนะ เพื่อความสะดวกในการรับบริการหลังการขาย การซ่อมบำรุงและลดภาระค่าใช้จ่ายในการขนส่ง(6) สำนักงาน ป.ป.ส. กำกับติดตามและประเมินผลการใช้จ่ายงบประมาณ |
| **แนวทาง****การกำกับติดตาม** | (1) ประสานติดตามความคืบหน้าในการดำเนินโครงการฯ ผ่านทางอัครราชทูตที่ปรึกษาด้านควบคุมยาเสพติดประจำประเทศเพื่อนบ้าน เพื่อความรวดเร็ว ต่อเนื่อง และเพิ่มประสิทธิภาพในการกำกับติดตามการดำเนินงานให้บรรลุตามวัตถุประสงค์โครงการฯ (2) ให้หน่วยงานกลางด้านยาเสพติดของประเทศเพื่อนบ้านจัดทำสรุปรายงานผลการดำเนินงาน และนำส่งให้กับสำนักงาน ป.ป.ส. ไว้เป็นหลักฐานอ้างอิง |

 2. **แผนงานสนับสนุนงบประมาณและการจัดสรรงบประมาณ**

แผนงานสนับสนุนงบประมาณภายใต้โครงการฯ ประกอบด้วย (1) แผนงานหมวด 1 :  **การปราบปรามยาเสพติด สารตั้งต้น และเคมีภัณฑ์ในอนุภูมิภาคลุ่มแม่น้ำโขง** (2) แผนงานหมวด 2 : **การสกัดกั้นยาเสพติด สารตั้งต้น และเคมีภัณฑ์ในอนุภูมิภาคลุ่มแม่น้ำโขง** (3) แผนงานหมวด 3 : **การพัฒนาการเสริมสร้างศักยภาพ** และ (4) แผนงานหมวด 4 : **การบริหารการจัดการศูนย์ประสานงานแม่น้ำโขงปลอดภัย** โดยมีการจัดสรรงบประมาณของสำนักงาน ป.ป.ส. ประจำปีงบประมาณ พ.ศ. 2565 งบเงินอุดหนุนรายการโครงการฯ **จำนวน 16 ล้านบาท** ให้กับแผนงานของแต่ละประเทศ ดังนี้

|  |  |  |
| --- | --- | --- |
| **ประเทศ** | **งบประมาณ****(ล้านบาท)** | **รายละเอียดแผนงาน** |
| **1. เมียนมา** | 5.10 | แผนงานหมวด 3 | (1) เครื่องตรวจสารเคมี จำนวน 1 เครื่อง(2) รถยนต์ 4x4 Double Cab จำนวน 1 คัน(3) รถยนต์โดยสาร ขนาด 3,500 ซีซี จำนวน 1 คัน  |
| **2. สปป.ลาว** | 6.15 | แผนงานหมวด 1 | ค่าเบี้ยเลี้ยงเจ้าหน้าที่ ค่าเบี้ยเลี้ยงสุนัข K9 และน้ำมันเชื้อเพลิงสำหรับชุดปฏิบัติการประจำ 3 แขวง ได้แก่ แขวงบ่อแก้ว แขวงหลวงน้ำทา และแขวงอุดมไซ และสำหรับชุดปฏิบัติการกรุงเวียงจันทน์ |
| แผนงานหมวด 3 | (1) รถยนต์ 4x4 Double Cab จำนวน 2 คัน (2) รถจักรยานยนต์ขนาด 100 ซีซี จำนวน 2 คัน (3) รถจักรยานยนต์ขนาด 110 ซีซี จำนวน 3 คัน(4) อากาศยานไร้คนขับ จำนวน 2 เครื่อง (5) เครื่องตรวจจับพิกัดภูมิศาสตร์ จำนวน 30 เครื่อง(6) กล้องวงจรปิด จำนวน 3 ตัว |
| แผนงานหมวด 4 | ค่าใช้จ่ายในการบริหารศูนย์ประสานงานแม่น้ำโขงปลอดภัย |
| **3. กัมพูชา** | 2.15 | แผนงานหมวด 1 | ค่าน้ำมันเชื้อเพลิง ค่าเช่าเรือลาดตระเวน และค่าเบี้ยเลี้ยงสำหรับชุดปฏิบัติการใน 8 จังหวัด ได้แก่ สตึงเตรง พระวิหาร อุดรมีชัย บันทายมีชัย พระตะบอง ไพลิน โพธิสัตว์ และเกาะกง |
| แผนงานหมวด 3  | (1) ชุดตรวจสารเคมีสำหรับชุดตรวจและหน่วยงานกลาง NACD(2) ค่าบริการซ่อมบำรุงเครื่องตรวจพิสูจน์ จำนวน 4 เครื่อง (3) อุปกรณ์ตรวจปัสสาวะ จำนวน 160 ชุด(4) ชุดตรวจสอบสารเสพติด จำนวน 160 ชุด |
| แผนงานหมวด 4 | ค่าใช้จ่ายในการบริหารศูนย์ประสานงานแม่น้ำโขงปลอดภัย |
| **4. เวียดนาม** | 2.60 | แผนงานหมวด 1 | (1) ค่าเบี้ยเลี้ยงสำหรับเจ้าหน้าที่ชุดปฏิบัติการตามแนวชายแดนเวียดนาม - สปป. ลาว และชายแดนเวียดนาม - กัมพูชา(2) ค่าตอบแทนแหล่งข่าว 120 แหล่งข่าว |
| แผนงานหมวด 2 | ค่าเบี้ยเลี้ยงสำหรับเจ้าหน้าที่ปฏิบัติการตั้งด่านตรวจจังหวัด Hoa Binh และตามเส้นทางลำเลียงยาเสพติดสำคัญ |
| แผนงานหมวด 3  | รถจักรยานยนต์ขนาด 125 ซีซี จำนวน 10 คัน |
| แผนงานหมวด 4 | ค่าใช้จ่ายในการบริหารศูนย์ประสานงานแม่น้ำโขงปลอดภัย |
| **รวมทั้งสิ้น** | **16** |  |

 สำนักงาน ป.ป.ส. ได้รับการพิจารณาจัดสรรงบประมาณรายจ่ายประจำปีงบประมาณ พ.ศ. 2565 งบเงินอุดหนุน รายการโครงการฯ จำนวนทั้งสิ้น 16 ล้านบาทเรียบร้อยแล้ว และได้ดำเนินการประสานงานกับหน่วยงานกลางด้านยาเสพติดของประเทศเพื่อนบ้านทั้งสี่ประเทศ ผ่านทางอัครราชทูตที่ปรึกษาด้านควบคุมยาเสพติดและผ่านทางการประชุมระหว่างประเทศระดับทวิภาคี เพื่อรวบรวมและวิเคราะห์รายการที่จำเป็นต้องให้การสนับสนุน โดยคำนึงถึงความสอดคล้องกับนโยบายที่ไทยประสงค์จะผลักดันและประโยชน์ที่ไทยจะได้รับ ซึ่งเมื่อคณะรัฐมนตรีมีมติอนุมัติโครงการดังกล่าวแล้ว สำนักงาน ป.ป.ส. จะส่งมอบงบประมาณให้กับหน่วยงานกลางด้านยาเสพติดของทั้งสี่ประเทศ และกำกับติดตามการดำเนินงานให้เป็นคคำนึงถึงความสออดทานงานนกลาง ร อุดรมีชัย บันทายมีชัย พระตะบอง ไพลิน ไปตามวัตถุประสงค์ของการจัดสรรงบประมาณต่อไป

**14. เรื่อง การปรับอัตราเงินอุดหนุนรายหัวตามความจำเป็นพื้นฐาน เพื่อลดภาระค่าใช้จ่ายของผู้เรียนและเพิ่มศักยภาพสถานศึกษาในการจัดการศึกษาขั้นพื้นฐาน**

คณะรัฐมนตรีมีมติเห็นชอบในหลักการการปรับอัตราเงินอุดหนุนค่าใช้จ่ายรายหัวสำหรับผู้เรียนการศึกษาขั้นพื้นฐาน โดยเป็นการทยอยปรับเพิ่มขึ้นในลักษณะขั้นบันไดต่อเนื่อง 4 ปี (พ.ศ. 2566 – พ.ศ. 2569) ทั้งนี้ อัตราเงินอุดหนุนค่าใช้จ่ายรายหัวฯ ที่เสนอในปีที่ 4 (พ.ศ. 2569) เป็นอัตราที่ควรจะเป็นตามผลการศึกษาของสำนักงานเลขาธิการสภาการศึกษากระทรวงศึกษาธิการ ซึ่งครอบคลุมการจัดการศึกษาตั้งแต่ระดับก่อนประถมศึกษา ประถมศึกษา มัธยมศึกษาตอนต้น มัธยมศึกษาตอนปลาย (สายสามัญ/อาชีวศึกษา ระดับ ปวช.) ของสถานศึกษารัฐและเอกชน และการจัดการศึกษาโดยครอบครัวและสถานประกอบการตามมาตรา 12 ของพระราชบัญญัติการศึกษาแห่งชาติ พ.ศ. 2542 ตามที่กระทรวงศึกษาธิการเสนอ สำหรับค่าใช้จ่ายที่จะเกิดขึ้นจากการดำเนินการอย่างต่อเนื่อง 4 ปี ดังกล่าว เห็นสมควรให้หน่วยงานที่เกี่ยวข้องจัดทำแผนการปฏิบัติงานและแผนการใช้จ่ายงบประมาณ เพื่อเสนอขอรับการจัดสรรงบประมาณรายจ่ายประจำปีให้สอดคล้องกับเป้าหมายจำนวนผู้เรียนจริงตามความจำเป็นและเหมาะสมตามขั้นตอนต่อไป โดยให้คำนึงถึงความคุ้มค่า ประสิทธิภาพ และผลสัมฤทธิ์เป็นสำคัญ ตามนัยพระราชบัญญัติวินัยการเงินการคลังของรัฐ พ.ศ. 2561 ด้วย ตามความเห็นของสำนักงบประมาณ

 กรอบวงเงินงบประมาณตามอัตราที่เสนอขอปรับอัตราเงินอุดหนุนฯ ในลักษณะงบประมาณผูกพันต่อเนื่อง 4 ปี (พ.ศ. 2566 - 2569) มีรายละเอียดงบประมาณในแต่ละปี ดังนี้

|  |  |  |
| --- | --- | --- |
| **ปีงบประมาณ** | **งบประมาณ (บาท)** | **งบประมาณที่เพิ่มขึ้น****จากปีก่อนหน้า (บาท)** |
| ปัจจุบัน (พ.ศ. 2565) | 46,482,393,398 | - |
| **ปีที่ 1 (พ.ศ. 2566)** | **48,741,622,878** | 2,259,229,480 |
| **ปีที่ 2 (พ.ศ. 2567)** | **50,399,124,413** | 1,657,501,535 |
| **ปีที่ 3 (พ.ศ. 2568)** | **52,612,284,435** | 2,213,160,022 |
| **ปีที่ 4 (พ.ศ. 2569)** | **54,548,868,759** | 1,936,584,324 |

 **สาระสำคัญของเรื่อง**

เรื่องที่กระทรวงศึกษาธิการ (ศธ.) เสนอมานี้เป็นการขอ**ปรับอัตราเงินอุดหนุนค่าใช้จ่ายรายหัวสำหรับผู้เรียนการศึกษาขั้นพื้นฐาน** (อัตราเงินอุดหนุนฯ) **ในลักษณะงบประมาณผูกพันต่อเนื่อง 4 ปี** ครอบคลุมการจัดการศึกษาตั้งแต่ระดับก่อนประถมศึกษา ประถมศึกษา มัธยมศึกษาตอนต้น มัธยมศึกษาตอนปลาย หรือระดับประกาศนียบัตรวิชาชีพ (ปวช.) ของสถานศึกษารัฐและเอกชน การจัดการศึกษาโดยครอบครัว และสถานประกอบการ (ตามมาตรา 12 แห่งพระราชบัญญัติการศึกษาแห่งชาติ พ.ศ. 2542 โดยมี**แนวทางการปรับอัตราเงินอุดหนุนฯ**  สรุปได้ ดังนี้

|  |  |  |  |  |
| --- | --- | --- | --- | --- |
| **ประเด็น** | **ค่าจัดการเรียน****การสอน** | **ค่าอุปกรณ์****การเรียน** | **ค่าเครื่องแบบ** | **ค่ากิจกรรม****พัฒนาคุณภาพผู้เรียน** |
| **การศึกษาในระบบ** |
| * **การจัดการศึกษาทั่วไป** (สถานศึกษารัฐและเอกชน) **การจัดการศึกษาโดยครอบครัว** และ**การจัดการศึกษาโดยสถานประกอบการ**
 |
| **ข้อเสนอปรับเพิ่ม**(อัตราที่ขอปรับเพิ่มเป็นอัตราเฉลี่ยจากทุกระดับการศึกษา) | **ปีที่ 1** ร้อยละ 2**ปีที่ 2** ร้อยละ 8**ปีที่ 3** ร้อยละ 16**ปีที่ 4** ร้อยละ 20(จากอัตราปัจจุบัน) | **ปีที่ 1** ร้อยละ 17 (ปรับตามส่วนต่างที่เกิดขึ้นจริงเมื่อเทียบกับอัตราปัจจุบัน)**ปีที่ 2 - ปีที่ 4**คงอัตราที่ปรับในปีที่ 1 | **ปีที่ 1** อุดหนุนครบ 1 ชุด (ร้อยละ 7 ) สำหรับทุกคนและอุดหนุนเพิ่มเติม 1 ชุด เฉพาะผู้เรียนยากจน**ปีที่ 2 - ปีที่ 4**คงอัตราที่ปรับในปีที่ 1 | **ปีที่ 1** ร้อยละ 2**ปีที่ 2** ร้อยละ 8**ปีที่ 3** ร้อยละ 14**ปีที่ 4** ร้อยละ 30(จากอัตราปัจจุบัน) |
| **การศึกษานอกระบบ** |
| **ข้อเสนอปรับเพิ่ม** | ปรับเป็นอัตราเดียวกันกับการศึกษาในระบบ**สำหรับผู้เรียนการศึกษาขั้นพื้นฐานนอกระบบทุกคน** | ปรับเป็นอัตราเดียวกันกับการศึกษาในระบบ**เฉพาะผู้เรียนที่อายุต่ำกว่า 15 ปี** | ปรับเป็นอัตราเดียวกันกับการศึกษาในระบบ**เฉพาะผู้เรียนที่อายุต่ำกว่า 15 ปี** | ปรับเป็นอัตราเดียวกันกับการศึกษาในระบบ**สำหรับผู้เรียนการศึกษาขั้นพื้นฐานนอกระบบทุกคน** |

**หมายเหตุ** 1. ค่าหนังสือเรียนมีการปรับเพิ่มอย่างต่อเนื่อง จึงไม่ได้เสนอขอปรับอัตราเงินอุดหนุนฯ

 2. ผู้เรียนการศึกษาขั้นพื้นฐานนอกระบบยังไม่เคยได้รับเงินอุดหนุนค่าอุปกรณ์การเรียนและ ค่าเครื่องแบบ

ทั้งนี้ การขอปรับอัตราเงินอุดหนุนฯ ในครั้งนี้ **ศธ. (สำนักงานเลขาธิการสภาการศึกษา) ได้ใช้ข้อมูลจำนวนผู้เรียนในปัจจุบันและข้อมูลผู้เรียนยากจน** (ข้อมูลในปี พ.ศ. 2564 พบว่า คิดเป็นร้อยละ 18 ของผู้เรียนทั้งหมด) ในการ**นำมาประมาณการแนวโน้มจำนวนผู้เรียนในระยะ 4 ปีข้างหน้า (พ.ศ. 2566 - 2569) โดยได้พิจารณาถึงอัตราการเปลี่ยนแปลงของจำนวนผู้เรียนการศึกษาในระบบและนอกระบบ** (ข้อมูลในปี พ.ศ. 2560 - 2563 การศึกษา ในระบบ พบว่า จำนวนผู้เรียนลดลงประมาณร้อยละ 0.8 ต่อปี และข้อมูลในปี พ.ศ. 2561 - 2565 การศึกษานอกระบบ พบว่าผู้เรียนลดลงประมาณร้อยละ 8.7 ต่อปี) ด้วย **เพื่อประมาณการงบประมาณตามอัตราเงินอุดหนุนฯ ที่จะเสนอขอปรับเพิ่มในปีที่ 1 - ปีที่ 4**

 การขอปรับอัตราเงินอุดหนุนฯ ในครั้งนี้ เป็นการปรับอัตราให้สอดคล้องกับสภาพทางเศรษฐกิจและสังคมที่เปลี่ยนแปลงไป ซึ่งช่วยแบ่งเบาภาระค่าใช้จ่ายให้กับผู้เรียน/ผู้ปกครอง สถานศึกษาสามารถพัฒนาคุณภาพการศึกษาให้ได้มาตรฐานมากยิ่งขึ้น ผู้เรียนทุกคนเข้าถึงการศึกษาได้อย่างเสมอภาคและเท่าเทียมกัน ลดอุปสรรคสำคัญในการตัดสินใจเข้าศึกษาต่อของผู้เรียนโดยเฉพาะผู้เรียนยากจน ซึ่งถือเป็นการวางรากฐานและการลงทุนด้านทรัพยากรมนุษย์ให้มีคุณภาพต่อไปในอนาคต

**15. เรื่อง ขออนุมัติดำเนินโครงการลงทุนรายการก่อสร้างสวนสัตว์แห่งใหม่**

คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอดำเนินโครงการลงทุนรายการก่อสร้างสวนสัตว์แห่งใหม่ (โครงการฯ) ในกรอบวงเงินงบประมาณรวมทั้งสิ้น 10,974.65 ล้านบาท ระยะเวลาดำเนินโครงการ พ.ศ. 2566 – 2570 และวงเงินเบิกจ่ายในปีงบประมาณ พ.ศ. 2566 จำนวน 1,109.07 ล้านบาท

 **สาระสำคัญของเรื่อง**

 ทส. รายงานว่า

 1. องค์การสวนสัตว์แห่งประเทศไทย ในพระบรมราชูปถัมภ์ (อสส.) ทส. ได้รับพระราชทานที่ดิน จำนวน 300 ไร่ เมื่อวันที่ 30 พฤศจิกายน 2560 เพื่อพัฒนาให้เป็นสถานที่ก่อสร้างสวนสัตว์แห่งใหม่ และสถานที่ทำงานของ อสส. ซึ่ง อสส. ได้รับงบประมาณรายจายประจำปีงบประมาณ พ.ศ. 2563 และ พ.ศ. 2564 ในวงเงินงบประมาณ 150 ล้านบาท สำหรับค่าออกแบบสิ่งก่อสร้างสวนสัตว์แห่งใหม่ โดยได้มีการว่าจ้างออกแบบรายละเอียดการก่อสร้างและศึกษาความเป็นไปได้โครงการฯ ในวงเงิน 146.83 ล้านบาท จนแล้วเสร็จสมบูรณ์ พร้อมทั้งจ้างที่ปรึกษาในการบริหารโครงการฯ ระยะที่ 2 ในวงเงิน 21.30 ล้านบาท

 2. คณะกรรมการองค์การสวนสัตว์แห่งประเทศไทย (นายชวลิต ชูขจร เป็นประธาน) ในคราวประชุมครั้งที่ 15/2564 เมื่อวันที่ 29 พฤศจิกายน 2564 เห็นชอบกรอบวงเงินงบประมาณโครงการฯ จำนวน 10,974.65 ล้านบาท ระยะเวลาดำเนินงาน พ.ศ. 2566 - 2570 โดยแบ่งเป็น 2 ระยะ ดังนี้

|  |  |
| --- | --- |
| **ระยะเวลาดำเนินงาน** | **วงเงินงบประมาณ (ล้านบาท)** |
| 1) ระยะที่ 1 (ปีงบประมาณ พ.ศ. 2566 - 2568) | 6,387.91 |
| 1) ระยะที่ 2 (ปีงบประมาณ พ.ศ. 2568 - 2570) | 4,586.74 |
| รวม | 10,974.65 |

ซึ่งต่อมาคณะรัฐมนตรีมีมติเมื่อวันที่ 11 มกราคม 2565 อนุมัติรายการผูกพันข้ามปีงบประมาณที่มีวงเงินตั้งแต่ 1,000 ล้านบาทขึ้นไป ของโครงการฯ โดยมีการปรับลดวงเงินโครงการฯ ระยะที่ 1 ลงเหลือ 5,383.82 ล้านบาท

 3. สำนักงานสภาพัฒนาการเศรษฐกิจและสังคมแห่งชาติ (สศช.) ได้เสนอโครงการฯ ตามข้อเสนอของ ทส. ต่อ**สภาพัฒนาการเศรษฐกิจและสังคมแห่งชาติ** (สภาพัฒนาฯ) ในคราวประชุม ครั้งที่ 3/2565 เมื่อวันที่ 2 มีนาคม 2565 โดยที่ประชุมมีมติ**เห็นชอบในหลักการ**ของโครงการฯ เนื่องจากเป็นโครงการที่มีความคุ้มค่าทางเศรษฐศาสตร์ เป็นแหล่งเรียนรู้และแหล่งนันทนาการให้แก่ประชาชน รวมทั้งเป็นพื้นที่อนุรักษ์และวิจัยสัตว์ป่า นอกจากนี้ยังก่อให้เกิดการกระตุ้นกิจกรรมต่อเนื่องในพื้นที่โดยรอบ ส่งเสริมการท่องเที่ยวในระดับชุมชนและในระดับประเทศซึ่งสนับสนุนการขยายตัวทางเศรษฐกิจในภาพรวมของประเทศ และให้ อสส. ไปพิจารณาเพิ่มเติมในรายละเอียดโครงการฯ เช่น แนวทางการเพิ่มรายได้และลดรายจ่ายของโครงการฯ

 4. คณะอนุกรรมการพิจารณางบลงทุนประจำปีของรัฐวิสาหกิจ (อยู่ภายใต้ สศช.) ในการประชุม ครั้งที่ 3/2565 เมื่อวันที่ 23 มิถุนายน 2565 มีมติให้ อสส. เร่งเสนอขออนุมัติและให้ดำเนินการลงทุนได้เมื่อได้รับอนุมัติจากคณะรัฐมนตรีแล้วเพื่อให้เป็นไปตามขั้นตอนระเบียบสำนักนายกรัฐมนตรีว่าด้วยงบลงทุนของรัฐวิสาหกิจ พ.ศ. 2550 ข้อ 5 (กำหนดให้รัฐวิสาหกิจจัดทำงบลงทุนเสนอสภาพัฒนาฯ หรือคณะรัฐมนตรีพิจารณา แล้วแต่กรณี)

 5. **โครงการฯ มีสาระสำคัญสรุปได้ ดังนี้**

 5.1 **แนวคิด** เป็นสวนสัตว์ที่ทันสมัยระดับนานาชาติเพื่อเป็นแหล่งเรียนรู้ทางธรรมชาติ ที่สมบูรณ์ครบถ้วนในระดับสากล ทั้งการเป็นแหล่งเรียนรู้ชีวิตสัตว์ป่าทั้งในและนอกถิ่นอาศัย ระบบภูมินิเวศทางธรรมชาติที่สมบูรณ์แบบ เป็นแหล่งเรียนรู้ด้านการอนุรักษ์ศึกษาวิจัยและเพาะขยายพันธุ์สัตว์ป่าคืนสู่ธรรมชาติ รวมถึงเป็นพื้นที่อำนวยประโยชน์แก่สังคมโดยรวมและเป็นแหล่งนันทนาการ ที่รองรับการท่องเที่ยวเชิงอนุรักษ์ที่เป็นมิตรกับสิ่งแวดล้อม

 5.2 **ที่ตั้งและขอบเขตที่ดินที่ตั้งโครงการ** โครงการฯ ตั้งอยู่หมู่ที่ 3 ตำบลรังสิต อำเภอธัญบุรี จังหวัดปทุมธานี โดยอยู่ทางทิศตะวันออกของจังหวัดปทุมธานี ห่างจากตัวจังหวัดปทุมธานี ประมาณ 30 กิโลเมตร และมีอาณาเขตติดกับพื้นที่ต่าง ๆ ดังนี้

|  |  |
| --- | --- |
| **ทิศ** | **ติดต่อกับ** |
| ทิศตะวันออก | ติดกับพื้นที่สนามกอล์ฟ เดอะ อาร์จี ซิตี้ กอล์ฟคลับและทุ่งนา |
| ทิศเหนือ | ติดกับพื้นที่ชุมชนคลองหกติดคลองรังสิต ถนนซอยคลองหกและถนนเลียบคลองรังสิต |
| ทิศใต้ | ติดกับพื้นที่ติดทุ่งนา |
| ทิศตะวันตก | ติดกับพื้นที่ชุมชนคลองหก ถนนซอยคลองหกและคลองหก |

สภาพภูมิประเทศของพื้นที่เป็นที่ราบลุ่ม ปัจจุบันเป็นพื้นที่เปิดโล่งสลับไม้ยืนต้นขนาดกลางลักษณะที่ตั้งพื้นที่โครงการเป็นพื้นที่รับน้ำ มีการใช้ประโยชน์ที่ดินเป็นพื้นที่เกษตรกรรมและพื้นที่รกร้าง และโครงการฯ จัดเป็นการใช้ประโยชน์ที่ดินเพื่อสาธารณูปการจึงไม่ขัดต่อผังเมืองรวม ตามกฎกระทรวงให้ใช้บังคับผังเมืองรวม จังหวัดปทุมธานี พ.ศ. 2558

 5.3 **การออกแบบ**

|  |  |
| --- | --- |
| **ประเภทงาน** | **รายละเอียด** |
| งานสถาปัตยกรรม | การออกแบบคำนึงถึงการประหยัดพลังงานและใช้พลังงานอย่างมีประสิทธิภาพและเกิดประสิทธิผลสูงสุด โดยออกแบบรูปลักษณ์ให้สอดคล้องไปกับภูมิประเทศสะท้อนให้เห็นภาพลักษณ์ขององค์กรที่ใส่ใจต่อธรรมชาติและสิ่งแวดล้อม |
| งานสถาปัตยกรรมภายใน | การออกแบบคำนึงถึงความต่อเนื่องจากแนวคิดของงานสถาปัตยกรรม โดยใช้การกักขังตัวเองในกรงเพื่อสังเกตชีวิตของสัตว์ชนิตต่าง ๆ ใช้การตีความการมองเห็น การพรางตัว ในสิ่งปกคลุมจากธรรมชาตินั้นมาเป็นแนวคิดหลักในการออกแบบตกแต่งภายใน โดยแสดงผ่านการใช้เส้นสาย สี ลวดลาย ลักษณะพื้นผิวสัมผัสของวัสดุธรรมชาติ มาประยุกต์ใช้ในงานออกแบบภายใน สะท้อนแนวคิด Visual Art (ศิลปะที่รับรู้ด้วยประสาทสัมผัสทางตาหรือการมองเห็น) เพื่อสร้างความรู้สึก ความสวยงามแก่ผู้ใช้พื้นที่ |
| งานภูมิสถาปัตยกรรม | เช่น WETLAND REVIVAL: ชุบชีวิตทุ่งน้ำ อนุรักษ์ธรรมชาติพื้นถิ่น แนวความคิดการชุบชีวิตทุ่งน้ำรังสิตเพื่อการอนุรักษ์และเชิดชูเอกลักษณ์ของธรรมชาติพื้นถิ่นที่มีความโดดเด่น เป็นสวนสัตว์ที่มีอัตลักษณ์การเปลี่ยนแปลงของธรรมชาติในหน้าน้ำแล้งและหน้าน้ำหลาก ส่งผลให้เกิดจุดขายที่มีความน่าสนใจของบรรยากาศโครงการตามฤดูกาล |

 5.4 **พื้นที่โครงการฯ 300 ไร่ โดยมีการแบ่งการใช้ประโยชน์พื้นที่** เป็น 6 ส่วนหลัก ดังนี้

|  |  |
| --- | --- |
| **ประเภทงาน** | **รายละเอียด** |
| (1) พื้นที่จัดแสดงและนิทรรศการ | ประมาณ 171 ไร่ (ร้อยละ 57 ของพื้นที่ทั้งหมด) โดยพื้นที่จัดแสดงสัตว์แบ่งออกเป็น 5 ส่วน ได้แก่ 1) ส่วนจัดแสดงทวีปแอฟริกา พื้นที่ประมาณ 42 ไร่ 2) ส่วนจัดแสดงทวีปออสเตรเลียและสวนสัตว์เด็ก พื้นที่ประมาณ 19 ไร่ 3) ส่วนจัดแสดงทวีปเอเชีย พื้นที่ประมาณ 66 ไร่ 4) ส่วนจัดแสดงทวีปอเมริกาใต้พื้นที่ประมาณ 14 ไร่ และ 5) ส่วนอาคาร Terrarium world (จัดสวนขวด - สวนแก้วจิ๋ว) และร้านอาหาร พื้นที่ประมาณ 30 ไร่ |
| (2) พื้นที่ป้องกันน้ำท่วมและถนน | ประมาณ 42 ไร่ (ร้อยละ 14 ของพื้นที่ทั้งหมด) เป็นคันดินป้องกันน้ำท่วม |
| (3) พื้นที่ส่วนบริหารและวิจัย | ประมาณ 33 ไร่ (ร้อยละ 11 ของพื้นที่ทั้งหมด) ประกอบด้วย อาคารสำนักงานโรงพยาบาลสัตว์ และส่วนวิจัย |
| (4) พื้นที่สวนเฉลิมพระเกียรติ | ประมาณ 21 ไร่ (ร้อยละ 7 ของพื้นที่ทั้งหมด) ประกอบด้วย สวนสาธารณะและอาคารเฉลิมพระเกียรติ |
| (5) พื้นที่ส่วนกลางและเชิงพาณิชย์ | ประมาณ 18 ไร่ (ร้อยละ 6 ของพื้นที่ทั้งหมด) ประกอบด้วย ส่วนอาคารต้อนรับอาคารนิทรรศการ จุดจำหน่ายตั๋ว อาคารโรงอาหาร และลานกิจกรรมอเนกประสงค์ |
| (6) ที่จอดรถ | ประมาณ 15 ไร่ (ร้อยละ 5 ของพื้นที่ทั้งหมด) ประกอบด้วย อาคารจอดรถและลานจอดรถ |

 5.5 **สรุปมูลค่าก่อสร้างโครงการ** ได้ทำการแบ่งระยะก่อสร้างออกเป็น 2ระยะ\* มูลค่ารวมทั้งสิ้น 9,723.97 ล้านบาท\*\* (เมื่อรวมกับค่าใช้จ่ายอื่นจะมีวงเงินโครงการฯ เท่ากับ 10,974.65 ล้านบาท ตามที่ ทส. เสนอ) สรุปได้ ดังนี้

 5.5.1 **การก่อสร้างระยะที่ 1** รวมมูลค่าทั้งสิ้น 5,383,82 ล้านบาท ประกอบไปด้วยงานต่าง ๆ ดังนี้

|  |  |
| --- | --- |
| **รายการ** | **งบเงินงบประมาณ****(ล้านบาท)** |
| (1) งานสาธารณูปโภคโครงการ เป็นการปรับพื้นที่ให้ได้ตามแนวคิดเกาะนิเวศและเป็นการจัดเตรียมโครงสร้างพื้นฐานให้โครงการ | 1,142.46 |
| (2) งานอาคาร รวมทั้งสิ้น 8 อาคาร เช่น อาคารเฉลิมพระเกียรติ อาคารต้อนรับและอาคารศูนย์การเรียนรู้ อาคารสำนักงานใหญ่ อาคารโรงพยาบาลสัตว์ เป็นต้น | 1,014.85 |
| (3) งานส่วนจัดแสดง ได้แก่ พื้นที่จัดแสดงโซนแอฟริกาประกอบด้วยสัตว์ 18 ชนิดพันธุ์ 155 ตัว และพื้นที่จัดแสดงโซนเอเชีย บางส่วน (ร้อยละ 70) ประกอบด้วยสัตว์ 62 ชนิดพันธุ์ 239 ตัว และงาน Smart Z00 (ระบบคอมพิวเตอร์ของสวนสัตว์) | 2,543.22 |
| (4) งานภูมิสถาปัตยกรรม เช่น งานรั้ว งานประตูทางเข้าออก พื้นที่สถาปัตยกรรมส่วนอาคารต้อนรับ สวนเฉลิมพระเกียรติ ทางเดินชมสัตว์ต่าง ๆ เป็นต้น | 683.29 |
| รวม | 5,383.82 |

 5.5.2 **การก่อสร้างระยะที่ 2** รวมมูลค่าทั้งสิ้น 4,340.16 ล้านบาท ประกอบไปด้วยงานต่าง ๆ ดังนี้

|  |  |
| --- | --- |
| **รายการ** | **งบเงินงบประมาณ****(ล้านบาท)** |
| (1) งานสาธารณูปโภคส่วนที่เหลือ เช่น งานถมดิน เพื่อปลูกต้นไม้ | 371.90 |
| (2) งานอาคาร รวมทั้งสิ้น 13 อาคาร เช่น อาคารจอดรถยนต์ อาคารศูนย์อาหารและภัตตาคาร อาคารสำนักงานผู้ดูแลสัตว์ ศูนย์ชันสูตรซากสัตว์ โรงจอดรถขนส่งภายในสวนสัตว์ เรือนเพาะชำ เป็นต้น | 1,561.94 |
| (3) งานส่วนจัดแสดงสัตว์ส่วนที่เหลือ เช่น พื้นที่จัดแสดงโซนเอเชียส่วนที่เหลือพื้นที่จัดแสดงโซนออสเตรเลีย พื้นที่จัดแสดงโซนอเมริกาใต้ สวนสัตว์เด็ก เป็นต้น | 769.95 |
| (4) งานภูมิสถาปัตยกรรม เช่น อาคารต้อนรับ/อาคารสำนักงานส่วนที่เหลือตกแต่งคันดินโดยรอบ เป็นต้น | 205.57 |
| (5) งานอื่น ๆ เช่น เตาเผาซากและเตาเผาขยะ Solar Cell เป็นต้น | 1,430.80 |
| รวม | 4,340.16 |

หมายเหตุ: \* โครงการฯ ใช้เวลาก่อสร้าง 5 ปี โดยจะเปิดให้บริการระยะแรกตั้งแต่ปีที่ 4 และเปิดให้บริการเต็มรูปแบบตั้งแต่ปีที่ 6 เป็นต้นไป

 \*\* เมื่อรวมกับค่าใช้จ่ายในส่วน 1) ค่าคุมงาน จำนวน 291.72 ล้านบาท 2) ค่าซื้อสัตว์ จำนวน 658.95 ล้านบาท และ 3) ค่าครุภัณฑ์ 300 ล้านบาท จะเท่ากับกรอบวงเงินงบประมาณรวมทั้งสิ้น 10,974.65 ล้านบาท ตามที่ ทส. เสนอ

 5.6 **รายการข้อมูลด้านสิ่งแวดล้อม** (Environmental Checklist: EC) เนื่องจากโครงการฯ ไม่เข้าข่ายประเภทและขนาดของโครงการที่ต้องจัดทำรายงานการประเมินผลกระทบสิ่งแวดล้อม (รายงาน EIA) จึงได้ให้จัดทำรายการข้อมูลด้านสิ่งแวดล้อมขึ้นพร้อมกำหนดมาตรการป้องกันและลดผลกระทบสิ่งแวดล้อมและมาตรการติดตามตรวจสอบผลกระทบสิ่งแวดล้อม ตามแนวทางของสำนักงานนโยบายและแผนทรัพยากรธรรมชาติและสิ่งแวดล้อม (สผ.) โดยมีประเด็นที่สำคัญ เช่น

 5.6.1 **มาตรการป้องกันและแก้ไขผลกระทบสิ่งแวดล้อม** สรุปได้ ดังนี้

|  |
| --- |
| **ระยะก่อสร้างโครงการ** |
| (1) อากาศ/คุณภาพอากาศ |
| ในการกองวัสดุที่มีฝุ่นหรือเศษวัสดุที่เหลือใช้ต้องปิดหรือคลุมด้วยผ้าใบให้มิดชิดต้องไม่กองหรือเก็บเศษวัสดุที่เหลือใช้ไว้หน้างานเป็นระยะเวลานาน และจัดให้มีรถบรรทุกมารับไปกำจัด อย่างน้อย 7 วัน จัดให้มีพนักงานคอยกวาดเศษดินทรายบริเวณปากทางเข้า - ออก พื้นที่ก่อสร้างโครงการ ในด้านการขนส่งและใช้เครื่องจักรให้ใช้ผ้าใบคลุมรถบรรทุกที่ขนส่งดิน วัสดุก่อสร้าง หิน ดิน ทรายเพื่อป้องกันการร่วงหล่นลงถนน |
| (2) ทรัพยากรดิน |
| ต้องปฏิบัติตามมาตรการป้องกันการพังทลายของดินที่กำหนดในกฎกระทรวงกำหนดมาตรการป้องกันการพังทลายของดินหรือสิ่งปลูกสร้างในการขุดดินหรือถมดิน พ.ศ. 2548 อย่างเคร่งครัด รวมถึงขุดร่องน้ำบริเวณบ่อขุด เพื่อเบี่ยงทางน้ำและระบายน้ำออกจากบ่อขุดได้อย่างเร็ว ในบริเวณปากทางเข้า – ออก กำหนดให้มีพื้นที่ล้างล้อรถบรรทุกเข้า - ออกพื้นที่โครงการ |
| (3) เสียง |
| ติดตั้งเมทัลชีทรั้วชั่วคราว ความสูง 6 เมตร ในบริเวณพื้นที่ที่ติดกับบ้านเรือนของประชาชน และหยุดกิจกรรมที่ทำให้เกิดเสียงดังตั้งแต่ 17.00 น. เป็นต้นไป |
| (4) การสั่นสะเทือน |
| การก่อสร้างฐานรากและโครงสร้าง ต้องกำหนดให้ใช้เข็มเจาะไฮโดรลิค และก่อนก่อสร้างโครงการ 1 เดือนต้องแจ้งเจ้าบ้านและอาคารข้างเคียงให้ทราบ หากมีเรื่องร้องเรียนต้องแก้ไขทันที และในกรณีแรงสั่นสะเทือนทำให้เกิดความเสียหายต่อทรัพย์สินหรือสิ่งปลูกสร้างต้องเข้าซ่อมแซมทันที หรือดำเนินการจ่ายค่าชดเชยตามความเหมาะสม |
| (5) การคมนาคมและการขนส่ง |
| กำหนดช่วงเวลาในการขนส่งวัสดุ/อุปกรณ์ก่อสร้างให้อยู่ในช่วงเวลาประมาณ 19.00 - 16.00 น. เท่านั้นและหลีกเสียงการขนส่งวัสด/อุปกรณ์ก่อสร้างในช่วงที่มีปริมาณจราจรหนาแน่น รวมถึงช่วงที่มีการปรับปรุงถนนโครงการต้องมีการจัดการจราจรและเครื่องหมายจราจรบริเวณพื้นที่ก่อสร้าง |
| (6) สภาพเศรษฐกิจและสังคม |
| ต้องอนุญาตให้ประชาชนผู้มีพื้นที่ทำกินในพื้นที่โครงการได้มีโอกาสเก็บเกี่ยวผลผลิตทางเกษตรก่อนการย้ายที่ดิน รวมถึงโครงการต้องจัดหา และพิจารณาแรงงานในท้องถิ่นก่อน |
| ระยะดำเนินการ |
| (1) เสียง |
| จัดให้มีพื้นที่สีเขียวบริเวณแนวเขตที่ดินของพื้นที่โครงการ โดยปลูกไม้ยืนต้นเพื่อเป็นแนวกันชนช่วยลดระดับเสียงจากโครงการ |
| (2) การคมนาคมและการขนส่ง |
| จัดทำเครื่องหมายจราจรบนพื้นทาง แบ่งช่องจราจรการเดินรถให้ชัดเจน รวมทั้งติดตั้งป้ายจราจรต่าง ๆ เพื่อเพิ่มทัศนวิสัยในการเดินรถออกจากโครงการเข้าสู่ถนน รวมถึงให้มีพนักงานอำนวยความสะดวกให้แก่ผู้มาใช้บริการไม่ให้เกิดการกีดขวางการจราจรบนถนนบริเวณด้านหน้าโครงการ และห้ามจอดรถด้านหน้าโครงการ จัดให้มีรถบริการรับส่งนักท่องเที่ยวจากสถานีรถไฟรังสิต/รถไฟฟ้าสายสีแดง/ศูนย์การค้า รวมทั้งจัดหาที่จอดรถยนต์ที่เพียงพอ |
| (3) การระบายน้ำ |
| ควบคุมอัตราการระบายน้ำออก ไม่ให้เกินกว่าอัตราการระบายก่อนพัฒนาโครงการ |
| (4) สภาพเศรษฐกิจและสังคม |
| เปิดโอกาสให้ประชาชนในพื้นที่ได้เข้าทำงานในโครงการได้ตามความเหมาะสมตามความรู้ ความสามารถ |

 5.6.2 **มาตรการติดตามการตรวจสอบคุณภาพสิ่งแวดล้อม** สรุปได้ ดังนี้

|  |
| --- |
| **ระยะก่อสร้าง** |
| (1) ด้านคุณภาพอากาศ มีสถานีติดตามตรวจสอบปริมาณฝุ่นละอองบริเวณพื้นที่ก่อสร้างโครงการ จำนวน 1 สถานี |
| (2) ด้านคุณภาพน้ำผิวดิน มีสถานีติดตามตรวจสอบคุณภาพน้ำ จำนวน 2 สถานี |
| (3) ด้านเสียง มีสถานีติดตามตรวจสอบระดับเสียง จำนวน 1 สถานี(4) ด้านความสั่นสะเทือน มีสถานีติดตามตรวจสอบระดับแรงสั่นสะเทือน จำนวน 1 สถานี |
| **ระยะดำเนินการโครงการ** |
| (1) ด้านคุณภาพน้ำผิวดิน มีสถานีติดตามตรวจสอบคุณภาพน้ำ จำนวน 2 สถานี (เป็นสถานีเดียวกันกับในระยะก่อสร้างโครงการ) |
| (2) อุทกวิทยาน้ำใต้ดิน/คุณภาพน้ำใต้ดิน มีสถานีติดตามตรวจสอบบ่อน้ำบาดาลในพื้นที่โครงการ จำนวน 1 บ่อ |
| (3) มาตรการติดตามตรวจสอบผลกระทบด้านเสียง มีสถานีติดตามตรวจสอบระดับเสียง จำนวน 1 สถานีบริเวณด้านหน้าโครงการสวนสัตว์ |

 5.7 **การมีส่วนร่วมของประชาชน** มีการประชุมรับฟังความคิดเห็น (ผู้เข้าร่วม 101 คน) และสำรวจความคิดเห็นของประชาชนในพื้นที่รัศมี 1 กิโลเมตร จากโครงการฯ (อำเภอธัญบุรีและอำเภอลำลูกกา จังหวัดปทุมธานี) จำนวน 327 ครัวเรือน ระหว่างวันที่ 11 - 13 สิงหาคม 2564 ดังนี้

|  |  |
| --- | --- |
| **เห็นด้วยกับโครงการฯ** | **ไม่เห็นด้วยกับโครงการฯ** |
| ร้อยละ 99.06 (324 ครัวเรือน) | รอยละ 0.94 (3 ครัวเรือน) |

 5.8 **การประมาณการรายรับโครงการ** ตามแผนการก่อสร้างสวนสัตว์แห่งใหม่คาดการณ์จะดำเนินการแบ่งเป็น 2 ระยะ และ**ใช้เวลาก่อสร้างทั้งสิ้นรวม 5 ปี โดยจะเปิดให้บริการในระยะที่ 1 ได้ตั้งแต่ปีที่ 4 (พ.ศ. 2569) หลังจากนั้นจะเปิดให้บริการเต็มรูปแบบตั้งแต่ปีที่ 6 (พ.ศ. 2571) เป็นต้นไป** รายรับจากสวนสัตว์แห่งใหม่สามารถแบ่งได้ 7 ประเภท โดยปีที่ 1 - 3 จะยังไม่มีรายได้ในทุกประเภท ปีที่ 4 - 7 มีรายได้ ดังนี้

หน่วย : ล้านบาท

|  |  |  |  |  |
| --- | --- | --- | --- | --- |
| **ประเภท** | **ปีที่ 4** | **ปีที่ 5** | **ปีที่ 6** | **ปีที่ 7** |
| รายรับค่าเข้าชม | 48.76 | 51.20 | 161.23 | 169.29 |
| รายรับจากการบริการอาหาร และเครื่องดื่ม | - | - | 16.54 | 17.52 |
| รายรับจากการขายสินค้าที่ระลึก | 4.80 | 5.09 | 10.78 | 11.42 |
| รายรับจากการให้เช่าพื้นที่ | 12.51 | 13.29 | 44.21 | 46.67 |
| รายรับจากการจัดกิจกรรม | - | - | 50.74 | 60.88 |
| รายรับค่าสมาชิกอุปถัมภ์ | 20.00 | 21.00 | 44.10 | 46.31 |
| รายรับค่าสปอนเซอร์ | 10.00 | 10.00 | 10.00 | 11.00 |
| รวม | 96.07 | 100.58 | 337.60 | 363.09 |

 5.9 **ประมาณการค่าใช้จ่ายระหว่างการให้บริการสวนสัตว์แห่งใหม่ตั้งแต่ปีที่ 4** โดยสามารถแบ่งค่าใช้จ่ายได้เป็น 2 รูปแบบ คือ ค่าใช้จ่ายคงที่และค่าใช้จ่ายผันแปร ดังนี้

หน่วย : ล้านบาท

|  |  |  |  |  |
| --- | --- | --- | --- | --- |
| **ประเภท** | **ปีที่ 4** | **ปีที่ 5** | **ปีที่ 6** | **ปีที่ 7** |
| ค่าใช้จ่ายคงที่ |
| ค่าใช้จ่ายเงินเดือน | 20.70 | 21.32 | 43.92 | 45.24 |
| ค่าบริหารจัดการสวนสัตว์ | 5.42 | 5.47 | 11.04 | 11.14 |
| ค่าอาหารสัตว์ ค่ายา และค่าดูแลรักษาสัตว์ | 4.26 | 4.29 | 8.67 | 8.75 |
| ค่าสาธารณูปโภค | 27.76 | 28.01 | 56.54 | 57.06 |
| ค่าวัสดุสิ้นเปลือง | 1.50 | 1.51 | 3.06 | 3.08 |
| ค่าซ่อมบำรุงทั่วไป | - | - | - | - |
| ค่าซ่อมบำรุงและปรับปรุงพื้นที่ | - | - | - | - |
| ค่าบริหารจัดการการจัดกิจกรรม | - | - | 10.00 | 10.09 |
| ค่าใช้จ่ายผันแปร |
| ค่าบริหารพื้นที่เช่า | 0.38 | 0.40 | 1.33 | 1.40 |
| ค่าบริหารจัดการสมาชิกอุปถัมภ์ | 1.00 | 1.05 | 2.21 | 2.32 |
| ค่าโฆษณาประชาสัมพันธ์ | 4.88 | 5.12 | 16.12 | 16.93 |
| ค่าสำรองสำหรับค่าใช้จ่ายอื่น | 0.39 | 0.39 | 0.89 | 0.90 |
| รวม | 66.27 | 67.56 | 153.78 | 156.91 |

6. **ความเหมาะสมทางเศรษฐศาสตร์ของโครงการฯ**

6.1 ในการวิเคราะห์**ผลตอบแทนทางการเงิน**ของโครงการฯ สรุปได้ว่าโครงการฯ **ไม่มีความคุ้มค่าหากพิจารณาเฉพาะผลตอบแทนทางการเงินใช้เกณฑ์** ดังนี้

|  |  |
| --- | --- |
| ระยะเวลาคืนทุน | 29.71 ปี หรือ 29 ปี 8.5 เดือน |
| มูลค่าปัจจุบันสุทธิ | -5,835.35 ล้านบาท |
| อัตราส่วนผลตอบแทนต่อต้นทุน | 0.36 เท่า |
| อัตราผลตอบแทนจากการลงทุน | ร้อยละ 0.42 ต่อปี |

 6.2 ในการวิเคราะห์**ความเหมาะสมทางเศรษฐศาสตร์**จะเป็นการเปรียบเทียบระหว่างผลประโยชน์และต้นทุนทางเศรษฐศาสตร์ (Cost Benefit Analysis) โดยกำหนดอัตราคิดลดตามต้นทุนเงินทุนเฉลี่ยร้อยละ 12 ต่อปี อ้างอิงตามการศึกษาถึงต้นทุนของเงินลงทุนในประเทศไทยโดยธนาคารโลกและ สศช. สรุปได้ว่า**โครงการฯ มีความคุ้มค่าทางเศรษฐศาสตร์** ดังนี้

|  |  |
| --- | --- |
| มูลค่าปัจจุบันสุทธิ (ENPV) | 2,309.09 ล้านบาท |
| อัตราส่วนผลตอบแทนต่อต้นทุน (EB/C ratio) | 1.35 เท่า |
| อัตราผลตอบแทนจากการลงทุนทางเศรษฐศาสตร์ (EIRR) | ร้อยละ 15.1 ต่อปี |

**16. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกำหนดฯ เพิ่มเติม พ.ศ. 2564 ในคราวประชุมครั้งที่ 20/2565**

คณะรัฐมนตรีมีมติอนุมัติตามที่เลขาธิการสภาพัฒนาการเศรษฐกิจและสังคมแห่งชาติ ในฐานะประธานกรรมการกลั่นกรองการใช้จ่ายเงินกู้เสนอผลการพิจารณาของคณะกรรมการกลั่นกรองการใช้จ่ายเงินกู้ (คกง.) ภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกำหนดกู้เงินฯ เพิ่มเติม พ.ศ. 2564) ในคราวประชุมครั้งที่ 20/2565 เมื่อวันที่ 20 กรกฎาคม 2565 ดังนี้

 1. **อนุมัติโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 กรอบวงเงิน 5,336.8304 ล้านบาท และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 กรอบวงเงิน 890.8816 ล้านบาท ของสำนักงานเศรษฐกิจการคลัง (สศค.) กระทรวงการคลัง (กค.)** โดยใช้จ่ายจากเงินกู้ตามพระราชกำหนดกู้เงินฯ เพิ่มเติม พ.ศ. 2564 ภายใต้แผนงานหรือโครงการกลุ่มที่ 21 เพื่อช่วยเหลือ เยียวยา และลดภาระค่าใช้จ่ายให้แก่ผู้มีบัตรสวัสดิการแห่งรัฐและผู้ที่ต้องการความช่วยเหลือเป็นพิเศษที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โรคโควิด 19) และภาวะเศรษฐกิจที่ทำให้ราคาสินค้าและค่าครองชีพปรับสูงขึ้น เพื่อให้กลุ่มเป้าหมายสามารถดำรงชีพอยู่ได้ในภาวะวิกฤติ

 2. **อนุมัติโครงการคนละครึ่ง ระยะที่ 5 กรอบวงเงินรวม 21,200 ล้านบาท ของ สศค. กค.** โดยใช้จ่ายจากเงินกู้ตามพระราชกำหนดกู้เงินฯ เพิ่มเติม พ.ศ. 2564 ภายใต้แผนงานหรือโครงการกลุ่มที่ 32 เพื่อฟื้นฟูเศรษฐกิจจนถึงระดับฐานรากให้เป็นไปอย่างต่อเนื่อง โดยการเพิ่มอุปสงค์การบริโภคและกระตุ้นการใช้จ่ายภายในประเทศ ซึ่งจะช่วยให้ผู้ประกอบการรายย่อยมีรายได้จากการขายสินค้าและบริการ รวมถึงเกิดการลงทุน ตลอดจนลดภาระค่าใช้จ่ายในชีวิตประจำวันของประชาชนในสถานการณ์ที่ราคาสินค้าและค่าครองชีพสูงขึ้น

 3. **มอบหมายให้ สศค. กค. เป็นหน่วยงานรับผิดชอบโครงการตามข้อ 1 และข้อ 2 และดำเนินการจัดทำแผนความต้องการใช้จ่ายเป็นรายเดือน** เพื่อให้สำนักงานบริหารหนี้สาธารณะสามารถจัดหาเงินกู้เพื่อใช้จ่ายโครงการตามแผนการใช้จ่ายที่เกิดขึ้นจริงพร้อมทั้งปฏิบัติตามข้อ 15 ของระเบียบสำนักนายกรัฐมนตรี ว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 พ.ศ. 2564 (ระเบียบสำนักนายกรัฐมนตรีกู้เงินฯ เพิ่มเติม พ.ศ. 2564) โดยเคร่งครัดต่อไป และรับความเห็นและข้อสังเกตเพิ่มเติมของ คกง. ภายใต้พระราชกำหนดกู้เงินฯ เพิ่มเติม พ.ศ. 2564 ตามข้อ 3 (1) และข้อ 3 (2) ไปดำเนินการตามข้อกฎหมายและระเบียบที่เกี่ยวข้องอย่างเคร่งครัด

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 เพื่อช่วยเหลือ เยียวยา และชดเชยให้แก่ประชาชนทุกสาขาอาชีพ ซึ่งได้รับผลกระทบจากการระบาดของโรคโควิด 19

2 เพื่อฟื้นฟูเศรษฐกิจและสังคมที่ได้รับผลกระทบจากการระบาดของโรคโควิด 19

**17. เรื่อง โครงการสินเชื่อดอกเบี้ยต่ำ (Soft Loan) Re - Open ธุรกิจโรงแรมและ Supply Chain ของโรงแรม**

คณะรัฐมนตรีมีมติเห็นชอบตามที่กระทรวงการคลัง (กค.) เสนอโครงการสินเชื่อดอกเบี้ยต่ำ (Soft Loan) Re - Open ธุรกิจโรงแรมและ Supply Chain ของโรงแรม (โครงการฯ) รวมถึงอนุมัติงบประมาณวงเงินรวม 200 ล้านบาท จากงบประมาณรายจ่ายประจำปี เพื่อดำเนินโครงการฯ พร้อมทั้งมอบหมายหน่วยงานที่เกี่ยวข้องดำเนินการในส่วนที่เกี่ยวข้องต่อไป เพื่อช่วยเหลือผู้ประกอบการวิสาหกิจขนาดกลางและขนาดย่อม (Small and Medium Enterprises: SMEs) ในธุรกิจโรงแรมและสาขาธุรกิจที่เกี่ยวเนื่อง (Supply Chain) ของโรงแรม1 ให้มีสภาพคล่องที่เพียงพอ เพื่อเป็นเงินทุนในการฟื้นฟูกิจการให้สามารถกลับมาดำเนินธุรกิจต่อไปได้

 **สาระสำคัญของเรื่อง**

กค. รายงานว่า

 1. จากสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19) (โรคโควิด 19) ระลอกใหม่ที่เริ่มคลี่คลายลง นำไปสู่การผ่อนคลายมาตรการควบคุมในพื้นที่ต่าง ๆ มีการผ่อนคลายการเดินทางเข้าประเทศ รวมไปถึงการเตรียมความพร้อมให้โรคโควิด 19 เป็นโรคประจำถิ่น ส่งผลให้กิจกรรมทางเศรษฐกิจต่าง ๆ เริ่มกลับมาดำเนินการได้ตามปกติ อย่างไรก็ดี ผู้ประกอบการ SMEs ในธุรกิจโรงแรมและ Supply Chain ของโรงแรมได้รับผลกระทบจากการแพร่ระบาดของโรคโควิด 19 มาอย่างต่อเนื่องและยาวนาน ทำให้มีรายได้ลดลงและประสบปัญหาทางด้านการเงิน ส่งผลให้ขาดสภาพคล่องที่เพียงพอเพื่อเป็นเงินทุนในการฟื้นฟูกิจการให้สามารถกลับมาดำเนินธุรกิจต่อไปได้ ประกอบกับสถาบันการเงินยังมีความไม่มั่นใจกับการปล่อยสินเชื่อให้แก่ผู้ประกอบการกลุ่มดังกล่าว เนื่องจากมองว่ามีความเสี่ยงในการชำระหนี้คืนทำให้มีความเข้มงวดในการปล่อยสินเชื่อมากขึ้น ส่งผลให้ผู้ประกอบการ SMEs ในธุรกิจโรงแรมและ Supply Chain ของโรงแรมยังไม่สามารถเข้าถึงแหล่งเงินทุนในระบบสถาบันการเงินได้อย่างเพียงพอที่จะนำไปใช้เพื่อการดำเนินธุรกิจต่อไปได้ ดังนั้น **เพื่อช่วยเหลือผู้ประกอบการ SMEs ในธุรกิจโรงแรมและ Supply Chain ของโรงแรมให้มีสภาพคล่องที่เพียงพอเพื่อเป็นเงินทุนในการฟื้นฟูกิจการให้สามารถกลับมาดำเนินธุรกิจต่อไปได้ กค. จึงเสนอโครงการฯ** เพื่อบรรเทาและป้องกันความเสี่ยงทางเศรษฐกิจที่อาจเกิดขึ้น โดยมีหลักเกณฑ์และเงื่อนไขโครงการฯ สรุปได้ ดังนี้

|  |  |
| --- | --- |
| **หลักเกณฑ์/เงื่อนไข** | **รายละเอียด** |
| **วัตถุประสงค์** | เพื่อสนับสนุนสินเชื่อเพื่อเป็นเงินกู้ดอกเบี้ยต่ำให้แก่ผู้ประกอบการ SMEs ในธุรกิจโรงแรมและ Supply Chain ของโรงแรมที่ได้รับผลกระทบจากสถานการณ์การแพร่ระบาดของโรคโควิด 19 เพื่อปรับปรุงหรือซ่อมแซมสถานประกอบกิจการหรือลงทุนในอุปกรณ์ต่าง ๆ เช่น เครื่องอบผ้า เครื่องปรับอากาศ เครื่องซักผ้าอุตสาหกรรม เป็นต้น |
| **กลุ่มเป้าหมาย** | ผู้ประกอบการ SMEs ในธุรกิจโรงแรมและ Supply Chain ของโรงแรม |
| **คุณสมบัติผู้กู้** | (1) ผู้ประกอบการ SMEs ที่เป็นบุคคลธรรมดาหรือนิติบุคคลที่จดทะเบียนในประเทศ ซึ่งมีบุคคลสัญชาติไทยถือหุ้นเกินกว่าร้อยละ 50 ของทุนจดทะเบียน(2) เป็นผู้ประกอบธุรกิจโรงแรมและ Supply Chain ของโรงแรม(3) กรณีเป็นผู้ประกอบธุรกิจโรงแรมต้องมีใบอนุญาตประกอบกิจการโรงแรมหรืออยู่ระหว่างดำเนินการขอใบอนุญาตประกอบกิจการโรงแรมก่อนวันที่ 31 ธันวาคม 2563(4) เป็นผู้ได้รับผลกระทบจากสถานการณ์การแพร่ระบาดของโรคโควิด 19 ทั้งทางตรงหรือทางอ้อม (5) มีกำไรอย่างน้อย 1 ใน 3 ปี ย้อนหลังล่าสุด(6) กรณีเป็นนิติบุคคล ส่วนของผู้ถือหุ้นต้องไม่ติดลบ(7) ประวัติการชำระหนี้ - ไม่เป็นหนี้ที่ไม่ก่อให้เกิดรายได้ (Non - Performing Loan: NPLs) ไม่ถูกดำเนินคดี ไม่เป็นบุคคลล้มละลาย ณ วันยื่นคำขอ - กรณีลูกหนี้ปกติ ไม่มีหนี้ค้างชำระก่อนวันยื่นขอเข้าโครงการ - กรณีลูกหนี้เคยปรับเงื่อนไขการชำระหนี้หรือเคยปรับโครงสร้างหนี้ที่ผ่านมา ต้องไม่มีหนี้ค้างชำระก่อนวันยื่นขอเข้าโครงการ ทั้งนี้ เป็นการให้สินเชื่อใหม่แก่ลูกค้าเดิมหรือลูกค้าใหม่ และไม่ใช่ลูกหนี้ที่โอนหนี้ (Refinance) |
| **ประเภทสินเชื่อ** | เงินกู้ระยะยาว (L/T) |
| **วงเงินโครงการ** | 5,000 ล้านบาท (ธนาคารออมสินให้สินเชื่อโดยตรงกับผู้ประกอบการ) |
| **วงเงินอนุมัติสินเชื่อ** | ไม่เกินรายละ 5,000,000 บาท |
| **ระยะเวลากู้** | ระยะเวลาการกู้ไม่เกิน 7 ปี โดยมีระยะเวลาปลอดชำระเงินต้น (Grace Period) ไม่เกิน 2 ปี ในกรณีที่มีระยะเวลาการกู้ตั้งแต่ 2 ปีขึ้นไป |
| **อัตราดอกเบี้ย** | ปีที่ 1 - 2 ร้อยละ 1.99 ต่อปีปีที่ 3 - 7 อัตราดอกเบี้ยเป็นไปตามที่ธนาคารออมสินกำหนด |
| **หลักประกัน** | (1) หลักทรัพย์ค้ำประกันเต็มวงเงิน หรือ(2) หลักทรัพย์ค้ำประกันร่วมกับบรรษัทประกันสินเชื่ออุตสาหกรรมขนาดย่อม (บสย.) หรือ(3) บสย. ค้ำประกันเต็มวงเงิน |
| **ระยะเวลาการยื่นขอสินเชื่อ** | **ตั้งแต่วันที่คณะรัฐมนตรีมีมติเห็นชอบจนถึงวันที่ 30 กันยายน 2565 หรือจนกว่าวงเงินสินเชื่อรวมในโครงการจะหมด** แล้วแต่ระยะเวลาใดจะถึงก่อน และให้เบิกจ่ายเงินกู้ให้แล้วเสร็จภายใน 1 ปี นับจากวันทำนิติกรรมสัญญา ทั้งนี้ ไม่เกินวันที่ 30 ธันวาคม 2566 |
| **เงื่อนไขการชดเชยของรัฐบาล** | **รัฐบาลชดเชยต้นทุนเงินให้กับธนาคารออมสินในอัตราร้อยละ 2 ต่อปี เป็นระยะเวลา 2 ปี รวมทั้งสิ้นไม่เกิน 200 ล้านบาท** (วงเงิน 5,000 ล้านบาท \* ร้อยละ 2 ต่อปี \* ระยะเวลา 2 ปี) โดยธนาคารออมสินจะทำความตกลงกับสำนักงบประมาณเพื่อขอรับการจัดสรรงบประมาณเป็นรายปีตามความเหมาะสมและความจำเป็นต่อไป |
| **เงื่อนไขอื่น ๆ**  | (1) ธนาคารออมสินแยกบัญชีโครงการเป็นบัญชีธุรกรรมนโยบายรัฐ (Public Service Account : PSA)(2) ธนาคารออมสินสามารถนำส่วนต่างระหว่างค่าใช้จ่ายในการดำเนินงานที่เกินขึ้นจริงและค่าใช้จ่ายในการดำเนินงานที่ได้รับชดเชยเพื่อบวกกลับในการคำนวณโบนัสประจำปีของพนักงานได้ และเป็นส่วนหนึ่งในการปรับตัวชี้วัดทางการเงินที่เกี่ยวข้องตามบันทึกข้อตกลงประเมินผลการดำเนินงานรัฐวิสาหกิจได้(3) ธนาคารออมสินสามารถกำหนดหลักเกณฑ์ เงื่อนไข และวิธีปฏิบัติตามระเบียบคำสั่งของธนาคารได้ |
| **ประโยชน์ที่จะได้รับ** | คาดว่าจะช่วยเหลือผู้ประกอบการ SMEs ในธุรกิจโรงแรมและ Supply Chain ของโรงแรมให้สามารถเข้าถึงแหล่งเงินทุนได้ 1,000 ราย และสามารถดำเนินธุรกิจต่อไปได้ภายใต้สภาพเศรษฐกิจปัจจุบัน |

 2. กค. ได้จัดทำรายละเอียดการดำเนินการตามมาตรา 27 และมาตรา 28 ของพระราชบัญญัติวินัยการเงินการคลังของรัฐ พ.ศ. 2561 เพื่อประกอบการเสนอเรื่องต่อคณะรัฐมนตรีด้วยแล้ว โดยในส่วนของการดำเนินการตามมาตรา 28 ของพระราชบัญญัติวินัยการเงินการคลังของรัฐ พ.ศ. 2561 กค. แจ้งว่า **ณ สิ้นวันที่ 10 มิถุนายน 2565** ภาระที่รัฐต้องรับชดเชยตามมาตรา 28 แห่งพระราชบัญญัติดังกล่าว **มียอดคงค้างจำนวน 1,069,360.09 ล้านบาท หรือคิดเป็นอัตราร้อยละ 34.50 ของงบประมาณรายจ่ายประจำปีงบประมาณ พ.ศ. 2565** (วงเงิน 3,100,000 ล้านบาท) ดังนั้น **หากคณะรัฐมนตรีอนุมัติให้ธนาคารออมสินดำเนินโครงการฯ จำนวน 200 ล้านบาท จะส่งผลให้ภาระที่รัฐบาลต้องรับชดเชย ซึ่งเมื่อรวมโครงการที่อยู่ระหว่างการดำเนินการ**เพื่อเสนอคณะรัฐมนตรีด้วยแล้ว**จะมียอดคงค้างเพิ่มขึ้นเป็นจำนวน 1,076,760.09 ล้านบาท หรือคิดเป็นอัตราร้อยละ 34.74 ของงบประมาณรายจ่ายประจำปีงบประมาณ พ.ศ. 2565 ซึ่งยังคงไม่เกินอัตราร้อยละ 35 ที่คณะกรรมการนโยบายการเงินการคลังของรัฐกำหนดไว้** และเพื่อให้เป็นไปตามมาตรา 29 ของพระราชบัญญัติวินัยการเงินการคลังของรัฐ พ.ศ. 2561 ภายหลังจากที่คณะรัฐมนตรีมีมติอนุมัติการดำเนินมาตรการดังกล่าว ธนาคารออมสินจะจัดทำบัญชีสำหรับการดำเนินกิจกรรม มาตรการ หรือโครงการที่ได้รับมอบหมายแยกต่างหากจากบัญชีการดำเนินงานทั่วไป พร้อมทั้งเสนอรายงานผลการดำเนินการตามที่ได้รับมอบหมายและผลสัมฤทธิ์ต่อรัฐมนตรี เพื่อเสนอต่อคณะรัฐมนตรี และเปิดเผยให้สาธารณชนทราบ รวมทั้งเผยแพร่ผ่านทางสื่ออิเล็กทรอนิกส์ต่อไป

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 กค. แจ้งว่า ธุรกิจที่เกี่ยวเนื่อง (Supply Chain) ของโรงแรม หมายถึง ธุรกิจที่ผลิตสินค้าและบริการให้กับธุรกิจโรงแรม เช่น ร้านซักรีด ธุรกิจติดตั้งระบบไฟฟ้า/ระบบปรับอากาศ ธุรกิจจัดเลี้ยง (catering) เป็นต้น โดยธนาคารออมสินจะเป็นผู้กำหนดหลักเกณฑ์ในการพิจารณาว่าธุรกิจใดบ้างที่เข้าข่ายเป็น Supply Chain ของธุรกิจโรงแรมดังกล่าว

**18. เรื่อง การขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักร**

คณะรัฐมนตรีมีมติเห็นชอบตามที่สำนักงานสภาความมั่นคงแห่งชาติ (สมช.) เสนอการขยายระยะเวลาการประกาศสถานการณ์ฉุกเฉินในทุกเขตท้องที่ทั่วราชอาณาจักร คราวที่ 19 ออกไปอีก 2 เดือน ตั้งแต่วันที่ 1 สิงหาคม 2565 และสิ้นสุดในวันที่ 30 กันยายน 2565

 **เรื่องเดิม** เมื่อวันที่ 24 พฤษภาคม 2565 นายกรัฐมนตรีโดยความเห็นชอบของคณะรัฐมนตรีได้มีมติเห็นชอบให้ขยายระยะเวลาการประกาศสถานการณ์ฉุกเฉินในทุกเขตท้องที่ทั่วราชอาณาจักร (คราวที่ 18) ตั้งแต่วันที่ 1 มิถุนายน 2565 และสิ้นสุดในวันที่ 31 กรกฎาคม 2565 เพื่อแก้ไขปัญหาการแพร่ระบาดของเชื้อโควิด-19 ในประเทศ

 **การดำเนินการที่ผ่านมา** เนื่องจากปัจจุบันการขยายระยะเวลาการประกาศสถานการณ์ฉุกเฉินใกล้จะสิ้นสุดลง ศูนย์ปฏิบัติการ ศูนย์บริหารสถานการณ์โควิด-19 (ศปก.ศบค.) จึงได้จัดการประชุมเพื่อประเมินและกลั่นกรองการขยายระยะเวลาการประกาศสถานการณ์ฉุกเฉินเพื่อแก้ไขสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) เมื่อวันพฤหัสบดีที่ 7 กรกฎาคม 2565 ณ ตึกสันติไมตรี (หลังใน) ทำเนียบรัฐบาล และได้เสนอที่ประชุมคณะกรรมการบริหารสถานการณ์การแพร่ระบาดของเชื้อไวรัสโคโรนา 2019 (โควิด-19) ครั้งที่ 10/2565 เมื่อวันศุกร์ที่ 8 กรกฎาคม 2565 มีมติเห็นชอบให้เสนอคณะรัฐมนตรีเพื่อพิจารณาอนุมัติต่อไปด้วยแล้ว โดยมีเหตุผลและความจำเป็นตามสรุปสาระสำคัญของการประชุมรายละเอียด ดังนี้

 1. กรมควบคุมโรคได้รายงานสถานการณ์การแพร่ระบาด ดังนี้

 1.1 **สถานการณ์ในระดับโลก** มีแนวโน้มพบการติดเชื้อเพิ่มทั้งในทวีปเอเชียและทั่วโลกเพิ่มขึ้นแบบระลอกเล็กและระบาดในวงจำกัด (Small Wave) ภายหลังทั่วโลกมีการผ่อนคลายมาตรการป้องกันการแพร่ระบาดและการเดินทางระหว่างประเทศ ขณะที่แนวโน้มผู้เสียชีวิตยังคงที่

 1.2 **สถานการณ์การระบาดของโรคติดเชื้อโควิด-19 ในประเทศไทย** จำนวนผู้ติดเชื้อรายใหม่ ผู้ป่วยกำลังรักษา ผู้ป่วยหนัก และผู้เสียชีวิตจากโรคโควิด-19 มีแนวโน้มเพิ่มขึ้น โดยเฉพาะอย่างยิ่งในพื้นที่กรุงเทพมหานครและปริมณฑล พบอัตราการครองเตียงระดับ 2 (สีเหลือง) และระดับ 3 (สีแดง) สำหรับผู้ป่วยโควิด-19 เพิ่มขึ้นจากการใช้เตียงรองรับผู้ป่วยอาการหนักของโรคอื่นด้วย นอกจากนี้ยังมีการเน้นย้ำให้แต่ละจังหวัดดำเนินการตามมาตรการ 3 พอ ได้แก่ เตียง ยา เวชภัณฑ์ วัคซีน บุคลากรให้บริการ

 2. สำหรับแนวโน้มสถานการณ์การแพร่ระบาดในห้วงที่ผ่านมา พบการระบาดในลักษณะเป็นกลุ่มก้อน (Cluster) ในสถานที่เสี่ยง จากสายพันธุ์ใหม่ BA.4 และ BA.5 โดยเฉพาะในโรงเรียนที่มีการเรียนการสอนในห้องปรับอากาศในหลายจังหวัด ทำให้พบการแพร่โรคไปสู่ครอบครัวและคนใกล้ชิด โดยเฉพาะกลุ่มเปราะบาง (608) และเด็กเล็ก ที่ทำให้มีอาการป่วยหนักตามมา ทั้งนี้ ได้มีการใช้มาตรการควบคุมโรคในโรงเรียนตามแผนเผชิญเหตุของจังหวัดหรือโรงเรียน และเสนอให้คงมาตรการป้องกันโรคส่วนบุคคล (Universal Prevention) และใช้การสื่อสารสาธารณะแนะนำประชาชนให้ปฏิบัติตามมาตรการ DMHTT เมื่อมีอาการป่วย ขณะร่วมกิจกรรมที่มีคนจำนวนมากหรืออยู่ในสถานที่ปิด รวมทั้งเร่งรัดการฉีดวัคซีนในทุกเข็มตามมาตรการ Universal Vaccination ในกลุ่มผู้มีความเสี่ยงสูงและกลุ่มเปราะบาง (608) เพื่อลดจำนวนผู้ป่วยอาการหนักซึ่งมีแนวโน้มเพิ่มขึ้น

 3. **มติของที่ประชุม** ที่ประชุมมีความเห็นว่า ยังคงมีความจำเป็นจะต้องใช้อำนาจตามพระราชกำหนดการบริหารราชการในสถานการณ์ฉุกเฉิน พ.ศ. 2548 ต่อไปอีกคราวหนึ่ง เนื่องจากสถานการณ์การแพร่ระบาดของโรคในประเทศไทยพบผู้ติดเชื้อแพร่กระจายจำนวนมาก อีกทั้งมีสายพันธุ์ใหม่เกิดขึ้นและระบาดแพร่หลายเป็นระยะ กรณีจึงยังคงมีสถานการณ์ฉุกเฉินอันกระทบต่อความปลอดภัยของประชาชน และเพื่ออาศัยอำนาจตามพระราชกำหนดฯ เพื่อประโยชน์ในการบูรณาการการปฏิบัติงานและการดำเนินมาตรการที่จำเป็นในการป้องกันและควบคุมการแพร่ระบาดของโรคให้เป็นไปอย่างมีประสิทธิภาพและเกิดความต่อเนื่อง จึงเห็นสมควรให้เสนอคณะรัฐมนตรีเพื่อพิจารณาขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักรออกไปในคราวที่ 19 เป็นระยะเวลา 2 เดือน ตั้งแต่วันที่ 1 สิงหาคม 2565 จนถึงวันที่ 30 กันยายน 2565

|  |
| --- |
| ต่างประเทศ |

**19. เรื่อง การดำเนินการในฐานะสมาชิก Global Forum on Transparency and Exchange of Information for Tax Information for Tax Purposes (Global Forum)**

 คณะรัฐมนตรีมีมติรับทราบการดำเนินการในฐานะสมาชิก Global Forum on Transparency and Exchange of Information for Tax Purposes (Global Forum) [เป็นการรายงานความคืบหน้าการดำเนินการในฐานะสมาชิก Global Forum ของไทยตามมติคณะรัฐมนตรี (23 สิงหาคม 2559) ที่เห็นชอบให้ไทยเข้าร่วมเป็นสมาชิกกรอบความร่วมมือ Global Forum] ตามที่กระทรวงการคลัง (กค.) เสนอ สรุปได้ ดังนี้

 1. **การขยายเครือข่ายรัฐภาคีในการแลกเปลี่ยนข้อมูล** โดยไทยได้ดำเนินการ ดังนี้

 1) **ข้อมูลการบริหารภาษี** เข้าเป็นพทุภาคีว่าด้วยการให้ความช่วยเหลือด้านการบริหารภาษี ซึ่งมีผลผูกพันเมื่อวันที่ 22 ธันวาคม 2564 โดยมีพระราชบัญญัติแก้ไขเพิ่มเติมประมวลรัษฎากร (ฉบับที่ 54) พ.ศ. 2564 รองรับการเข้าเป็นภาคีดังกล่าวด้วยแล้วทำให้ไทยสามารถขยายเครือข่ายรัฐภาคีในการแลกเปลี่ยนข้อมูลได้ตามที่ Global Forum กำหนด

 2) **ข้อมูลทางการเงิน** อยู่ระหว่างการเข้าร่วมเป็นภาคีในความตกลงพหุภาคีระหว่างเจ้าหน้าที่ผู้มีอำนาจในการแลกเปลี่ยนข้อมูลทางการเงินแบบอัตโนมัติ ซึ่ง กค. ได้จัดทำร่างพะราชบัญญัติการแลกเปลี่ยนข้อมูลเพื่อปฏิบัติตามการภาษีอากรระหว่างประเทศ พ.ศ.... เพื่อรองรับการแลกเปลี่ยนข้อมูลระหว่างประเทศ (ขณะนี้อยู่ระหว่างการพิจารณาของคณะกรรมการกฤษฎีกา) นอกจากนี้ รัฐมนตรีว่าการกระทรวงการคลังได้ลงนามคำแถลงการณ์เพื่อเข้าเป็นภาคีในความตกลงพหุภาคีระหว่างเจ้าหน้าที่ผู้มีอำนาจในการแลกเปลี่ยนข้อมูลทางการเงินแบบอัตโนมัติ เมื่อวันที่ 28 มีนาคม 2565 ปัจจุบันอยู่ระหว่างการจัดส่งคำแถลงการณ์ดังกล่าวผ่านช่องทางการทูตให้องค์การเพื่อความร่วมมือและการพัฒนาทางเศรษฐกิจ (Organization for Economic Co-operation and Development: OECD) และ กค. จะเสนอเรื่องความตกลงดังกล่าวเข้าสู่วาระการพิจารณาของรัฐสภาต่อไป

 3) **ความโปร่งใสทางภาษี** เข้าร่วมเป็นสมาชิกในโครงการ The Asia Initiative ระหว่างปี 2565 – 2569

 2. การเข้ารับการประเมินการแลกเปลี่ยนข้อมูลแบบร้องขอ (Exchange of Information on Request Peer Reviews: EOIR Peer Reviews) โดยไทยอยู่ระหว่างเตรียมการเพื่อเข้ารับการประเมิน EOIR Peer Reviews ระหว่างเดือนกันยายน 2565-เดือนเมษายน 2566 โดยการประเมินจะครอบคลุมการดำเนินการที่ผ่านมาเป็นระยะเวลา 3 ปีย้อนหลัง (ตั้งแต่วันที่ 1 เมษายน 2562 – 31 มีนาคม 2565) รวมถึงการประเมินข้อกฎหมายของไทยที่เกี่ยวข้องกับการแลกเปลี่ยนข้อมูลทั้งหมด

**20. เรื่อง** **การขอความเห็นชอบต่อร่างเอกสารผลลัพธ์ของการประชุมรัฐมนตรีต่างประเทศอาเซียน ครั้งที่ 55 และการประชุมระดับรัฐมนตรีที่เกี่ยวข้อง**

 คณะรัฐมนตรีมีมติเห็นชอบร่างเอกสารจำนวน 11 ฉบับ ตามที่กระทรวงการต่างประเทศ (กต.) เสนอ ดังนี้

 1. ร่างแถลงการณ์ร่วมของการประชุมรัฐมนตรีต่างประเทศอาเซียน ครั้งที่ 55 (Joint Communique of 55th ASEAN Foreign Ministers’ Meeting)

 2. ร่างแผนปฏิบัติการเพื่อดำเนินความสัมพันธ์คู่เจรจาอาเซียน-สหราชอาณาจักร ค.ศ. 2022-2026 (Plan of Action to Implement the ASEAN-United Kingdom Dialogue Partnership 2022-2026)

 3. ร่างแผนปฏิบัติการเพื่อดำเนินการตามความเป็นหุ้นส่วนเชิงยุทธศาสตร์อาเซียน-สหภาพยุโรป ค.ศ. 2023-2027 (Plan of Action to Implement the ASEAN-European Union Strategic Partnership 2023-2027)

 4. ร่างภาคผนวกเอ - ความเป็นหุ้นส่วนเชิงยุทธศาสตร์แบบรอบด้านอาเซียน-ออสเตรเลีย (Annex A - ASEAN-Australia Comprehensive Strategic Partnership)

 5. ร่างภาคผนวกของแผนปฏิบัติการอาเซียน-จีน ค.ศ. 2021-2025: ขับเคลื่อนความเป็นหุ้นส่วนเชิงยุทธศาสตร์แบบรอบด้านระหว่างอาเซียนกับจีน (Annex to the ASEAN-China Plan of Action 2021-2025: Advancing ASEAN-China Comprehensive Strategic Partnership)

 6. ร่างแผนงานความร่วมมืออาเซียนบวกสาม ค.ศ. 2023-2027 (ASEAN Plus Three Cooperation Work Plan 2023-2027 )

 7. ร่างแผนปฏิบัติการการประชุมสุดยอดเอเชียตะวันออก ค.ศ. 2023-2027 (The East Asia Summit (EAS) Plan of Action 2023-2027)

 8. ร่างแผนปฏิบัติการเพื่อเสริมสร้างการดำเนินการตามสนธิสัญญาว่าด้วยเขตปลอดอาวุธนิวเคลียร์ในเอเชียตะวันออกเฉียงใต้ ค.ศ. 2023-2027 (Plan of Action to Strengthen the Implementation of the Treaty on the Southeast Asia Nuclear Weapon-Free Zone 2023-2027)

 9. ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิก เพื่อส่งเสริมสันติภาพ เสถียรภาพ และความมั่งคั่งผ่านการทูตเชิงป้องกัน (ASEAN Regional Forum Statement to Promote Peace, Stability, and Prosperity through Preventive Diplomacy)

 10. ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิกเพื่อสนับสนุนการธำรงไว้ซึ่งเขตปลอดอาวุธนิวเคดียร์ในเอเชียตะวันออกเฉียงใต้ (Draft ASEAN Regional Forum Statement on Supporting the Preservation of Southeast Asia Nuclear Weapon-Free Zone)

 11. ร่างแผนงานของการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิกว่ด้วยความมั่นคงทางทะเล ค.ศ. 2022-2026 (Draft ASEAN Regional Forum Work Plan for Maritime Security 2022-2026)

 ทั้งนี้หากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้กระทรวงการต่างประเทศ (กต.) หรือส่วนราชการเจ้าของเรื่องดำเนินการได้โดยไม่ต้องเสนอคณะรัฐมนตรีเพื่อพิจารณาอีก รวมทั้งให้รองนายกรัฐมนตรีและรัฐมนตรีว่าการกระทรวงการต่างประเทศ หรือผู้แทนที่ได้รับมอบหมายร่วมรับรองร่างเอกสารดังกล่าว

 **สาระสำคัญของร่างเอกสารจำนวน 11 ฉบับ** ซึ่งจะมีการเสนอให้ที่ประชุมรับรองระหว่างการประชุมรัฐมนตรีต่างประเทศอาเซียน ครั้งที่ 55 และการประชุมระดับรัฐมนตรีที่เกี่ยวข้อง สรุปได้ดังนี้

 1. ร่างแกลงการณ์ร่วมของการประชุมรัฐมนตรีต่างประเทศอาเซียน ครั้งที่ 55 เป็นการแสดงเจตนารมณ์ของประเทศสมาชิกอาเซียนที่จะสานต่อความร่วมมือในการเสริมสร้างประชาคมอาเซียน โดยเฉพาะ ในการรับมือกับการแพร่ระบาดของโรคติดเชื้อไวรัสโคโรนา 2019 (โควิต-19) และการฟื้นฟูเศรษฐกิจและสังคม ในภูมิภาค นอกจากนี้ ยังให้ความสำคัญต่อการเสริมสร้างความเข้มแข็งและความยั่งยืนในระยะยาวการลดช่องว่างด้านการพัฒนา การส่งเสริมการบูรณาการทางเศรษฐกิจและความเชื่อมโยงในภูมิภาค การรักษาสิ่งแวดล้อมและ การแก้ใขปัญหาการเปลี่ยนแปลงสภาพภูมิอากาศ การส่งเสริมความร่วมมือกับคู่เจรจาและหุ้นส่วนต่าง ๆ ของอาเซียน การเสริมสร้างความเป็นแกนกลางของอาเซียนในโครงสร้างสถาปัตยกรรมในภูมิภาค และการย้ำท่าทีของอาเซียน ต่อประเด็บภูมิภาคและระหว่างประเทศที่สำคัญต่าง ๆ

 2. ร่างแผนปฏิบัติการเพื่อดำเนินความสัมพันธ์คู่เจรจาอาเซียน-สหราชอานาจักร ค.ศ. 2022-2026 เป็นเอกสารที่ระบุมาตรการการส่งเสริมความร่วมมือในสาขาต่าง ๆ ที่อาเซียนและสหราชอาณาจักรจะดำเนินการร่วมกัน โดยกำหนดระยะเวลาดำเนินการ 5 ปี (2565-2569) และระบุประเด็นความร่วมมือ 5 สาขาหลัก ได้แก่ (1) การเมืองและความมั่นคง (2) เศรษฐกิจ (3) สังคมและวัฒนธรรม (4) ความร่วมมือข้ามสาขา อาทิ ความเชื่อมโยง และการพัฒนาที่ยั่งยืน และ (5) การเสริมสร้างความเข้มแข็งของอาเซียน ซึ่งครอบคลุมประเด็นที่อาเซียนให้ความสำคัญในการขับเคลื่อนประชาคมอาเซียนอย่างรอบด้าน

 3. ร่างแผนปฏิบัติการเพื่อดำเนินการตามความเป็นหุ้นส่วนเชิงยุทธศาสตร์อาเซียน-สหภาพยุโรป ค.ศ. 2023- 2027 จัดทำขึ้นทดแทนแผนงานฯ ฉบับปัจจุบัน (ค.ศ. 2018-2022) ซึ่งจะหมดอายุสิ้นปี 2565 มีวัตถุประสงค์เพื่อเป็นแนวทางในการขับเคลื่อนความร่วมมือที่เป็นรูปธรรมในมิติต่าง ๆ ในระยะ 5 ปี ข้างหน้า โดยมีประเด็นที่สำคัญเพิ่มเติมจากแผนงานฯ ฉบับปัจจุบัน ได้แก่ (1) การเสริมสร้างความเข้มแข็งให้แก่บทบาทสตรีสำหรับสันติภาพและความมั่นคงที่ยั่งยืน (2) ความร่วมมือระหว่างองค์กรของอาเซียนและอียู (3) ความร่วมมือด้านทรัพย์สินทางปัญญา (4) น่โยบายการแข่งขันทางการค้าและการคุ้มครองผู้บริโภค (5) การรวบรวมข้อมูลเพื่อจัดทำสถิติ และ (6) ความร่วมมือข้ามสาขาต่าง ๆ อาทิ เมืองอัจฉริยะ การปฏิวัติอุตสาหกรรมครั้งที่ 4 ความมั่นคงทางไซเบอร์ เศรษฐกิจหมุนเวียน อาชีวศึกษาและการเดินทางข้ามแดน

 4. ร่างภาคผนวกเอ – ความเป็นหุ้นส่วนเชิงยุทธศาสตร์แบบรอบด้านอาเซียน-ออสเตรเลียจัดทำขึ้นเพื่อระบุความร่วมมือเพิ่มเติมตามที่ที่ประชุมสุดยอดอาเซียน-ออสเตรเลีย ครั้งที่ 1 เมื่อวันที่ 27 ตุลาคม 2564 ได้เห็นชอบต่อการเปลี่ยนสถานะความสัมพันธ์อาเซียน-ออสเตรเลียจากหุ้นส่วนเชิงยุทธศาสตร์เป็นหุ้นส่วนเชิงยุทธศาสตร์แบบรอบด้าน (Comprehensive Strategic Partnership: CSP) โดยร่างภาคผนวกครอบคลุมความร่วมมือภายใต้ข้อริเริ่มออสเตรเลียสำหรับอนาคตของอาเซียน (Australia for ASEAN Futures Initiative) และความร่วมมือเพิ่มเติมภายใต้ 3 เสาของอาเซียน อาทิ การส่งเสริมการฟื้นฟูสีเขียว (green recovery) พลังงานสะอาด ความมั่นคงทางสุขภาพ และความร่วมมือภายใต้กรอบการฟื้นฟูที่ครอบคลุมของอาเซียน

 5. ร่างภาคผนวกของแผนปฏิบัติการอาเซียน-จีน ค.ศ. 2021-2025 ขับเคลื่อนความเป็นหุ้นส่วนเชิงยุทธศาสตร์แบบรอบด้านระหว่างอาเซียนกับจีน จัดทำขึ้นเพื่อระบุความร่วมมือเพิ่มเติมตามที่ที่ประชุมสุดยอดอาเซียน-จีน ครั้งที่ 24 เมื่อวันที่ 26 ตุลาคม 2564 ได้เห็นชอบต่อการเปลี่ยนสถานะความสัมพันธ์อาเซียน-จีนจากหุ้นส่วนเชิงยุทธศาสตร์เป็นหุ้นส่วนเชิงยุทธศาสตร์แบบรอบด้าน เพื่อขับเคลื่อน ความร่วมมือที่เป็นรูปธรรมใน 5 ด้าน ได้แก่ (1) หุ้นส่วนเพื่อสันติภาพ (2) หุ้นส่วนเพื่อความมั่นคง (3) หุ้นส่วนเพื่อความรุ่งเรือง (4) หุ้นส่วนเพื่อการพัฒนาที่ยั่งยืน และ (5) หุ้นส่วนเพื่อมิตรภาพ ซึ่งจะเป็นแนวทางให้อาเซียนและจีนดำเนินการร่วมกันตามกรอบเวลาของแผนปฏิบัติการอาเซียน-จีน ค.ศ. 2021-2025 ซึ่งจะหมดอายุสิ้นปี 2568

 6. ร่างแผนงานความร่วมมืออาเซียนบวกสาม ค.ศ. 2023-2027 จัดทำขึ้นเพื่อทดแทนแผนงานฯ ฉบับปัจจุบัน (ค.ศ. 2018-2022) ซึ่งจะหมดอายุสิ้นปี 2565 มีวัตถุประสงค์เพื่อเป็นแนวทางในการขับเคลื่อนความร่วมมือที่เป็นรูปธรรมในมิติต่าง ๆ ในระยะ 5 ปีข้างหน้า ซึ่งรวมถึงการเสริมสร้างขีดความสามารถของภูมิภาคในการรับมือกับประเด็นท้าทายในอนาคต โดยมีประเด็นเพิ่มเติมที่สำคัญ ได้แก่ (1) การฟื้นตัวภายหลังการแพร่ระบาดของโควิด-19 (2) การสนับสนุนแผนฟื้นฟูเพื่อการท่องเที่ยวอาเซียน (3) การมุ่งสู่เศรษฐกิจคาร์บอนต่ำ (4) การพัฒนาขีดความสามารถของวิสาหกิจขนาดกลาง ขนาดย่อม และรายย่อย เพื่อให้มีความพร้อมสำหรับการเปลี่ยนผ่านสู่ยุคปฏิวัติอุตสาหกรรมครั้งที่ 4 และการเติบโตสีเขียว (5) การส่งเสริมการเกษตรที่สามารถรับมือกับการเปลี่ยนแปลงสภาพภูมิอากาศ (6) การเสริมสร้างความร่วมมือด้านสาธารณสุขเพื่อรับมือกับโรคอุบัติใหม่ในอนาคต และ (7) การส่งเสริมเครือข่ายเมืองอัจฉริยะ ซึ่งรวมถึงความเชื่อมโยงค้านดิจิทัล

 7. ร่างแผนปฏิบัติการการประชุมสุดยอดเอเชียตะวันออก ค.ศ. 2023-2027 จัดทำขึ้นเพื่อทดแทนแผนปฏิบัติการมะนิลาเพื่อต่อยอดการดำเนินการตามปฏิญญากรุงพนมเปญว่าด้วยข้อริเริ่มด้านการพัฒนาภายใต้การประชุมสุดยอดเอเชียตะวันออก ค.ศ. 2018-2022 ซึ่งจะหมดอายุสิ้นปี 2565 มีวัตถุประสงค์เพื่อขับเคลื่อนความร่วมมือที่เป็นรูปธรรม และครอบคลุมความร่วมมือ 9 สาข ได้แก่ สิ่งแวดล้อมและพลังงาน การศึกษา การคลัง สาธารณสุขระดับโลกและโรคระบาด การบริหารจัดการภัยพิบัติทางธรรมชาติ ความเชื่อมโยง เศรษฐกิจและการค้า ความมั่นคงทางอาหารและการเกษตร และความร่วมมือทางทะเล เพื่อเป็นแนวทางให้ประเทศที่เข้าร่วมการประชุมสุดยอดเอเชียตะวันออกดำเนินการร่วมกันในระยะ 5 ปีข้างหน้า

 8. ร่างแผนปฏิบัติการเพื่อเสริมสร้างการดำเนินการตามสนธิสัญญาว่าด้วยเขตปลอดอาวุธนิวเคลียร์ในเอเชียตะวันออกเฉียงใต้ ค.ศ. 2023-2027 เป็นเอกสารที่ระบุกรอบการดำเนินงานสำหรับประเทศสมาชิกอาเซียนเพื่อบรรลุเป้าหมายและวัตถุประสงค์ของสนธิสัญญาเขตปลอดอาวุธนิวเคลียร์ในเอเชียตะวันออกเฉียงใต้ โดยแผนปฏิบัติการฉบับใหม่นี้ใช้แผนปฏิบัติการฉบับปัจจุบัน (ค.ศ. 2018-2022) เป็นพื้นฐานและปรับปรุงเนื้อหาบางส่วนให้ทันสมัย

 9. ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิก เพื่อส่งสริมสันติภาพ เสถียรภาพ และความมั่งคั่งผ่านการทูตเชิงป้องกัน มีสาระสำคัญเพื่อส่งเสริมความร่วมมือในการธำรงไว้ซึ่งสันติภาพ เสถียรภาพ และความมั่งคั่งในภูมิภาคโดยอาศัยมาตรการด้านการทูตเชิงป้องกัน รวมทั้งการตอบสนองต่อการแพร่ระบาดของโควิด-19 การสร้างความเป็นหุ้นส่วนที่สร้างสรรค์ และกิจกรรมการทูตเชิงป้องกันที่เป็นรูปธรรมมากขึ้น

 10.ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิกเพื่อสนับสนุนการธำรงไว้ซึ่งเขตปลอดอาวุธนิวเคดียร์ในเอเชียตะวันออกเฉียงใต้ มีสาระสำคัญ เพื่อแสดงการยึดมั่นต่อเจตนารมณ์ในการธำรงไว้ซึ่งเขตปลอดอาวุธนิวเคลียร์ในเอเชียตะวันออกเฉียงใต้ โดยกล่าวย้ำความพยายามในการส่งเสริมการลดอาวุธนิวเคลียร์ การไม่แพร่ขยายอาวุธนิวเคลียร์ การใช้พลังงานนิวเคลียร์ในทางสันติ รวมทั้งเรียกร้องให้ประเทศที่ครอบครองอาวุธนิวเคลียร์มีความรับผิดชอบ และไม่ใช้ หรือข่มขู่ที่จะใช้อาวุธนิวเคลียร์กับภาคีสนธิสัญญาว่าด้วยเขตปลอดอาวุธนิวเคลียร์ในเอเชียตะวันออกเฉียงใต้ รวมทั้งส่งเสริมความร่วมมือในสาขาต่าง ๆ ที่เกี่ยวข้อง

 11. ร่างแผนงานของการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย-แปซิฟิกว่าด้วยความมั่นคงทางทะเล ค.ศ. 2022-2026 มีวัตถุประสงค์เพื่อเสริมสร้างความร่วมมือและการประสานงานระหว่างผู้เข้าร่วม ARF อย่างครอบคลุมและเป็นรูปธรรมในประเด็นด้านความมั่นคงทางทะเล

|  |
| --- |
| แต่งตั้ง |

**21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการพัฒนาสังคมและความมั่นคงของมนุษย์)**

 คณะรัฐมนตรีมีมติอนุมัติตามที่รัฐมนตรีว่าการกระทรวงการพัฒนาสังคมและความมั่นคงของมนุษย์เสนอแต่งตั้ง **นายอนุกูล ปีดแก้ว** อธิบดีกรมพัฒนาสังคมและสวัสดิการ ให้ดำรงตำแหน่ง ปลัดกระทรวง สำนักงานปลัดกระทรวง กระทรวงการพัฒนาสังคมและความมั่นคงของมนุษย์ เพื่อทดแทนผู้ดำรงตำแหน่งที่จะเกษียณอายุราชการ ตั้งแต่วันที่ 1 ตุลาคม 2565 เป็นต้นไป ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง

**22. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการศูนย์คุณธรรม**

 คณะรัฐมนตรีมีมติอนุมัติตามที่รัฐมนตรีว่าการกระทรวงวัฒนธรรมเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการศูนย์คุณธรรม รวม 4 คน แทนประธานกรรมการและกรรมการผู้ทรงคุณวุฒิเดิมที่พ้นจากตำแหน่งเนื่องจากมีอายุครบเจ็ดสิบปีบริบูรณ์และลาออก ดังนี้

 1. คุณหญิงปัทมา ลีสวัสดิ์ตระกูล ประธานกรรมการ

 2. ศาสตราจารย์อุดม รัฐอมฤต กรรมการผู้ทรงคุณวุฒิ

 3. นางเมธินี เทพมณี กรรมการผู้ทรงคุณวุฒิ

 4. นางฐะปาณีย์ อาจารวงศ์ กรรมการผู้ทรงคุณวุฒิ

 ทั้งนี้ ตั้งแต่วันที่ 26 กรกฎาคม 2565 เป็นต้นไป โดยผู้ได้รับแต่งตั้งแทนนี้อยู่ในตำแหน่งเท่ากับวาระที่เหลืออยู่ของประธานกรรมการหรือกรรมการผู้ทรงคุณวุฒิซึ่งได้แต่งตั้งไว้แล้ว

**23. เรื่อง การแต่งตั้งผู้อำนวยการองค์การสวนพฤกษศาสตร์**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอการแต่งตั้ง **นายปวิช เฉลิมวัฒน์** ดำรงตำแหน่งผู้อำนวยการองค์การสวนพฤกษศาสตร์ (อ.ส.พ.) โดยให้ได้รับค่าตอบแทนคงที่ในอัตราเดือนละ 130,000 บาท ตามมติคณะกรรมการ อ.ส.พ. ครั้งที่ 5/2564 เมื่อวันที่ 21 ธันวาคม 2564 และ ครั้งที่ 3/2565 เมื่อวันที่ 22 กุมภาพันธ์ 2565 โดยให้มีผลตั้งแต่วันที่ลงนามในสัญญาจ้างเป็นต้นไป ส่วนค่าตอบแทนและสิทธิประโยชน์อื่น รวมทั้งเงื่อนไขการจ้างและการประเมินผลการปฏิบัติงาน ให้เป็นไปตามความเห็นของกระทรวงการคลัง

……………………………..